Idhikolhu Running mate kan Faisal aa rasmeekoh havaalu kohfi\nއިދިކޮޅު ރަނިންމޭޓްކަން ފައިސަލްއާ ރަސްމީކޮށް ހަވާލުކޮށްފި\nއިދިކޮޅު ރަނިންމޭޓް ފައިސަލް ނަސީމް:އިދިކޮޅު ރަނިންމޭޓްކަން އޭނާއަށް މިއަދު ވަނީ ރަސްމީކޮށް ހަވާލުކޮށްފި\nމިއަހަރުގެ ރިޔާސީ އިންތިހާބުގައި އިދިކޮޅު ކޯލިޝަންގެ ފަރާތުން ނެރޭ ކެންޑިޑޭޓް އިބްރާހިމް މުހައްމަދު ސޯލިހު، އިބޫގެ ރަނިންމޭޓް ފައިސަލް ނަސީމްއަށް ރަނިންމޭޓްކަން ޖުމްހޫރީ ޕާޓީން ރަސްމީކޮށް ހަވާލުކޮށްފި އެވެ.\nޖުމްހޫރީ ޕާޓީގެ ރަނިންމޭޓްކަން ފަައިސަލްއާ ރަސްމީކޮށް އެޕާޓީން ހަވާލުކޮށްފައިވަނީ މިއަދު މ. ކުނޫޒްގައި ބޭއްވި ރަސްމިއްޔާތެއްގަ އެވެ. ރަނިންމޭޓް ކަމުގެ ލިޔުން ފައިސަލްއާ ހަވާލުކޮށްދެއްވީ ޖުމްހޫރީ ޕާޓީ ވަގުތީ ގޮތުން ހިންގުމާ ހަވާލުވެ ހުންނެވި، ޑެޕިއުޓީ ލީޑަރު ޑރ. ހުސެއިން ރަޝީދު ހަސަނެވެ.\nރަސްމީކޮށް ރަނިންމޭޓްކަމާ ހަވާލުވުމަށްފަހު ފައިސަލް ވިދާޅުވީ، އޭނާ ދެމިހުންނާނީ ކޯލިޝަންގެ މުޅި މަގުސަދާއެކު 23 ސެޕްޓެމްބަރުގައި ބާއްވާ ރިޔާސީ އިންތިހާބުގައި ދިވެހި ރައްޔިތުން އެދޭ ބަދަލު ގެނައުމަށްޓަކައި ވަރަށް ކެރިގެން ތައްޔާރަށް ކަމަށެވެ.\n"މިއަދު ރައްޔިތުން ގަބޫލު ކުރައްވާ އަޅުގަނޑުމެންގެ ހަތަރު ޕާޓީ ގުޅިގެން ވަކިން ހާއްސަކޮށް ހަތަރު ޕާޓީގެ ލީޑަރުން ދެއްކެވިމަގުން މިދަނީ ގައުމަށްޓަކައި ގިނަ އިސްލާހުތަކެއް ހޯދުމުގެ، ގިނަ ކާމިޔާބުތަކެއް ހޯދުމުގެ މަގުގައި،" ފައިސަލް ވިދާޅުވި އެވެ.\nފައިސަލް ވިދާޅުވީ، ފުރުސަތުތަކަކީ މާ ގިނަ ގިނައިން ލިބޭނެ އެއްޗެއް ނޫން ކަމަށާއި ފުރުސަތަކީ މަދުން ލިބޭ އެއްޗެއް ކަމަށެވެ. އެހެން ނަމަވެސް ވިސްނުންތެރި މީހުން އަބަދު ވެސް ބަލާނީ ފުރުސަތުގެ ބޭނުން ހިފައި ރައްޔިތުން އެދޭ ބަދަލެއް ގެނައުމަށް ކަމަށްވެސް އޭނާ ވިދާޅުވި އެވެ.\n"ދިވެހިރައްޔިތުންގެ ކައިރިން އަޅުގަނޑު އެދެނީ ދިވެހި ރައްޔިތުންގެ ހައްގު ގައި އަދި މުޅި ދިވެހި ގައުމުގެ ހައްގު ގައި ވަކިވަކި ފަރުދުންގެ ލެވެލްގަ އާއި މުޅި ޓީމުގެ ލެވެލްގަ އާއި ކޯލިޝަންގެ ލެވެލްގައި ކުރެވެން ހުރި ހުރިހާ މަސައްކަތެއް ކޮށް މި ކަންތައްތައް ކާމިޔާބު ކުރަން،" ފައިސަލް ވިދާޅުވި އެވެ.\nފައިސަލް ވިދާޅުވީ، އިބޫ އަކީ ރައްޔިތުންގެ ވިންދާއި އިހުސާސްތައް ވަރަށް ރަނގަޅަށް ދަންނަ ބޭފުޅެއް ކަމަށެވެ. އަދި ޔަގީންކަން ދޭން ބޭނުންވަނީ އެކުގައި ކުރަމުންގެންދާ މަސައްކަތުން ރައްޔިތުން ބޭނުންވާފަދަ ގައުމެއް އަދި ދުވަސްތަކެއް ހޯދައިދޭނެ ކަމަށް ފައިސަލް ވިދާޅުވި އެވެ.\n"ދިވެހި ރައްޔިތުންގެ ކިބައިން އެދެނީ މި މަސައްކަތުގައި އެންމެ ތަންފުކެއްވެސް ފަހަތައްނުޖެހި ކުރިއަށް ފިޔަވަޅު އަޅައިގޮސް 23 ސެޕްޓެމްބަރުވާ ދުވަހަކީ އަޅުގަނޑުމެން، މިހާރު މިއޮތް ސަރުކާރު ބަލިކޮށް ދިވެހި ރައްޔިތުންނަށް ދިވެހި ގައުމު ހަވާލުކުރާނެ ދުވަސް ކަމުގައި ހެދުމަށް، އެކަމަށްޓަކައި މިއަދުން ފެށިގެން މިވަގުތުން ފެށިގެން އިތުރު މަސައްކަތްތަކެއް ފައްޓަމާ ހިނގާ،" ފައިސަލް ވިދާޅުވި އެވެ.\nޖުމްހޫރީ ޕާޓީގެ ރަނިންމޭޓްކަން ފައިސަލް ކާމިޔާބު ކޮށްފައިވަނީ، ކެންދޫ ދާއިރާގެ މެންބަރު އަލީ ހުސެއިނަށްވުރެ އެއް ވޯޓް އިތުރަށް ލިބިގެން ނެވެ. ސިއްރު ވޯޓުން ފައިސަލް ނަސީމަށް ރަނިންމޭޓްކަން ލިިބިވަޑައިގެންނެވީ 15 ވޯޓު ކާމިޔާބު ކުރައްވައިގެންނެވެ.\nމޯލްޑިވްސް ޔުނައިޓެޑް އޮޕޮޒިޝަން ޖުމްހޫރީ ޕާޓީ ފައިސަލް ނަސީމް\nއިސްރާފު ނުކޮށް، ރައްޔިތުން ބޭނުންވާ ކަންކަން ކޮށްދޭނަން: ފައިސަލް\nއިދިކޮޅު ރަނިން މޭޓުގެ މައްސަލަ ދޫކޮށްލައިފިން: މޫސަ


Root fihaaraige faisaa feyren ulhunu meehunge vanavaru aammukoffi | Mihaaru\nރޫޓް ފިހާރައިގެ ފައިސާ ފޭރުނުކަމުގެ ތުހުމަތަށް ހައްޔަރުކޮށްފައިވާ ހަތަރުމީހުން.\nރޫޓްގެ ފައިސާ ފޭރެން އުޅުނު މީހުންގެ ވަނަވަރު އާއްމުކޮށްފި\n31 އޮކްޓޯބަރ 2020 - 19:03 71 comments\n"ރޫޓް" ފިހާރައިން ބޭންކް އޮފް ސިލޯނަށް ޖަމާކުރަން ގެންދިޔަ ހަތަރު މިލިޔަނަށް ވުރެ ގިނަ ރުފިޔާ ފޭރެން އުޅުނު ކަމުގެ ތުހުމަތަށް ފުލުހުން ހައްޔަަރުކުރި ހަތަރު މީހުންގެ ވަނަަވަރު މިއަދު އާއްމުކޮށްފި އެވެ.\nފުލުހުން ބުނީ ހަަތަރު މިލިޔަނަށް ވުރެ ގިނަ ރުފިޔާ ފޭރެން އުޅުނު ކަމުގެ ތުހުމަތަށް ހައްޔަރުކުރީ ހަތަރު މީހުން ކަމަށެވެ. އެއީ ވ. ޕިންކްވިލާ، އަހުމަދު އަމީރު، 20، އާއި ގއ. ވިލިނގިލި، ކަނީރުމާގެ، މުހައްމަދު މުސްއަބު ޒުބައިރު،23، އާއި ދަފްތަރު ނަންބަރު 3678، ހުސައިން އަބްދުލް މަޖީދު، 22،ގެ އިތުރުން ލ. ގަން، ތުނޑި. ކީމިޔާގެ، އަބުދުﷲ ރާޝިދު، 27، އެވެ.\nރޫޓް ފިހާރައިން ޖަމާކުރަން ގެންދިޔަ 4.2 މިލިޔަން ރުފިޔާ އަޅާފައިވާ ފޮށި ފޭރިގަނެގެން ގެންދަން މަސައްކަތް ކުރި މީހުން އެކަން ކުރީ ހެލްމެޓް އަޅައި، މޫނު ވެސް ކޮންމެވެސް ވަރަކަށް ނިވާކޮށްގެންނެވެ. ސައިކަލެއްގައި އައިސް މަގުމައްޗަށް މަޑުކުރުމަށް ފަހު، ފިހާރައިގެ ވޭނުގެ ތެރެއިން ނެރެގެން ފައިސާ ފޮށި ގެންދަން މަސައްކަތް ކުރި ވަގުތު އެކަން ހުއްޓުވީ ބީއޯސީގެ ގާޑަކާއި ރޫޓް ފިހާރައިގެ މުވައްޒަފުންނެވެ.\nއެ މައްސަލައިގައި ތުހުމަތު ކުރެވޭ މީހުން ހައްޔަރުކޮށްފައި ވަނީ އެކި ދުވަސްމަތިން ފުލުހުން ހިންގި އޮޕަރޭޝަންތަކުގަ އެވެ. ފުލުހުން ބުނީ ހައްޔަކޮށްފައިވާ ހަތަރުމީހުން 15 ދުވަހަށް ބަންދުކުރަން ކްރިމިނަލް ކޯޓުން އަމަރުދީފައިވާ ކަމަށެވެ.\nފައިސާ ފޭރުނު މައްސަލަ ފުލުހުން އަންނަނީ އަދިވެސް ތަހުގީގުކުރަމުންނެވެ.\nމި ފޭރުން ހުއްޓުވި ސެކިއުރިޓީ ގާޑާއި ރޫޓުގެ މުވައްޒަފުންގެ އަގު ވަޒަންކޮށް މިއަދު ވަނީ ފައިސާގެ އެހީއެއް ދީފަ އެވެ.\nއިތުރު ލިޔުންތައް ކުށްކުރުން ފުލުހުން މާލެ ވައްކަމާއި ފޭރުން ބޭންކް އޮފް ސިލޯން\nބެންކަށް ޖަމާކުރަން ގެންދިޔަ ފައިސާތަކެއް ފޭރެން އުޅެފި


މޯލްޑިވްސް – ސަނީ ސައިޑް އޮފް ލައިފް، މި ނަމުގައި ތައިލެންޑްގެ މަޝްހޫރު ފޮޓޯގްރާފަރެއް ކަމުގައިވާ ޑޭވިޑް ލައު ގެ ފޮޓޯ މަޢުރަޒެއް ތައިލެންޑްގެ ވެރިރަށް ބެންކޮކްގައި އިއްޔެ ހުޅުވައިފިއެވެ. މި ފޮޓޯ މަޢުރަޒު ހުޅުވައިދެއްވީ، ތައިލެންޑްގައި ހުންނަ ދިވެހިރާއްޖޭގެ ސަފީރާއި، ކެންޔާ، ނޭޕާލް، ސައުތު އެފްރިކާ އަދި ސްޕެއިން ސަފީރުންނެވެ.\nމި މައުރަޒު ހުޅުވުމުގެ ރަސްމިއްޔާތުގައި، ތައިލެންޑްގެ ސަރުކާރާއި، ޑިޕްލޮމެޓިކް ކޮމިއުނިޓީއާއި، ޓޫރިޒަމް ވިޔަފާރީގައި ހަރަކާތްތެރިވާ ގިނަ ފަރާތްތަކާއި، ތައިލެންޑްގެ ބޮޑެތި މީޑިއާތައް ވަނީ ބައިވެރިވެފައެވެ.\nދިވެހިރާއްޖޭގެ ރީތިކަން ދައްކުވައިދޭ ގިނަ ފޮޓޯތަކަކާއެކު ހުޅުވުނު މި މައުރަޒުގައި ޑޭވިޑް ލައުގެ އިތުރުން، ދިވެހި އަންޑަވޯޓަރ ފޮޓޯގްރާފަރެއް ކަމުގައި ޝަފްރާޒް ނަޢީމްގެ ބައެއް ފޮޓޯ ވެސް ވަނީ ހިމަނާފައެވެ. ޑޭވިޑް ލައުގެ ފޮޓޯތަކަކީ މި ދިޔަ އަހަރުގެ ސެޕްޓެންބަރު 25 އިން 30 އަށް އޭނާ ރާއްޖެއަށް ކުރެއްވި ދަތުރުގައި، ކުރަމަތި އައިލެންޑް ރިސޯޓާއި، ޖުމައިރާ ވިޓަވެލި ރިސޯޓާއި، ސީޒަން ޕެރެޑައިޒް ތުލުސްދޫގައި ހުންނަވައިގެން ނަންގަވާފައިވާ ރާއްޖޭގެ ހިތްގައިމުކަން ދައްކުވައިދޭ ފޮޓޯތަކެކެވެ. ޝަފްރާޒް ނަޢީމްގެ ފޮޓޯތަކުން ދައްކުވައިދެނީ ރާއްޖޭގެ ފަރުތަކާއި މުރަކައިގެ ބަގީޗާތަކާއި މަސްމަހާމެހީގެ ރީތިކަމެވެ.\nތައިލެންޑްގައި ހުންނަ ދިވެހިރާއްޖޭގެ އެމްބަސީއާއި، މޯލްޑިވްސް މާކެޓިންގ އެންޑް ޕަބްލިކް ރިލޭޝަންސް ކޮމްޕެނީގެ އެހީތެރިކަމާއެކު އިންތިޒާމްކުރެވިފައިވާ މި މަޢުރަޒު އާންމުންނަށް ހުޅުވިފައި ހުންނާނީ، މި މަހުގެ 17 އިން 19 އަށް، ބެންކޮކްގެ ސިއާމް ޕެރެގަން ޝޮޕިންގ މޯލްގެ ލައިފް ސްޓައިލް ހޯލްގައެވެ.


Inthihaabah huras alhan nurahkaatheri kankan hingan eba raavaa: Police\nއިންތިހާބަށް ހުރަސް އަޅަން ނުރައްކާތެރިކަންކަން ހިންގަން އެބަ ރާވާ: ފުލުހުން\nއަންނަ ރިޔާސީ އިންތިހާބަށް ހުރަސްއެޅުމުގެ ގޮތުން، މާލެ އާއި ރާއްޖޭގެ އެކި ސަރަހައްދުތަކުގައި ބޮޑެތި ހަމަނުޖެހުންތަކެއް ހިންގުމަށް ބަޔަކު ރާވަމުން އަންނަ ކަމުގެ މައުލޫމާތު ފުލުހުންނަށް ލިބިފައިވާ ކަމަށާއި އެފަދަ ކަންކަން ހުއްޓުވަން ފުލުހުން އެންމެ ހަރުކަށި ފިޔަވަޅު އަޅާނެ ކަމުގެ އިންޒާރު ދީފި އެވެ.\nފުލުހުންގެ ތަރުޖަމާން އަހުމަދު ޝިފާން މިއަދު އިސްކަންދަރު ކޮށީގައި މީޑިއާތަކަށް ދެއްވި ސްޓޭޓްމަންޓެއްގައި ވިދާޅުވީ، އަންނަ ރިޔާސީ އިންތިހާބަކީ މިނިވަން އިންސާފުވެރި އިންތިހާބެއް ނޫން ކަމަށް ދެއްކުމުގެ ގޮތުން މާލެ އާއި އަތޮޅުތަކުގައި ނުރައްކާތެރި ކަންތައްތަކެއް ހިންގުމަށް އެކި ފަރާތްތަކުން މަސައްކަތް ކުރަމުން އަންނަ ކަމަށެވެ. އެގޮތުން ބައެއް ތަންތަނުގައި ހުޅުޖަހައި ރޯކޮށް އާންމުންގެ މުދަލާއި ފުރާނައަށް ގެއްލުން ދިނުމަށް ރާވަމުން އަންނަކަމުގެ މައުލޫމާތު ފުލުހުންގެ އިންޓެލިޖެންސަށާއި ތަހުގީގުތަކަށް ލިބިފައިވާ ކަމަށެވެ.\n"ގާނޫނީ ގޮތުން ފުލުހުންނަކީ މި ގައުމުގެ އެންމެ މަތީ މަސްލަހަތު ހިމާޔަތް ކުރަން ތިބި ފަރާތްތައް. އެހެން ކަމުން އެފަދަ އަމަލުތައް ރާވާ ފަރާތްތަކަށް އެފަދަ ކަންކަން ނުކުރުމަށް އަޅުގަނޑުމެން ނަސޭހަތްތެރިވަން. އަދި އެފަދަ ކަންތައްތައް ރާވައި ފަރާތްތައް ހޯދައި އެފަދަ ކަންކަމަށް ވާގިވެރިވާ ފަރާތްތަކާ މެދު ވެސް، ގާނޫނީ ގޮތުން އަޅަން ޖެހޭ ފިޔަވަޅު ދިވެހިން ފުލުހުން އަޅާނެވާހަކަ ދަންނަވާލަން،" ޝިފާން ވިދާޅުވި އެވެ.\nއޭނާ ވިދާޅުވީ، މީގެ ކުރިން ހިނގާފައިވާ ފަދަ ނުރައްކާތެރި ބައެއް ކަންކަން ތަކުރާރުކުރުމަށް ބައެއް ފަރާތްތަކުން ދަނީ ރާވަމުން އެވެ. އެގޮތުން ކުރީގެ ރައީސް މުހައްމަދު ނަޝީދުގެ ވެރިކަން ވެއްޓުމަށް ފަހު، ފެބުރުއަރީ 2012 ގައި ހިނގިފަދަ ހުޅުޖެހުމާއި އާންމުންގެ މުދަލަަށް ގެއްލުން ދިނުމުގެ ހަރަކާތްތަކެއް ތަކުރާރު ކުރަން ރާވަމުން ދާކަމުގެ މައުލޫމާތު ލިބިފައިވާ ކަމަށް ޝިފާން ވިދާޅުވި އެވެ. އެކަމުގެ ބޭނުމަކީ ޝިފާން ވިދާޅުވި ގޮތުގައި، ރާއްޖޭގައި ބާއްވާ އިންތިހާބަކީ މިނިވަން އަދި އިންސާފުވެރި އިންތިހާބެއް ނޫންކަން ދެއްކުމަށް ހިންގާ އަމަލުތަކެކެވެ.\n"އެނގިވަޑައިގަންވާނޭ ފަދައިން، 2012 ވަނަ އަހަރުގެ ފެބުރުއަރީ އަށްވަނަ ދުވަހު ދައުލަތާއި ފުލުހުންނާއި އަދި އާއްމު ބައެއް ފަރާތްތަކުގެ އަގުބޮޑު މުދާ ރޯކޮށް އެފަރާތްތަކުގެ މުދަލަށްވަނީ ވަރަށް ބޮޑެތި ގެއްލުންތަކެއް ދީފައި. މިފަދަ ޢަމަލުތަކެއް ތަކުރާރުކޮށް ރިޔާސީ އިންތިހާބަކީ މިނިވަން އަދި އިންސާފުވެރި އިންތިހާބެއް ނޫންކަން، ބޭރުގެ ބައެއް ފަރާތްތަކަށް ދެއްކުމަށްޓަކައި މިފަދަ އަމަލުތައް ތަކުރާރު ކުރުމަށް ބައެއް ފަރާތްތަކުން ރާވާ އަދި މިކަންކަން ކުރުމުގެ ބައެއް މަސައްކަތް ކުރަމުންދާ ވާހަކަ ދަންނަވަން" ޝިފާން ވިދާޅުވި އެވެ.\nމީގެ އިތުރަށް ޝިފާން ވިދާޅުވީ، އިންތިހާބުގެ ނަތީޖާ ނިކުންނަ ގޮތަކުން ރާއްޖޭގެ އެކި ކަންކޮޅުތަކުގައި ނުރައްކާތެރި ކަންތައްތަކެއް ހިންގުމަށް ރާވަމުންދާ ކަމުގެ މައުލޫމާތު ލިބިފައިވާ ކަމަށެވެ. މިފަދަ އެއްވެސް ކަމަކަށް ފުރުސަތެއް ނުދޭނެ ކަމަށް ވެސް ޝިފާން ވިދާޅުވި އެވެ.\n"މިފަދަ ކަންކަން ކުރުމުގައި ބައިވެރިވާ އަދި އެކަންކަން ކުރުމަށް އެހީތެރިވާ، އެކަންކަމުގައި ޝާމިލުވާ ހުރިހާ ފަރާތްތަކަށް ގާނޫނީ ފިޔަވަޅު އަޅާނެ،" ޝިފާން ވިދާޅުވި އެވެ.\nމޯލްޑިވްސް ޕޮލިސް ސާވިސް ރިޔާސީ އިންތިހާބު 2018\nއިންތިހާބާ ބެހޭ މައްސަލަތައް ޕޮލިހަށް ހުށަހަޅާނަން: ސައީދު


Maadhamaa in feshigen Supreme Court recess ah! - vNews.mv\nމާދަމާއިން ފެށިގެން ސުޕްރީމް ކޯޓު ރިސެސްއަށް ދަނީ!\nޠާހިރާ އަޒްހާރު 30 November 2020, 17:37\nމާދަމައިން ފެށިގެން އަންނަ ޖެނުއަރީ3ވަނަ ދުވަހުގެ ނިޔަލަށް ސުޕްރީމް ކޯޓު ރިސެސްއަށް ދާން ނިންމައިފިއެވެ.\nދިވެހިރާއްޖޭގެ ކޯޓުތަކުގެ ގާނޫނުގެ7ވަނަ މާއްދާގައި ބަޔާންކޮށްފައިވާގޮތުން ސުޕްރީމް ކޯޓުގެ ފަނޑިޔާރުންގެ އަޣުލަބިއްޔަތުން އެހެން ގޮތަކަށް ކަނޑަނާޅާހާ ހިނދަކު، ކޮންމެ އަހަރަކުވެސް ސުޕްރީމް ކޯޓުގެ އަހަރީ ދައުރު ފެށޭނީ އެ އަހަރެއްގެ ޖަނަވަރީމަހުގެ ފުރަތަމަ ރަސްމީ މަސައްކަތު ދުވަހުއެވެ.\nއަދި މެދުކެނޑުމެއްނެތި ހިނގުމަށްފަހު އެއަހަރުގެ ދައުރު ނިމޭނީ ނޮވެންބަރު މަހުގެ ފަހު ހަފްތާގެ އެންމެފަހު ރަސްމީ މަސައްކަތު ދުވަހުއެވެ.\nއެ ދުވަހުން ފެށިގެން ވިދިގެން އަންނަ އަހަރުގެ ޖަނަވަރީ މަހުގެ ފުރަތަމަ މަސައްކަތު ދުވަހާ ހަމައަށް ސުޕްރީމް ކޯޓު އޮންނާނީ ރިސެސްގައި ކަމަށް ކޯޓުތަކުގެ ގާނޫނުގައި ވެއެވެ.\nސުޕްރީމް ކޯޓުގެ ފަނޑިޔާރުންގެ މަޖިލީހުން އެހެން ގޮތަކަށް ކަނޑަނާޅާ ހިނދަކު، ޤާނޫނުއަސާސީގެ 253 ވަނަ މާއްދާގެ ދަށުން ކުއްލި ނުރައްކަލުގެ ޙާލަތު އިޢުލާނުކުރުން ނުވަތަ ޤާނޫނެއްގެ ދަށުން ވަކިކަމެއް ވަކި މުއްދަތެއްގެ ތެރޭގައި ނިންމަންޖެހޭ ޙާލަތްތައް ފިޔަވައި، ރިސެސްގެ މުއްދަތުގައި ސުޕްރީމް ކޯޓުގެ ޝަރީޢަތުގެ އެއްވެސް އަޑުއެހުމެއް ނޯންނާނެ ކަމަށް ސުޕްރީމް ކޯޓުން ވަނީ ބުނެފައެވެ.\nއެހެންނަމަވެސް، ކޯޓަށް ހުށަހަޅާ މައްސަލަތައް ބަލައިގަތުމާއި އެނޫންވެސް ކޯޓުގެ އިދާރީ އެހެނިހެން މަސައްކަތްތައް ރިސެސްގެ މުއްދަތުގައި މެދުކެނޑުމެއްނެތި ކުރިއަށް ދާނެކަމަށް ސުޕްރީމް ކޯޓުން ވަނީ ބުނެފައެވެ.\nރާއްޖެ ސުޕްރީމް ކޯޓް


ލައިސަންސް ބާތިލްކުރި ރިސޯޓުތަކަށް އަލުން ލައިސަންސް ދޫކޮށްފި | Jazeera\tލައިސަންސް ބާތިލްކުރި ރިސޯޓުތަކަށް އަލުން ލައިސަންސް ދޫކޮށްފި - Jazeera\nލައިސަންސް ބާތިލްކުރި ރިސޯޓުތަކަށް އަލުން ލައިސަންސް ދޫކޮށްފި\nއާމިނަތު އަޙުމާ May 23, 2019 86 views0\nރާއްޖޭގެ ޓޫރިޒަމް އާއި ބެހޭ ޤާނޫނުގެ ދަށުން ލައިސަންސް ބާތިލްކުރި ކުންފުނިތަކަށް އަނބުރާ އެ ލައިސަންސްތައް ދޫކޮށްފިއެވެ.\nމިއަދު ޓޫރިޒަމް މިނިސްޓްރީއިން ނެރުނު ނޫސްބަޔާނެއްގައި ބުނެފައިވަނީ ޝަރުތުތަކެއް ކަނޑައެޅިފައިވާ އެއްބަސްވުމެއްގައި ސޮއި ކުރުމަށްފަހު ލައިސަންސް ބާތިލްކުރި ކުންފުނިތަކަށް އަލުންވަނީ ލައިސަންސް ދޫކޮށްފައިކަމަށެވެ.\nވަކި މުއްދަތެއްގެ ތެރޭގައި ހުއްދަ ބާތިލް ކޮށްފައިވާ ރިސޯޓުތަކުން ސަރުކާރަށް ދައްކަން ޖެހޭ ކުލި ދެއްކުމަށާއި މުުވައްޒަފުންނާއި ގުޅުންހުރި ކަންތައްތައް ހައްލު ކުރުން އެ އެއްބަސްވުމުގައި ވަނީ ޝަރުތުކޮށްފައެވެ.\nއަދި އެއާއެކު ރިސޯޓުތަކުގެ ސަލާމަތީ ރައްކާތެރިކަމާއި ގުޅުން ހުރި ކަންތައްތައް އިސްލާހު ކުރުމަށާއި ދިވެހި އަދި ބިދޭސީ މުވައްޒަފުންގެ އަދަދު ކަނޑައެޅިފައިވާ މިނުގައި ބެހެއްޓުމަށްވެސް އެއްބަސްވުމުގައި ޝަރުތުކުރެވުނެވެ.\nއަލުން ލައިސަންސް ދީފައިވާކަން ޓޫރިޒަމް މިނިސްޓްރީން ހާމަކޮށްފައި ވީ ނަމަވެސް އެއީ ކޮން ރިސޯޓުތަކެއް ކަމެއް އަދި ކިތައް ރިސޯޓުކަމެއްވެސް ހާމައެއް ނުކުރެއެވެ.


Idhikolhu candidate boycott kuri Kenya ge inthikhaabugai vote laan fashaifi | Mihaaru\nއިދިކޮޅު ކެންޑިޑޭޓް ބޮއިކޮޓްކުރި ކެންޔާގެ އިންތިޚާބުގައި ވޯޓުލާން ފަށައިފި\n26 އޮކްޓޯބަރ 2017 - 12:54\nކެންޔާގައި އޮގަސްޓް މަހު ބޭއްވި ރިޔާސީ އިންތިޚާބު ސުޕްރީމް ކޯޓުން ބާތިލްކުރީ އިންތިޚާބުގައި ގާނޫނާ ޚިލާފު ކަންކަންކޮށް ނަތީޖާގެ ސައްހަކަން ނެތުމުންނެވެ. އަދި އިންތިޚާބު އަލުން ބޭއްވުމަށް ސުޕްރީމް ކޯޓުން ވަނީ އަންގައިފަ އެވެ. އެކަމަކު މިހާރު އޮތް އިލެކްޝަން ކޮމިޝަނާ އެކު އިންތިޚާބު އިންސާފުވެރި ނުވާނެ ކަމަށް ބުނެ އިދިކޮޅު ލީޑަރު ރައިލާ އޮޑިންގާ ވަނީ އިންތިޚާބުން ވަކިވެފަ އެވެ. އިންތިޚާބުގެ ކަންކަން އިންސާފުވެރި ނުވާނެ ކަމަށް ބުނެ އިލެކްޝަން ކޮމިޝަނުގެ މެންބަރަކު ވެސް މިދިޔަ ހަފުތާގައި ވަނީ އިސްތިއުފާ ދިނުމަށް ފަހު އެމެރިކާ އަށް ގޮހެވެ. އިންތިޚާބު ބާތިލް ކުރަން ޖެހުނީ އިލެކްޝަން ކޮމިޝަނުގެ ސަބަބުން ކަމަށް ސުޕްރީމް ކޯޓުން ވަނީ ބުނެފަ އެވެ.\nކެންޔާގެ ރިޔާސީ އިންތިޚާބުގައި މީހަކު މިއަދު ވޯޓުލަނީ. --ފޮޓޯ:އޭއެފްޕީ\nކެންޔާގައި ރިޔާސީ އިންތިޚާބު ބާއްވަނީ ގާނޫނާޚިލާފަށް ކަމަށް ބުނެ އިންތިޚާބު ހުއްޓުވައި ދިނުމަށް އެންމެ ފަހު ވަގުތު ސުޕްރީމް ކޯޓަށް ހުށަހެޅި ޕެޓިޝަން ވެސް ބެލޭ ގޮތް ވަނީ ނުވެފަ އެވެ. އުއްތަމަ ފަނޑިޔާރު ޑޭވިޑް މާރަގާ ވިދާޅުވީ ޕެޓިޝަން ބެލޭ ވަރަށް ސުޕްރީމް ކޯޓުގައި ފަނޑިޔާރުން ނެތް ކަމަށެވެ. ކެންޔާގެ ސުޕްރީމް ކޯޓުން މައްސަލައެއް ބެލުމަށް ފަސް ފަނޑިޔާރުންގެ ބެންޗެއް ބޭނުންވެ އެވެ.\nވޯޓުލާން ފެށި އިރު ސަލާމަތީ ފިޔަވަޅުތައް ވަނީ ވަރުގަދަކޮށްފަ އެވެ. ދެ ވަނަ ދައުރަކަށް އިންތިޚާބުވާން މަސައްކަތް ކުރާ ރައީސް އުހުރު ކެންޔާއްޓާ ވަނީ ވީހާ ވެސް ގިނަ ބަޔަކު ވޯޓުލާން ނުކުތުމަށް އެދިވަޑައިގެންފަ އެވެ. އެކަމަކު އިދިކޮޅު ލީޑަރު އޮޑިންގާ ވަނީ އިންތިޚާބު ބޮއިކޮޓް ކުރުމަށް އޭނާގެ ސަޕޯޓަރުންނަށް ގޮވާލައްވައިފަ އެވެ.\nއޮގަސްޓް 8 ވަނަ ދުވަހު ބޭއްވި އިންތިޚާބު ކާމިޔާބު ކުރެއްވީ ކެންޔާއްޓާ ކަމަށް އިލެކްޝަން ކޮމިޝަނުން ވަނީ އިއުލާންކޮށްފަ އެވެ.\nއިތުރު ލިޔުންތައް ކެންޔާ ރިޔާސީ އިންތިޚާބު


Qiyaamai vumuge alaamai theh : kulli maru ޤިޔާމަތްވުމުގެ ޢަލާމާތެއް – ކުއްލިމަރު ގިނަވުން – Ilm Qiyaamai vumuge alaamai theh : kulli maru\nޤިޔާމަތްވުމުގެ ޢަލާމާތެއް – ކުއްލިމަރު ގިނަވުން\nނަބިއްޔާ صلى الله عليه وسلم ނިސްބަތްކުރައްވާ އަނަސް ބްން މާލިކު رضي الله عنه ވިދާޅުވިއެވެ. (إنَّ مِنْ أَمَارَاتِ السَّاعَةِ…مَوْتُ الْفَجْأَةِ) މާނައީ: “ހަމަކަށަވަރުން ކުއްލި މަރަކީ ޤިޔާމަތްވުމުގެ ޢަލާމާތްތަކުގެ ތެރެއިން ޢަލާމާތެކެވެ.”\nމިކަމަކީ މިޒަމާނުގައި ފެންނަމުން އަންނަ ކަމެކެވެ. ކުއްލިއަކަށް މަރުވެގެން ދިއުން މިވަނީ މީސްތަކުންގެ މެދުގައި ގިނަވެފައެވެ. ފަހެ ދުޅަހެޔޮ ޞިއްޙަތެއްގައި ހުއްޓައި ފެންނަމީހާ އެއަށްފަހު ކުއްލިގޮތަކަށް މަރުވެއެވެ. މިހާރު މިއަށް މީހުން ކިޔައި އުޅެނީ ““ހާރޓް އެޓޭކް ޖެހުމެވެ”. ބުއްދިވެރިޔާއީ އޭނާގެ އަމިއްލަ ނަފްސު ހުށިޔާރު ކުރުވައިގެން ހުރިމީހާއެވެ. ﷲ ތަޢާލާގެ ޙަޟްރަތަށް ރުޖޫޢަވެ، ކުއްލި މަރެއްގެ ކުރިން ތައުބާވެހުރި މީހާއެވެ.\nއިމާމު ބުޚާރީ رَحِمَهُ الله ވިދާޅުވެ އުޅުއްވައެވެ.\n(اغْتَنِمْ فِي الفَرَاغِ فَضْلَ رُكُوْعٍ فَعَسَى أَنْ يَكُوْنَ مَوْتُكَ بَغْتَهْ كَمْ صَحِيْحٍ رَأَيْتُ مِنْ غَيْرِ سُقْمٍ ذَهَبَتْ نَفْسُهُ الصَّحِيْحَةُ فَلْتَه)\nމާނައީ: ” ރުކޫއެއް ކޮށްލުމުގައި (އެބަހީ އަޅުކަން ކުރުމުގައި) ތިބާގެ ހުސްވަގުތުގެ ބޭނުން ހިފާށެވެ. ތިބާގެ މަރަކީ އެއީ ކުއްލި ކަމެއްގެ ގޮތުގައި ވެސް ވެދާނެއެވެ. އެއްވެސް ބައްޔަކާ ނުލައި ފުރިހަމަ ޞިއްޙަތުގައިވާތީ ފެނުނީ ކިތައް މީހުން ހެއްޔެވެ. އޭނާގެ އެފުރިހަމަ ނަފްސު ކުއްލިއަކަށް ނިމިދިއައީއެވެ.”\nއިބްނު ޙަޖަރު ވިދާޅުވިއެވެ. [އެބަސްފުޅުގެ މާނައީ:] ” އޭގެ ފަހުން ނުވަތަ ދުވަސްކޮޅަކަށްފަހު، އެކަލޭގެފާނު –އެބަހީ ބުޚާރީ- އަށް އެކަން މެދުވެރިވެގެން ދިއުމީ ޙައިރާންވި ކަމެކެވެ.”


Hiyage commercial unit thah kuyyah dheyn hulhuvaalaifi\nހުޅުމާލޭ ޔޫތު ސިޓީ\nހިޔާގެ ކޮމާޝަލް ޔުނިޓްތައް ދޫކުރަން ހުޅުވާލައިފި\nހިޔާ މަޝްރޫއުގެ ދަށުން އަޅާފައިވާ ފްލެޓް އިމާރާތެއް: ހިޔާ ފްލެޓްތަކުގެ ކޮމާޝަލް ޔުނިޓްތައް ކުއްޔަށް ދޫކުރަން ވަނީ ނިންމައިފައި -- ފޮޓޯ: އަވަސް\nހުޅުމާލޭ ހިޔާ ފްލެޓްތަކުގައި މީހުން ދިރިއުޅެން ފެށުމުގެ ކުރިން އަސާސީ ހިދުމަތްތައް ގާއިމު ކުރަން ކަނޑައެޅި ކޮމާޝަލް ޔުނިޓްތައް ކުއްޔަށް ނަގަން ބޭނުންވާ ފަރާތްތަކުން ޕްރޮޕޯސަލް ހުށަހަޅަން އެޗްޑީސީން ހުޅުވާލައިފި އެވެ\nހިޔާ މަޝްރޫއުގެ 16 ޓަވަރުގެ އެންމެ ތިރީ ފަންގިފިލާ ހާއްސަކޮށްފައި ވަނީ ކޮމޭޝަލް ގިނަ ހިދުމަތްތަކަށެވެ. އެއީ ފިހާރަތަކާއި، ކްލިނިކްތަކާއި، ފާމަސީ އާއި ބުކް ޝޮޕް އަދި ޑޭކެއާ ސެންޓަރުތަކުގެ އިތުރުން ބޯކޮށާ ތަންތަނާއި ސެލޫންތަކަށެވެ.\nއެޗްޑީސީން ބުނި ގޮތުގައި ފިހާރަތަކާއި ސެލޫންއާއި ބުކް ޝޮޕް އަދި ޑޭކެއާ ފަދަ ތަންތަނަށް ހުށަހަޅާ ޕްރޮޕޯސަލްތައް އިވެލުއޭޓް ކުުރުމުގައި ބިޒްނަސް ޕްލޭނާއި ލީސް ކުރަން ހުށަހަޅާ ރޭޓަށް ބަލާނެ އެވެ. ނަަމަވެސް ފާމަސީތަކާއި ބޯކޮށާ ތަންތަނުގެ ޕްރޮޕޯސަލް އިވެލުއޭޓް ކުރުމުގައި ހަމައެކަނި ބަލާނީ ލީސް ކުރަން ހުށަހަޅާ ރޭޓަށެވެ.\nކުދި އަދި މެދު ފަންތީގެ ވިޔަފާރިތަަކަށް ވެސް އިސްކަން ދޭނެ އެވެ. އެގޮތުން ކޮމާޝަލް އޭރިއާތަކުން ކުއްޔަށް ދޭ އިރު އެފަދަ ވިޔަފާރިތަކަށް ޑިސްކައުންޓް ދޭން ވަނީ ނިންމާފަ އެވެ. ފުރަތަމަ ދެ އަހަރު އަކަ ފޫޓަކަށް 10 ރުފިޔާއަށް އަދި ދެވަނައާއި ތިންވަަނަ އަހަރު އަކަފޫޓަކަށް 20 ރުފިޔާއަށް ކުއްޔަށް ދޭން ނިންމާފައި ވެ އެވެ. އެނޫން ވިޔަފާރިތަަކަށް ފުރަތަމަ ދެ އަހަރު އަކަ ފޫޓަކަށް 15 ރުފިޔާއަށް އަދި ދެވަނަ އާއި ތިންވަަނަ އަހަރު މަދުވެގެން އަކަފޫޓަކަށް 30 ރުފިޔާ ނަގާނެ އެވެ\nކްލިނިކްތަކަށް ފުރަތަމަ ދެ އަހަރު އަކަ ފޫޓަކަށް 15 ރުފިޔާ، ދެވަނައާއި ތިންވަަނަ އަހަރު އަކަފޫޓަކަށް 15 ރުފިޔާ އެވެ.\nހުޅުމާލެ އެޗްޑީސީ ހިޔާ މަޝްރޫއު + ހުޅުމާލޭ ޔޫތު ސިޓީ\nފޭސް ދޭޭއްގައި ތިން މިސްކިތް އަޅަނީ\nސޮއިކުރަން ދޭ ވަގުތަށް ދާން އެދެފި\nހިޔާ މަޝްރޫއުގެ 10 ޓަވަރުގެ ކޮންކްރީޓް ނިިމިއްޖެ\nހިޔާ ފްލެޓް ސަރަހައްދު ސާފުކޮށްފި


Sleeping | Mihaaru\nއިކޮނޮމީ ކްލާހުގައި އަރާމުކޮށް ނިދޭ ގޮތަށް ޕޮޑްތަކެއް\nމަތިންދާބޯޓްތައް ފަރުމާކޮށްފައި ހުންނަ ގޮތުން ސީޓްތަކުގައި ނިދައިލުމަކީ އެހާ ފަސޭހަ ކަމެއް ނޫނެވެ. މިކަމަށް އެކި ފެންވަރުގައި އެކި އެއާލައިންތަކުން އަންނަނީ ހައްލުތައް ހޯދައިދޭން ހުއްޓުމެއް ނެތި މަސައްކަތްކުރަމުންނެވެ.\nވަޒީފާ އަކީ ނިދުން، މުސާރަ އަކީ 100،000 ރުޕީސް\nއިންޑިއާގެ ކުންފުންޏަކުން ތައްޔާރުކޮށްފައިވާ ގޮދަޑިއެއް ޓެސްޓްކުރުމުގެ ގޮތުން އިންޓާންއެއްގެ ގޮތުގައި ތިން މަސް ދުވަސް ވަންދެން އޭގައި ނިދާނެ ބަޔަކު ހޯދަން އިއުލާންކޮށްފި އެވެ.\nއަންހެނުންނަށް ނިދި މަދުވާ ނަމަ ކަށި ފީވުން އަވަސްވޭ\nއިއްދައިން ކެނޑުމަށް ފަހު އެކަށީގެންވާ ވަރަށް ނިދި ނުލިބޭ ނަމަ ކަށީގެ ބާރު ދަށްވުން ނުވަތަ ކަށި ފީވުމުގެ މައްސަލަ އަވަސްވާ ކަމަށް ދިރާސާއަކުން ދައްކައިފި އެވެ.\nރަނގަޅަށް ނިދިޔަސް ލޯ ވަރުބަލިވެފައި: ކީއްވެ؟\nރޭގަނޑު އަށެއްކަ ގަޑިއިރު ނިދާާފައި ހޭލައިގެން އަންނަ ތަނުން، އަދިވެސް ތިޔަ ހުރީ ނިދާފައި ނޫންހޭ، ނިދި ހަމަ ނުވެޔޭ މީހުން ބުނޭ ދޯ އެވެ. ކިތަންމެ ރަނގަޅަށް ނިދާފައި ހޭލިޔަސް ލޯ...\nއަނގަމަތީގައި ޓޭޕް އަޅައިގެން ނިދާ ލަވަކިޔުންތެރިއެއް\nނިދަންވީ އަނގަމަތީގައު ޓޭޕް އަޅައިގެންނޭ ބުނެފި ނަމަ ބައެއް މީހުންނަށް އެކަން ޖޯކަކަށް ވެދާނެ އެވެ. އެކަމަކު އިންޑޮނީޝިއާގެ މަޝްހޫރު ލަވަކިޔުންތެރިޔާ އެންޑީން އާއި އާއިލާ ނިދަނީ އަނގަމަތީގައި ޓޭޕް އަޅައިގެންނެވެ. އުމުރުން 33 އަހަރުގެ ލަވަކިޔުންތެރިޔާ އާއި އޭނާގެ ފިރިމީހާ އާއި ދެ އަހަރުގެ ދަރިފުޅު އަނގަމަތީގައި ޓޭޕް އަޅައިގެން...\nހަމަ ނިދި ލިބޭ ނަމަ އުރަމަތީ ކެންސަރާ ދުރުކޮށްދޭ\nރަނގަޅަށް ނިދައި ފަތިހު ހޭލާ އަންހެނުންނަށް އުރަމަތީ ކެންސަރުގެ ނުރައްކާ ކުޑަ ތަންކޮޅެއް ދަށްވާ ކަމަށް ދިރާސާއަކުން ދައްކައިފި އެވެ.\nގެއްލުނު އެއާޕޮޑް ބަނޑުގައި\nއެއާޕޮޑް ޖަހައިގެން އޮއްވައި ނިދުމަކީ ހަމަ އާދައިގެ ކަމެކެވެ. އެކަމަކު ނިދާ ހޭލެވުނު އިރު އެއާޕޮޑް ދިރުވާލެވިފައިވާ ނަމަ އެއީ އާދައިގެ ކަމަކަށް ނުވާނެ އެވެ. އެކަމަކު ޓައިވާން މީހަކަށް މިކަން ދިމާވެއްޖެ އެވެ.\nމޫން މިލްކް ބޮއެގެން ފަސޭހައިން ނިދޭތަ؟\nއިންސްޓަގްރާމާއި ޕިންޓްރެސްޓްގެ ޕޭޖްތަކުން މިހާރު އެންމެ ގިނައިން ފެންނަ އެކައްޗަކީ ރީތި ކުލަ ކުލައިގެ މޫން މިލްކްގެ ޖޯޑުތަކާއި ތަށިތަކެވެ. އަދި މިއީ އާދައިގެ ލާޓޭ އަށް ވުރެ މާ ފޭންސީ ބުއިންތަކެކެވެ. ހޫނުކޮށް ހުންނަ ކިރު ތައްޓެއްގެ ތެރެއަށް، ފައިދާހުރި އަޔުވެދިކް ރަހަތައް ހިމަނައިގެން ތައްޔާރުކުރާ ބުއިންތަކަކީ ނިދި ނައިސްގެން...\nނުނިދިފައި ނޯވެ ކޮންމެވެސް ކަމެއް ކޮށްލާ!\nކޮންމެހެން އަށް ގަޑިއިރު ނިދަން ޖެހޭ ހެއްޔެވެ؟ ޓީވީ ބަލަން އޮވެގެން ނިދާލަން ކިހާ އަރާމު ހެއްޔެވެ؟ ގަޑި އެލާމްވުމުން "ސްނޫޒް" ކޮށްލީމާ އެ އަންނަނީ މާ އަރާމު ނިންޖެއް ނޫންހެއްޔެވެ؟\nMarch 05, 2019 1\nމުޅި ހަފުތާގައި ގެއްލުނު ނިދި ހޯދަން ހަފުތާ ބަންދުގައި ގިނައިރު ނިދުމަކުން ކުރާނެ ފައިދާއެއް ނެތް ކަމަށް ދިރާސާއަކުން ދައްކައިފި އެވެ.\nރޭގަނޑު ކަސްރަތުކުރުމުން ނިދަން އުނދަގޫވާނެތަ؟\nމަސައްކަތާ ހެދި ހެނދުނު ނުވަތަ ހަވީރު ވެސް ކަސްރަތަށް ވަގުތު ހުސްކުރުމަކީ ވަރަށް ގިނަ މީހުންނަށް ދަތި ކަމެކެވެ. އެކަމަކު އާންމު ވިސްނުމަކީ ރޭގަނޑު ޖިމަށް ގޮސް ކަސްރަތުކުރާ ނަމަ ނިދަން އުނދަގޫވެ، ހަމަ ނިދި ނުލިބުމެވެ.\nކޯޓެއްގައި މައްސަލަ ބަލަން އިން ގާޒީއަކަށް ނިދިއްޖެ\nއިނގިރޭސި ވިލާތުގެ ކޯޓެއްގައި އަޑުއެހުން ކުރިއަށް ދަނިކޮށް ގާޒީ އަށް ނިދި ޖެހުނު މައްސަލައެއް ހޫނުވެ އެންމެ ފަހުން ގާޒީ މާފަށް އެދިވަޑައިގެންފި އެވެ.\nހިތަށް ނިދި މުހިންމު، މަދުވެގެން ހަ ގަޑިއިރު ނިދާތި\nހިތުގެ ސިއްހަތަށް ނިދި ވަރަށް މުހިންމު ކަމަށާއި އެންމެ މަދުވެގެން ހަ ގަޑިއިރު ނިދަން ޖެހޭނެ ކަމަށް އާ ދިރާސާއެއްގައި ބުނެފި އެވެ.\nރަނގަޅަށް ނިދާ ކުދިންގެ ބަރުދަން ރަނގަޅުވޭ\nކުޑަކުދިން ރޭގަނޑު ވަކި ވަގުތެއްގައި ނިދަން އާދަކޮށް އެކަށީގެންވާ ވަރަށް ނިދުމަކީ އެ ކުދިން އެކަށީގެންވާ ބަރުދަނެއްގައި ހުރުމަށް އެހީއަކަށްވާ ކަމަށް ދިރާސާއެއްގައި ބުނެފި އެވެ.\nނިދި މަދުވި ވަރަކަށް ޖަންކް ފުޑް ކާހިތްވާނެ\nރޭގަނޑުގެ ނިދި ހަމަޔަށް ނުލިބި ހުންނަ ދުވަހެއް ނަމަ ޑޯނަޓް ފަދަ ކާނާ ކާހިތްވާކަން ފާހަގަވޭ ހެއްޔެވެ؟ އާ ދިރާސާއެއްގައި ބުނަނީ އެންމެ ރެއެއްގެ ނިދި ގެއްލުނަސް ޖަންކް ފުޑަށް ޝައުގުވެރިކަން އިތުރުވެގެންދާ ކަމަށެވެ. އެހެންވެ މިއީ ބަރުދަން އިތުރުވެ ސިއްހަތަށް ގެއްލުން ހުރި ކަމަކަށްވެ އެވެ.\nނިދުމުގެ ހަތަރު ގަޑިއިރު ކުރިން ކަސްރަތުކޮށްލާ!\nއާންމުކޮށް ގިނަ މީހުން ކަސްރަތު ކުރާ ވަގުތަކުގެ ގޮތުގައި ފާހަގަކުރެވެނީ ހެނދުނާއި ހަވީރާއި ރޭގަނޑު އިރާކޮޅުގެ ވަގުތެވެ. އެހެންވެ ސުވާލަކީ މި ނޫން ވަގުތެއްގައި ކަސްރަތު ކުރުން ކިހިނެއް ވާނެ ހެއްޔޭ އެވެ؟\nނިދުމުގެ ވަކި ގަވާއިދެއް ކުދިންނަށް ވަރަށް މުހިއްމު\nފުރާވަރުގައި ދުޅަހެޔޮ ބަރުދަނެއްގައި ހުރުމަށްޓަކައި ކުދިންނަށް އެންމެ ކުޑައިރުއްސުރެ ވެސް ގަވާއިދުން ހަމަ ނިދި ބޭނުންވާކަން އާ ދިރާސާއަކުން އެނގިއްޖެ އެވެ.\nތިން އަހަރު ވަންދެން ދަރިފުޅު ނިންދަވަންވީ ކްރިބްގައި\nއަހަރު ވެސް ނުވާ ތުއްތު ދަރިފުޅު އެމީހުންގެ ގާތުގައި ބާއްވައިގެން ނޫނީ ނިންދަވަން ބޭނުން ނުވާ މައިން އުޅެ އެވެ. އޭގެ ސަބަބުން ލިބޭ ފައިދާތަކެއް ވެސް އެބަ ހުއްޓެވެ. ފަހުގެ...\nނިދި މަދުވެއްޖެ ނަމަ ރުޅިގަދަވޭ\nއެންމެ ދެ ގަޑި އިރުގެ ނިދި މަދުވިޔަސް، ރުޅި ގަދަވެ، އަދި އަމުދުން ބޮލަށް އުނދަގޫވާ ކަހަލަ ކަމެއް ކުރިމަތިވާ ނަމަ ރުޅި މައްޗަށް ދާކަން އާ ދިރާސާއަކުން އެނގިއްޖެ އެވެ. މިއީ ނިދި...


Fitch in rate kuranee siyasee meehun bunaa echakah noon: Azim\nފިޗް ރޭޓްކުރަނީ ސިޔާސީ މީހުން ބުނާ އެއްޗަކަށް ނޫން: އާޒިމް\nއެމްޑީޕީގެ ޕީޖީ ގުރޫޕްގެ ލީޑަރު އަލީ އާޒިމް: ޝަރީފުގެ ޓްވީޓަށް ރައްދު ދެއްވި --\nފިޗް އިން ރޭޓް ކުރަނީ ސިޔާސީ މީހުން ބުނާ އެއްޗަކަށް ނޫން ކަަމަށް ވިދާޅުވެ އެމްޑީޕީގެ ޕީޖީ ގުރޫޕްގެ ލީޑަރު އަލީ އާޒިމް އެ ޕާޓީގެ ޕީޖީ މެންބަރު އައްޑޫ މަރަދޫ ދާއިރާގެ މެންބަރު އިބްރާހިމް ޝަރީފަށް ރައްދު ދެއްވައިފި އެވެ.\nޝަރީފްގެ އެ ވާހަކަތަކަށް ރައްދު ދެއްވާ އާޒިމް ވިދާޅުވީ ފިޗް އިން ރޭޓް ކުރަނީ ސިޔާސީ މީހުން ބުނާ އެއްޗަަކަށް ނޫން ކަމަށެވެ. އެ ކަމަކީ އެ ގައުމެއްގެ ހިސާބު ބެލުމަށްފަހު ކުރާ ކަމެއް ކަމަށް އާޒިމް ވިދާޅުވިއެވެ.\nއެމްޑީޕީ ރައްޔިތުންގެ މަޖިލިސް ފިނޭންސް މިނިސްޓްރީ + ދައުލަތުގެ އާމްދަނީ އަލީ އާޒިމް އިބްރާހިމް ޝަރީފު


Councilorun magaamugai dhemi thibumah edhivadaigenfi | Mihaaru\nއިންތިޚާބު ބޭއްވެންދެން ކައުންސިލަރުން މަގާމުގައި ދެމިތިބެން އެދިވަޑައިގެންފި\n05 ޖޫން 2020 - 00:59\nއިންތިޚާބު ނުބޭއްވި ކުރިމަތިވާ ގާނޫނީ ހުސްކަމާ ހެދި ލާމަރުކަޒީ ނިޒާމްގެ ހިންގުން ހުއްޓިދާނެތީ ސަރުކާރުން ހުށަހަޅައި ގާނޫނުއަސާސީ އަށް ރައްޔިތުންގެ މަޖިލީހުން ވަނީ އިސްލާހު ގެނެސް ކައުންސިލަރުންގެ ދައުރު ދަންމައިފަ އެވެ.\nއެހެންވިޔަސް މަގާމުގައި ދެމިތިއްބެވުމުގެ ވިސްނުމެއް ބައެއް ކައުންސިލަރުން ނުގެންގުޅުއްވަ އެވެ.\nމިކަމަށް އިޝާރާތް ކުރައްވައި ޕީއެސްއެމްގެ ރާއްޖެ މިއަދު ޕްރޮގްރާމްގައި މިނިސްޓަރު އިމްރާން ވިދާޅުވީ މަގާމުގައި މިހާރު ދެމިތިއްބެވި ބައެއް ކައުންސިލަރުންނަށް ކުރިއަށް އޮތް އިންތިޚާބުގައި ވާދަ ނުކުރައްވާތީ ދައުރު ހަމަވުމާ އެކު މަގާމުން ދުރަށް ވަޑައިގަތުމަށް ބޭނުންވާ ކަމަށެވެ. ބައެއް ކައުންސިލަރުން ބޭނުން ވަނީ އެހެން ވަޒީފާތަކަކަށް ދާން ކަމަށް ވެސް ވިދާޅުވި އެވެ.\nއެކަމަކު ގައުމަށް މި ދިމާވި ހާލަތުގައި، އޮތް އެންމެ ރަނގަޅު ހައްލަކީ ގާނޫނުއަސާސީ އިސްލާހުކޮށް ދައުރު ދެންމުމުގެ މަގްސަދު ހާސިލްވާ ގޮތަށް ކައުންސިލަރުން ޚިދުމަތުގައި ދެމިތިއްބެވުން ކަމަށް ވިދާޅުވި އެވެ.\n"ކައުންސިލްތަކުން ވެސް މިދިޔަ މުއްދަތުގެ ތެރޭގައި ކުރި ބުރަ މަސައްކަތަކީ އަޅުގަނޑު ހަމަ ޔަގީނުން ވެސް ބަލައި ގަންނަ މަސައްކަތެއް. އެހެންވީމަ މިހާރު ކައުންސިލްތަކުގައި ތިބި މެމްބަރުންނަށް އަޅުގަނޑު އިލްތިމާސް ކުރަން އެ ބޭފުޅުންގެ އަރިހުން ވަރަށް އިހުލާސްތެރިކަމާ އެކު އެދެން ކުރިއަށް މިއޮތް މުއްދަތުގައި އާ ކައުންސިލް އިންތިޚާބުވެ އެ ބޭފުޅުންނާ ޒިންމާ ހަވާލު ކުރެވެންދެން ތިބޭފުޅުން މި މަސައްކަތް ފުރިހަމަ ކޮށްދެއްވުމަށް،" މިނިސްޓަރު ވިދާޅުވި އެވެ.\nVaguthee council thakuge baaru hani kuraa bill thasdheegu kuravvaifi\nވަގުުތީ ގޮތުން ކައުންސިލްތައް ދެމިއޮންނަ މުއްދަތުގައި ބާރުތައް ހަނިކުރާ ބިލް ތަސްދީގު ކުރެއްވުން\nމިނިސްޓަރު ވިދާޅުވި ގޮތުގައި ކޮވިޑް-19އާ އެކު ކައުންސިލްތަކާއި ލޯކަލް ގަވަމެންޓް އޮތޯރިޓީ (އެލްޖީއޭ) އެކުގައި މަސައްކަތް ކުރުމަށް ރަނގަޅު މާހައުލެއް ގާއިމް ކުރެވިއްޖެ އެވެ. އަތޮޅުތަކަށް ކޮވިޑް-19 އެހާ ބޮޑަށް ފެތުރިގެން ނުދިޔަ މައިގަނޑު އެއް ސަބަބަކީ ވެސް ސަރުކާރަށް އެއްބާރުލުން ދީގެން ކައުންސިލްތަކުން ކުރި މަސައްކަތް ކަމަށް މިނިސްޓަރު ވިދާޅުވި އެވެ.\nކުރިން އިއުލާން ކުރި ތާރީހުގައި ލޯކަލް ކައުންސިލްތަކުގެ އިންތިޚާބު ނުބޭއްވުމުން ގާނޫނީ ހުސްކަމެއްގެ ތެރެއަށް ދާނެ ކަމަށް ގިނަ ބަޔަކު ހީކުރި ކަމަށާއި ނަމަވެސް އެކަން ހައްލު ކުރަން ސަރުކާރުން ތިބީ ކުރިއާލާ ތައްޔާރުވެގެން ކަމަށްވެސް މިނިސްޓަރު ވިދާޅުވި އެވެ. ގާނޫނުއަސާސީ އިސްލާހުކޮށްގެން އަންގާރަ ދުވަހު އެ މައްސަލައަށް ހައްލު ހޯދާފައިވާއިރު އެއީ ސަރުކާރުން އެޅި ހަރުދަނާ ފިޔަވަޅެއް ކަމަށް ވެސް މިނިސްޓަރު ވިދާޅުވި އެވެ.\nކޮވިޑް-19 އާ ގުޅިގެން ކައުންސިލް އިންތިޚާބު އެއް އަހަރަށް ފަސް ކުރިއިރު މިހާރު ތިބި ކައުންސިލް މެމްބަރުންގެ ދައުރު އަންގާރަ ދުވަހަށް ވަނީ ހަމަވެފަ އެވެ.\nމިހާރު ތިބި ކައުންސިލް މެމްބަރުން ވަގުތީ ގޮތުން މަގާމުގައި ދެމިތިބޭ މުއްދަތުގައި ކައުންސިލްތަކުގެ ބައެއް ބާރުތައް ހަނިކުރުމަށް ވަނީ ނިންމައިފަ އެވެ. އެގޮތުން ބައެއް ބާރުތައް ކައުންސިލްތަކަށް ބޭނުން ކުރެވޭނީ އެލްޖީއޭގެ ހުއްދަ ހޯދުމަށް ފަހު އެވެ. އަދި މިހާރު އޮތް އެލްޖީއޭގެ ބޯޑު އުވައިލުމަށް ފަހު، އާ ބޯޑެއް ރައީސް އައްޔަން ކުރަން ވެސް އެ ގާނޫނު ލާޒިމްކުރެ އެވެ.\nގާނޫނު ބުނާގޮތުން އާ ކައުންސިލް މެމްބަރުން ހުވާ ކުރެވެންދެން، ކައުންސިލްތަކުގެ ބެލުމުގެ ދަށުގައި ހުރި އިމާރާތްތަކާއި ބިންތައް ވިއްކުމާއި ހަ މަހަށް ވުރެ ދިގު މުއްދަތަށް ކުއްޔަށް ދިނުމާއި ކައުންސިލް ޒިންމާވާ ގޮތަށް ދަރަނި ނެގުމާއި އާންމު ޚިދުމަތްތަކަށް އިންވެސްޓް ކުރުމާއި ރައްޔިތުންގެ ނަމުގައި ހުރި ފައިސާއިން ޚަރަދު ކުރުމާއި މުވައްޒަފުން ވަކި ކުރުމާއި އައްޔަން ކުރުމުގެ ކަންކަން ކުރުމަށް އެލްޖީއޭގެ ހުއްދަ ހޯދަން ޖެހޭނެ އެވެ.\nލޯކަލް އިންތިހާބު ލޯކަލް ކައުންސިލްތައް އިމްރާން އަބްދުﷲ، ހޯމް މިނިސްޓަރު އެލްޖީއޭ\nމި ދުވަސްކޮޅު ކައުންސިލްގައި އޮންނާނީ ސިޓީ ބަލައިގަތުމާއި ޖަވާބު ދިނުން. ކައުންސިލަރުން ނެތަސް މިކަންވާނެ.\nކައުންަިލަރުން އޭގެ ގޮތުގައި ޙަރަކާތްތަެރި ނުވާތީ މިމުއްދަތުގައި އޮތީ ރަށްކުނިކަހާ ސާފުކުރުމާ ވިހާ މަރުވާ ބލެހެއްޓުން އެކަނި މޮޔާތް އަތަށް ކަނޑި ދެވިދާނެތީ މުޅިގައުމު ބިރުގަނޭ\nދަންނަވަންތޯ މަނިކުފާނު. ތިޔާގެ ތެރޭން ގިނައީ ކަރަޕްޓް އަދި ނިމިދިޔަ އެމްޑީ ޕްރައިމަރީތެރެއިން ފޭލިވީ މީހުން. ރައްޔިތުން ނޫނެކޭ ބުނެފައިވާ މީހުން. އިންތިޚާބު އަވަސްކުރޭ.\nއިމްރާނަ ކުރި ތާއީދު ގެންގޮފިން.\nކައުންސިލަރުން ނެތަސް ރަށު އޮފީސްތައް ހިނގާނެ. ވަޒީރަކު ނެތަސް މިނިސްޓްރީތައް ހިނގާނެ. ރައީސް ނެތަސް ޤައުމު ހިނގާނެ. މީހަކު ނެތިއްޔާ ޖެހިގެންހުރިމީހާ އެކަންކުރާނެ، ކޮންމެހެން ޤާނޫނީ ހުސްކަމޭ ފުސްކަމޭ ކިޔާނެކަމެއްނެތް. ސިޔާސީ މީހުން ތިބެގެނެއްނޫން އޮފީސްތަކުން މަސައްކަތްކުރަނީކީ، އެތަންތަނުގައި ތިބި މަދަނީ މުވައްޒަފުން އެތަންތަނުގެ ކަންކަންކުރަނީ. ގިނަފަހަރު ސިޔާސީމީހުން ގިނަވުމުން އޮފީސްތައް ބަރުހެލިވަނީ.\nގައުމު ހަމައަކަށް އެޅެންދެން މިހާރު ތިބި ކައުންސިލަރުން ތިބޭގޮތަށް ތިބޭގޮތަށް ނިންމުން އެއީ މިވަގުތަށް ސަރުކާރުން ކުރި ވަރަށް ރަނގަޅު ކަމެއް. މަދުވެގެން5ކައުންސިލަރުންލުންވާނެ ސަރުކާރަށް ފައިނޭންޝިއަލީ ވަރަށް ބޮޑު ބުރަޔަކަށް.\nބައެއްމީހުން އިންޑިޔަގެ ރިސްވަތުގެ ފައިސަގަ ހިފާފަ އެމީހުންގެ ޕަޕެޓަކަ ވަނީ.\nމުނާފިގުންނާ އެކީގަ މަސައްކައް ކޮއްގެން ކާމިޔާބެ ނުވާނެ.\nކައުންސިލްތަކުގެ ދައުރު ދިގުދަންމާފައި އެކަމަކު ބާރުތައް ހަނިކުރީމާ އެއީ ލާމަރުކަޒީ އުސޫލުން ހިންގުން ކަމަކަށް ނުވާނެ. މިއީ ރައީސް އިބޫގެ ހުވާކުރެއްވުން 17 ނޮވެމްބަރަށް ފަސްކުރިކުރުން ކަހަލަ ކަމެއް. މިއަށްވުރެ މާރަގަޅުވާނެ ކައުންސިލަރުން އައްޔަންކުރިނަމަ. މިހާރު ނަމެއްގައި ބުނެވޭނެ އިންތިހާބުކުރި ކައުންސިލަރުންނޭ ތިބީ.


Feynun beynumee varunaa shrahdhaa kaiveni kuran\nޝުރައްދާ އާއި ވަރުން\nވަރުން ދަވަން އާއި ޝްރައްދާ ކަޕޫރުގެ އާ ފިލްމު "ސްޓްރީޓް ޑާންސާ 3ޑީ" މިދިޔަ ހުކުރު ދުވަހު ރިލީޒް ކޮށްފައިވާއިރު މި ދެ ތަރިން ފާއިތުވީ މަހެއްހާ ދުވަހު ފިލްމު ޕްރޮމޯޓް ކުރުމުގައި ވަރަށް ބުރަކޮށް އުޅެފައި ވެއެވެ. ފިލްމު ޕްރޮމޯޓް ކުރުމަށް ޝްރައްދާ އާއި ވަރުން އޮންލައިންކޮށް ފޭނުންވާ ވާހަކަ ދައްކަނިކޮށް ފޭނުން ވަނީ އެ ދެ ތަރިން ކައިވެނި ކުރަން އެދޭ ކަން ހާމަ ކޮށްފަ އެވެ.\nނަމަވެސް ވަރުން އާއި ޝްރައްދާއަކީ ކުޑައިރުއްސުރެ ގާތް ދެ އެކުވެރިންނަށް ވާތީ ފޭނުން މިގޮތް ބޭނުންވުމަކީ ވެސް ލިބުނު ޝަރަފެއް ކަމަށް ޝްރައްދާ ވަނީ ބުނެފަ އެވެ. އަދި ހަގީގީ ދެ ލޯބިވެރިންގެ ގޮތުގައި ދެކެން ފޭނުން ބޭނުން ވުމަކީ ވެސް އުފާކުރާ ކަމެއް ކަމަށް ޝްރައްދާ ބުންޏެވެ.\nއަނެއްކޮޅުން ވަރުން ބުނީ ސްކްރީންގައި ރޮމޭންސް ކުރުމާއި އަމިއްލަ ދިރިއުޅުމުގައި ރޮމޭންސް ކުރުން ވަރަށް ތަފާތު ކަމަށާއި ސްކްރީންގައި ލޯބީގެ ބައިތައް ރަނގަޅަށް ކުޅެވޭ ތަރިންނަށް އަމިއްލަ ދިރިއުޅުމުގައި އެ ކެމިސްޓްރީ ދައްކަން އުނދަގޫ ކަމަށް ވަރުން ބުންޏެވެ. ވަރުން ބުނީ އޭނާ އާއި ޝްރައްދާގެ ސްކްރީން ޖޯޑަށް ފޭނުން ދޭ ލޯތްބާއި ކުރާ ތާއީދަށް ވަރަށް އުފާކުރާ ކަމަށެވެ.\n"އަހަންނަކަށް ހިއެއް ނުވޭ ހަގީގަތުގައި ލޯބިވެގެން އުޅޭ ދެ މީހަކަށް ފިލްމުތަކުގައި އެހާ ލޯބިވާ ގޮތް ދެއްކޭނެ ކަމަކަށް. ފިލްމުތަކުގައި އެކްޓަރުން ރޮމޭންސް ކުރާ ގޮތަށް އެއްވެސް ދެމަފިރިއަކު އުޅޭތަނެއް އަހަންނަކަށް ނުފެނޭ،" ވަރުން ބުންޏެވެ.\nކައިވެންޏާ ބެހޭ ގޮތުން ޝްރައްދާ ބުނީ ކޮންމެ މީހަކާ ކޮންމެ އިރަކުން ކައިވެނި ކުރިޔަސް އޭނާ ކައިވެނި ކުރަން ބޭނުންވަނީ އެމީހަކާއެކު ހީނ މަޖާކޮށް އުޅެވޭ ކަހަލަ މަޖާ މީހަކާ އެވެ. އަދި ކައިވެނި ކުރާނެ މީހަކު ޚިޔާރު ކުރާއިރު މިއީ އޭނާއަށް ވަރަށް މުހިއްމު ސިފައެއް ކަމަށް ޝްރައްދާ ބުންޏެވެ.\nޝްރައްދާ އާއި މަޝްހޫރު ފޮޓޯގްރާފަރު ރޯހަން ޝްރެސްތާ މިއަހަރު ކައިވެނި ކުރަން އުޅޭ ކަމުގެ ޚަބަރުތަކެއް އިންޑިއާގެ ފިލްމީ ނޫސްތަކުން ތަންކޮޅެއް ކުރިން ފަތުރާފައިވެ އެވެ. ނަމަވެސް މި ވާޙަކަތައް އޭނާ ދޮގު ކުރެ އެވެ. ޝްރައްދާ ބުނީ މިއީ ހަމައެކަނި މީހުން އަރުވާ އަޑު ކަމަށެވެ.\nމި ޝޯގައި ވާހަކަ ދައްކަމުން ވަރުން ބުނީ "ސްޓްރީޓް ޑާންސާ 3ޑީ" ގައި އެމީހުން ކުޅެފައިވަނީ އޭނާ އާއި ޝްރައްދާގެ އޮތް ހަގީގީ އެކުވެރިކަމާ ވަރަށް އެއްގޮތް ރޯލެއް ކަމަށެވެ. އެ ފިލްމުގެ ފުރަތަމަ ބައިގައި ދެ އެކްޓަރުން ފެންނަނީ ހަތުރުންގެ ގޮތުގަ އެވެ. ފަހުން ދެ އެކުވެރިކަން އުފެދި ކޮންމެވެސް ވަރަކަށް ލޯބީގެ އަލިފާން ކަނިތަކެއް ވެސް ބުރަ އެވެ.\nވަރުން ބުނީ ހަގީގީ ދިރިއުޅުމުގައި ވެސް އޭނާގެ ހިތުގައި ވަރަށް ޚާއްސަކަމެއް އަބަދުވެސް ޝްރައްދާ އަށް އޮވެ އެވެ. ނަމަވެސް ޝްރައްދާ އާއި އޭނާގެ ގުޅުމަކީ ވަރަށް ސާފު ތޯހިރު ގުޅުމެއް ކަމަށް ވަރުން ސިފަ ކުރި އެވެ.\n"އަހަރެމެން ދެ މީހުންނަށް ލޯބި ވެވުނު ނަމަވެސް ވެވުނީހީ އަށެއްކަ ވަރަކަށް އަހަރުގައި. އޭރު ރައްޓެހި ވެވުނުނަމަ ހިއެއް ނުވޭ މިހާ ދުވަސްވީއިރު އެ ލޯބި އެގޮތަށް އޮތީސް ކަމެއް،" ވަރުން ބުންޏެވެ.\nވަރުން ވަރަށް ކުޑައިރުއްސުރެ ރައްޓެހިވެގެން އުޅެނީ ޝްރައްދާގެ ގާތް އެކުވެރިއެއް ކަމަށްވާ ނަތާޝާ ދަލާލް އާ އެވެ. އަދި މިއަހަރު ތެރޭގައި ނަތާޝާ އާއި ވަރުން ކައިވެނި ކުރާނެ ކަމުގެ ޚަބަރުތައް ވެސް ވަނީ ފެތުރިފަ އެވެ.\nޝްރައްދާ ބުނި ގޮތުގައި ވަރުންގެ ކައިވެނީގެ ރަސްމިއްޔާތުގައި އެންމެ ގަދަޔަށް ނަށަން ބޭނުންވަނީ އޭނާ އެވެ.\nވީމާ ފޭނުން ކިތަންމެ ބޭނުންވިޔަސް ވަރުން އާއި ޝްރައްދާ އެކަކު އަނެކަކާ ކައިވެނި ކުރުމަކީ ވުމަށް ވުރެ ނުވުން ގާތް ކަމެކެވެ.\nވަރުންގެ "މިސްޓަ ލޭލޭ" ފެށުން ލަސްކޮށްފި


Influenza beys husvefa vaa kamah dhekevey vaahaka thah HPA inn dhogu koffi\nއިންފްލުއެންޒާ ބޭސް ހުސްވެފައިވާ ކަމަށް ދެކެވޭ ވާހަކަތައް އެޗްޕީއޭއިން ދޮގުކޮށްފި\nރާއްޖޭގެ އިންފްލުއެންޒާ ފެތުރެން ފަށާފައި ވާއިރު، އެއަށް ބޭނުންވާ ބޭސް ހުސްވެފައިވާ ކަމަށް ފެތުރޭ ހަބަރުތައް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ދޮގުކޮށްފި އެވެ.\nއިންފުލުއެންޒާ ރާއްޖޭގައި އިތުރުވަމުން ދާއިރު އެކަމަށް ބޭނުން ކުރާ ބޭސް ހުސްވެފައިވާ ކަމަށް އަޑުތައް ވަނީ އަރާފަ އެވެ. އެކަމާ ގުޅިގެން އެޗްޕީއޭގެ ޑެޕިއުޓީ ޑިރެކްޓަރު ޖެނެރަލް އިބްރާހީމް ނިޝާން ސީއެންއެމްއަށް މައުލޫމާތު ދެމުން ވިދާޅުވީ އުންފުލުއެންޒާއަށް ބޭނުން ކުރަން ޖެހޭ ބޭހެއް ނަމަ ހޮސްޕިޓަލުތަކުން ލިބެން ހުންނާނެ ކަމަށެވެ.\nއެގޮތުން އިންފުލުއެންޒާގައި ބޭނުން ކުރާނެ އެންޓި ވައިރަލްއެއް މާލެ ހޮސްޕިޓަލުތަކުގެ އިތުރުން އަތޮޅު ތެރޭ ހޮސްޕިޓަލު ތަކުގައި ވެސް ހުންނާނެ ކަމަށް ނިޝާން ވިދާޅުވި އެވެ.\nނިޝާން ވިދާޅުވި ގޮތުގައި އެ ބޭސް ދެނީ ހައި ރިސްކު މީހުންނަށް ކަމަށެވެ. އެގޮތުން ހައި ރިސްކު މީހުންނަކީ މާބަނޑު މީހުންނާއި ތަފާތު ބަލިތަކަށް ބޭސް ކާ މީހުންނާއި އަދި ހާލު ސީރިއަސް ވެގެން އަންނަ މީހުން ކަމަށެވެ.\nނިޝާން ވިދާޅުވި ގޮތުގައި އިންފުލުއެންޒާ މިހާރު ވެސް އަންނަނީ އިތުރު ވަމުން ކަމަށެވެ. އަދި އެކަމަށް ރައްކާތެރިވުމަށް ނިޝާން ވަނީ ގޮވާލާފަ އެވެ.\nއަރިދަފުސް ރޯގާ ޖެހިއްޖެނަމަ، ފުރަތަމަ ތިން ދުވަހު ގޭގައި މަޑުކޮށް ގޭގައި ދެވޭ ފަރުވާތައް ދޭން ޖެހެ އެވެ. އެގޮތުން އަރާމުކޮށް ގަދަޔަށް ހުން އަންނަ ނަމަ ގައިގައި ފެންފޮތިލައި ދިޔާ ތަކެތި ބޭނުން ކުރުން އިތުރުކުރަން ޖެހެ އެވެ. އަދި ހުން އައިސް ރޯގާ ޖެހި ތިން ދުވަހަށް ވުރެ ގިނަ ދުވަސްވެއްޖެ ނަމަ ލަސްނުކޮށް ޑޮކްޓަރެއްގެ އިރުޝާދު ވެސް ހޯދަން ޖެހެ އެވެ.\nއޭގެ އިތުރުން ޑޮކްޓަރުންގެ އިރުޝާދާ ނުލައި ޕެރަސެޓެމޯލް ފިޔަވައި އިތުރު ބޭހެއް ބޭނުން ނުކުރުމަށް އެޗްޕީއޭއިން އިލްތިމާސް ކުރާއިރު ބަލިފެތުރުން މަދުކުރުމަށްޓަކައި ކޮންމެހެން ދާން ޖެހިގެން ނޫން ގޮތަކަށް ހޮސްޕިޓަލަށް ނުދިއުމަށް ވެސް އެޗްޕީއޭއިން އެދެ އެވެ.


ހައި ކޯޓުގެ ޝަރީއަތްތައް ސޯޝަލް މީޑިއާ މެދުވެރިކޮށް ދައްކަން އެ ކޯޓުން ނިންމައިފި އެވެ.\nސިިވިލް ކޯޓުގެ ޝަރީއަތްތައް ވެސް އޮންލައިންކޮށް ނުވަތަ ބަޔާން ބަދަލުކުރާ އުސޫލުން ކުރިއަށް ގެންދަން ނިންމައި، އެކަމާ ބެހޭ އުސޫލު އެ ކޯޓުން އާންމުކޮށްފި އެވެ.\nކޮވިޑް-19 އާ ގުޅިގެން ދުނިޔޭގެ އެތައް ކަމެއް ބަދަލުވެއްޖެ އެވެ. ކުރީގެ އާދަތައް ދޫކޮށްލަން ޖެހުނުއިރު، ކުރިން ނުފެންނަ އެތައް މަންޒަރެއް ފެންނަން ވެސް ފަށައިފި އެވެ. ރައްޔިތުންގެ...\nއިންތިގާލީ އިންސާފު ހޯދައިދޭން ގެންގުޅޭ ވިސްނުން ހަނި!\nއިންތިގާލީ އިންސާފު ނުވަތަ (ޓްރާންސިޝަނަލް ޖަސްޓިސް) އަކީ ދިގު މުއްދަތެއްގައި ކޮށްފައި ހުރި އިންސާނީ ހައްގުތަކާއި މިނިވަންކަމާ ހިލާފު ކަންކަން ޝަރުއީ ދާއިރާގެ ތެރެއިންނާއި ބޭރުން...\nކޮވިޑް-19 ފެތުރުން ކޮންޓްރޯލް ކުރަން އެޅި ފިޔަވަޅުތަކުގެ ސަބަބުން ދައުލަތަށް ލިބޭ އާމްދަނީ ދަށްވެފައި ވާތީ ރައީސް އިބްރާހީމް މުހައްމަދު ސޯލިހު ވެސް ހިމެނިވަޑައިގަަންނަވާ ގޮތުން،...\nސުޕްރީމް ކޯޓުގެ ޝަރީއަތްތައް ފުރަތަމަ ފަހަރަށް އޮންލައިންކޮށް ފަށައި، އަދި ޓްވިޓާ އާއި ޔޫޓިއުބް މެދުވެރިކޮށް އެ ޝަރީއަތްތައް ލަައިވް ކުރަން އެ ކޯޓުން ނިންމުމުން އެޓާނީ ޖެނެރަލް އިބްރާހީމް ރިފްއަތު އެ ނިންމުމަށް މިއަދު ތައުރީފު ކުރަައްވައިފި އެވެ.\nއާއިލީ މައްސަލައެއްގެ ޝަރީއަތް އޮންލައިންކޮށް ގެންގޮސްފި\nއާއިލީ މައްސަލައެއްގެ ޝަރީއަތެއް ވީޑިއޯ ކޮންފަރެންސްކޮށް ފުރަތަމަ ފަހަރަށް ކުރިއަށް ގެންގޮސްފި އެވެ.\nއުސޫލާ ޚިލާފަށް ސަލާމް ބުނުމުން ނަސޭހަތް ދެނީ\nއުސޫލާ ޚިލާފަށް ސަލާމް ބުނި މެޖިސްޓްރޭޓަކު ސުލޫކީ މިންގަނޑާ ޚިލާފްވި ކަމަށް ނިންމައި، އޭނާ އަށް ނަސޭހަތް ދޭން ޖުޑީޝަލް ސާވިސް ކޮމިޝަން (ޖޭއެސްސީ) ން ނިންމައިފި އެވެ.


Maldive Gas ah midhiya aharu bodu faidhaa eh\nމޯލްޑިވް ގޭހަށް މި އަހަރު ބޮޑު ފައިދާއެއް\nމޯލްޑިވް ގޭސް ފުޅިތަކެއް ލޮރީއަކަށް އަރުވަނީ: މިިދިއަ އަހަެރު ފައިދާވި --ފޮޓޯ: މޯލްޑިވް ގޭސް\nކޮވިޑް-19 އިގެ ސަބަބުން ވިޔަފާރި ދަށްވި ނަމަވެސް ހަރަދު ކުޑަ ކޮށްގެން އެޅި ފިޔަވަޅުތަކާއެކު މޯލްޑިވް ގޭހަށް މިިދިޔަ އަހަރު ބޮޑު ފައިދާއެއް ލިބިއްޖެ އެވެ.\nމިދިޔަ އަހަރު އެ ކުންފުނީގެ ވިޔަފާރި ކުރިއަށް ގެންދިޔަ ގޮތުގެ މައްޗަށް ނެރެފައިވާ ނޫސް ބަޔާނަށް، މެނޭޖިން ޑިރެކްޓަރު އަލީ އިކްރާމް ވިދާޅުވެފައިވާ ގޮތުގައި މި އަހަރު ފައިދާ 50 މިލިއަން ރުފިޔާ އިތުރުވި އެވެ.\n"މި އަދަދަކީ ކުންފުނީގެ ތާރީހުގައި ވެސް އެއްވެސް ވަރަކަށް ނަފާ ނުވާނެ މިންވަރެކެވެ. ކުންފުނީގެ ތާރީހުގައި ރެކޯޑެކެވެ." އިކްރާމް ވިދާޅުވި އެވެ.\nއޭނާ އިތުރަށް ވިދާޅުވީ މިދިޔަ އަހަރުގެ ނުވަ މަސް ދުވަސް ގޮސްފައި ވަނީ ކުރިން އެއްވެސް ބަޔަކު ލަފާ ކޮށްފައި ނުވާ ގޮތަށް ދަތި އުނދަގުލުގައި ކަމަށެވެ. އޭގެ ސަބަބުން ޓޫރިޒަމް ސިނާއަތަށް ބަރޯސާވެފައިވާ ރާއްޖޭގެ ކުންފުނިތަކަށް ބޮޑެތި ގެއްލުން ވެގެން ދިޔަ ކަމަށެވެ.\n"ރިސޯޓް ސެކްޓާގެ އިތުރުން ކެފޭ / ރެސްޓޯރެންޓްތަކުގެ ވިއުގަ ދަށްވެ، ކުންފުނީގެ ސޭލްސް ރެވެނިއު އިން 40 މިލިއަން ރުފިޔާއަށް ވުރެ ދަށްވުމެއް އައި ކަމުގައި ވިއަސް ގޭސް ޝިޕްމަންޓުގެތަކުގެ ފްލައިޓް އަދި ޕްރިމިއަމް އަށް ގެނުވުނު ފަރަގުން ގޭސް ގަތުމުގެ އަގު ބޮޑު ތަނުން ހެޔޮ ކުރެވުނު،" އިކްރާމް ވިދާޅުވި އެވެ.\nއަދި އިތުރަށް ވިދާޅުވީ ކޮވިޑް-19 އިގެ ސަބަބުން އެ ކުންފުނީގެ ހަރަދު ކުޑަ ކުރެވި ހިންގުމުގެ ހަރަދު އެތައް މިލިއަން ރުފިޔާއެއް ކުޑަ ކުރެވި ހިންގުމުގެ ފައިދާ އިތުރު ވެގެން ގޮސްފައިވާ ކަމަށެވެ.


ފުލުހުންގެ ބިލާއިއެކު ދާޚިލީ ހަމަޖެހުން ކަށަވަރުވާނެ: ވަޒީރު ޢިމްރާން | Sandhaanu\nފުލުހުންގެ ބިލާއިއެކު ދާޚިލީ ހަމަޖެހުން ކަށަވަރުވާނެ: ވަޒީރު ޢިމްރާން\nއިއްޔެ ތަސްދީގުކުރި ފުލުހުންގެ ހިދުމަތުގެ ގާނޫނުނަށް އަމަލުކުރަން ފެށުމުން ދިވެހިރާއްޖޭގެ ދާޚިލީ ހަމަޖެހުން ގާއިމުކޮށްދެވޭނެ ކަމަށް ދާޚިލީ ވަޒީރު ޢިމްރާން ޢަބްދުﷲ ވިދާޅުވެއްޖެ އެވެ.\nމަގާމުގައި ތިބި ފުލުހުންގެ އިސް އޮފިސަރުން މަގާމުތަކުން ދުރުކުރެވޭ އިސްލާހާއެކު މަޖިލީހުން ފާސްކޮށްފައިވާ ފުލުހުންގެ ބިލު، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްވަނީ އިއްޔެގެ ވަގުތެއްގައި ތަސްދީގުކުރައްވާފައެވެ.\nއެކަމާއި ގުޅިގެން ކުރެއްވި ޓްވީޓެއްގައި ވަޒީރު ޢިމްރާން ވިދާޅުވީ ތިން މަސް ފަހުން ފުލުހުންގެ ގާނޫނަށް އަމަލުކުރަން ފެށުމުން ރާއްޖޭގެ ދާޚިލީ ހަމަޖެހުން ގާއިމުކޮށް ރައްޔިތުންގެ ސަލާމަތާއި ރައްކާތެރިކަން ކަށަވަރުވާނެ ކަމަށެވެ.\nއަދި އޭގެއިތުރުން ރައްޔިތުންނަށް އަމާން ގާއިމުކޮށް ފުލުހުންގެ ހިދުމަތަށް ގެންނަންވާ ބަދަލު އަންނާނެ ކަމަށްވެސް ދާޚިލީ ވަޒީރުގެ ޓްވީޓްގައި ވެއެވެ.\n“މިއީ ދިވެހި ފުލުހުންގެ ހިދުމަތް ތަރައްގީކުރުމަށް ސަރުކާރާއި ރައްޔިތުންގެ މަޖިލިސް ގުޅިގެން ކުރެވުނު މުހިއްމު މަސައްކަތެއް،” ވަޒީރު ވިދާޅުވިއެވެ.\nމިނިސްޓަރު ވިދާޅުވީ ރާއްޖޭގައި ފުރިހަމަ ޑިމޮކްރެޓިކް މުޖުތަމައަކަށް ހެދުމަށްޓަކައި ފުލުހުންގެ ހިދުމަތް ހަރުދަނާކޮށް އިތުރަށް ތަރައްގީކުރުމަކީ މުހިއްމު ކަމެއް ކަމަށެވެ.\nއައްޑޫ އަޙުމަދު ޑިސެމްބަރ 28, 2020 At 2:32 ޕމ\nދެން މޭ ޑޭ އެއް ނުގެންނަވާނަންތޯ؟ ބޯހަލާކު\nމަންސޫރު އަހުމަދު ޑިސެމްބަރ 28, 2020 At 10:19 ޕމ\nކޮންމެ މީހަކަށްވެސް ބާރެއް ލިބުނީމާ އިމްތިހާނުކުރެވެނީ. ކޮބާ މޭޑޭ އެގޮތަށް މިހާރު ޖެއްސުން އެ ނޯކޭ ވީ. މީނާ ކުރިއިރު ވަރަށް އޯކޭ. ދެންމިއަށްކިޔާނީކީކޭ؟ މނާފގު؟؟


Furabandhu vaguthugai beyrugai ulheymeehun quarantine kuraan jehidhaane - 247.mv\n03:28 AM, Sunday 28, February 2021\nފުރަބަންދު ވަގުތުގައި ބޭރުގައި އުޅޭމީހުން 14 ދުވަހަށް އެކަހެރިކުރާން ޖެހިދާނެ: ފުލުހުން\nމާލޭ މަސްމާރުކޭޓު ސަރަހައްދު-- 247 ފޮޓޯ: ސައުސަން\nHulhukolhu 23:28 PM, Wednesday 15, April 2020\nރާއްޖޭގައި ކޮވިޑް19 ފެތުރުން ހުއްޓުވުމާއި، މި ނުރައްކާތެރި ރޯގާއިން ސަލާމަތްވުމަށްޓަކައި، ރައްކާތެރިކަމުގެ ގޮތުން މިއަދު ފުރަމާލެ ސަރަހައްދުގައި އިއުލާނުކޮށްފައިވާ 24 ގަޑިއިރުގެ ފުރަބަންދުގެ ވަގުތުތަކުގައި ޒަރޫރީ ބޭނުމެއްގައި ނޫންގޮތްގޮތުން މަގުމައްޗަށް ނުކުމެ އުޅޭ ފަރާތްތައް 14 ދުވަހަށް އެކަހެރިކުރާން ޖެހިދާނެކަމަށް ފުލުހުން ބުނެފިއެވެ.\nފުލުހުން ބުނީ، މިފަދަ ހާލަތެއްގައި ކަމާބެހޭ ފަރާތްތަކުން ރައްކާތެރިކަމުގެ ގޮތުން އަޅާ މިފަދަ ފިޔަވަޅުތައް ތަންފީޒުކުރުމުގައި އެންމެހާ ރައްޔިތުންގެ ފަރާތުން ފުރިހަމަ އެއްބާރުލުން ބޭނުންވާ ކަމަށާއި، އެންގުންތަކަށް ތަބާނުވާމީހުން ޖޫރިމަނާކުރުމާއި އަދި އޭގެ އިތުރުން، އެފަދަ ފަރާތްތައް އެކަހެރިކޮށް ބަހައްޓާން ޖެހިއްޖެ ހާލަތެއްގައި 14 ދުވަހަށް އެކަހެރިވެސް ކުރާނޭ ކަމަށެވެ.\nރާއްޖޭގައި ކޮވިޑް19 ފެތުރުން ހުއްޓުވުމުގެ ގޮތުން، މާރޗް 12 ވަނަ ދުވަހު، އާންމު ސިއްހަތު ރައްކާތެރިކުރުމުގެ ގާނޫނުގެ ދަށުން އިއުލާނުކޮށްފައިވާ "އާންމު ސިއްހަތުގެ ކުއްލި ނުރައްކަލުގެ ހާލަތު"ގެ ދަށުން، މާލެ ސަރަހައްދުގައި މަގުމައްޗަށް ނުކުމެ އުޅުމާއި، އެއްގަމު އުޅަނދުފަހަރު ދުއްވުން 24 މިމަހުގެ ކުރީކޮޅުގައި ވެސް ވަނީ މަނާކޮށްފައެވެ. އެގޮތުން، އޭޕްރީލް ދެވަނަ ދުވަހުގެ ހަވީރު 5:00އިން ފެށިގެން، ކޮރޯނާއާ ގުޅިގެން ރައްކާތެރިކަމުގެ ފިޔަވަޅެއްގެ ގޮތުން، މާލެ ސަރަހައްދުގައި (މާލެ، ހުޅުމާލެ، ވިލިމާލެ) ހަވީރު 5:00 އިން ރޭގަނޑު 8:00އާ ދެމެދު ބޭރަށް ނުކުމެއުޅުން މަނާކޮށް އިއުލާނުކުރި ކާފިއު، ހަފްތާއަކަށް ފަހު އުވައިލީ މިދިޔަ ބުރާސްފަތި ދުވަހުއެވެ.\nހެލްތު ޕްރޮޓެކްޝަން އޭޖެންސީ ކޮރޯނާވައިރަސް ކޯވިޑް19 މޯލްޑިވްސް ޕޮލިސް ސަރވިސް ފުލުހުން


"Libey" Ge Website Launch Kohfi - Vaguthu\nރާއްޖޭގައި ފުޅާ ދާއިރާއެއްގައި އޮންލައިން ވިޔަފާރިކުރާ "ލިބޭ އޮންލައިން" ގެ ރަސްމީ ވެބްސައިޓް ލޯންޗު ކޮށްފިއެވެ.\nދުނިޔޭގައި މަޝްހޫރު އަދި ވެހިންގެ މެދުގައި މަޤުބޫލު ގިނަ އުފެއްދުންތަކާއި ޕްރޮޑަކްޓުތައް އެއްތަނަކުން ވިއްކުމަށް މީގެ އަހަރެއްހައި ދުވަސްކުރިން ފޭސްބުކް ޕޭޖް މެދުވެރިކޮށް އޮންލައިން ވިޔަފާރި ކުރަން ފެށި "ލިބޭ" އިން ވެބްސައިޓް ފަށާފައި މިވަނީ ކަސްޓަމަރުންނަށް ލުއި ފަސޭހަކަމާއެކު ތަކެއްޗަށް އޯޑަރުކުރުމުގެ ފުރުސަތު ދިނުމުގެ ގޮތުންނެވެ.\n"ލިބޭ" އިން ރާއްޖެއަށް އެތެރެކޮށް ވިއްކާ ޕްރޮޑަކްޓުތަކުގެ މަޢުލޫމާތާއި ފޮޓޯ އަދި އަގު، "ލިބޭ" ގެ ވެބްސައިޓުން މިހާރު ފެންނަން ހުންނާނެއެވެ. އަދި މިތަކެތި ބޭނުންކުރުމުގެ އިރުޝާދުތައްވެސް މި ވެބްސައިޓުން ލިބިގެންދާނެއެވެ. އަދި ވެބްސައިޓު މެދުވެރިކޮށް "ލިބޭ" ގެ ޕްރޮޑަކްޓުތަކަށް ކަސްޓަމަރުންގެ ޚިޔާލު، އާންމުކޮށް ފެންނާނެހެން ފޮނުވައި، އެ ޕްރޮޑަކްޓުތައް ރޭޓް ވެސް ކުރެވޭނެއެވެ.\nމީގެ އިތުރުން އެއްފަހަރާއި ގިނަ ތަކެއްޗަށް ފަސޭހަކަމާއެކު އޯޑަރުކޮށް، ފައިސާގެ ޖުމްލަ އަދަދު ބަލާލުމަށް ޚާއްސަކޮށްގެން މި ވެބްސައިޓުގައި "ޝޮޕިން ކާޓް" އެއްވެސް ހިމަނާފައި ވެއެވެ. މި ވެބްސައިޓުން "ލިބޭ" އިން ކުރިޔަށްގެންދާ ޚާއްސަ ޕްރޮމޯޝަންތަކުގެ އެންމެ ފަހުގެ މަޢުލޫމާތުތައް ވެސް ފެންނާނެއެވެ.\nވެބްސައިޓް ލޯންޗުކުރުމާއި ގުޅިގެން މަޢުލުމާތު ދެމުން "ލިބޭ" ގެ އޮފިޝަލަކު ބުނެފައި ވަނީ، މިއީ އެ ވިޔަފާރިއަށް ގިރާކުރެވުނު މުޙިންމު އާ ހަރުފަތެއް ކަމަށެވެ. އަދި މި ވެބްސައިޓާއެކު ކަސްޓަމަރުންނަށް އޯޑަރު ކުރުމަށް އިތުރު ބޮޑު ލުޔެއް ލިބިގެންދާއިރު، ކުރިޔަށް އޮތްތަކުގައި ވެބްސައިޓަށް އިތުރު ކުރިއެރުންތައްވެސް ގެންނާނެ ކަމަށް އޮފިޝަލް ވަނީ ބުނެފައެވެ.\n"އަޅުގަނޑުމެން އަބަދުވެސް ބަލަނީ ކަސްޓަމަރުންނަށް އެންމެ ރަނގަޅު ޕްރޮޑަކްޓުތައް، އެންމެ ހެޔޮ އަގުގައި ފޯރުކޮށްދިނުމަށް. މިއާއެކު އަޅުގަނޑުމެން އެންމެ ބޮޑު އިސްކަމެއް ދެނީ ކަސްޓަމަރުންނަށް ލުއިފަސޭހަކަމާއެކު ވިޔަފާރިކޮށްލެވޭނެ ގޮތްތަކެއް ހޯދައިދީ، ވަގުތުން އޯޑަރުތައް ފޯރުކޮށްދިނުމަށް. ވެބްސައިޓަކުން އޯޑަރު ކޮށް މަޢުލޫމާތު ހޯދޭނެ އިންތިޒާމެއް ހަމަޖެހިގެން ދިއުން މިއީ ވަރަށް ގިނަ ކަސްޓަމަރުންގެ އެދުމެއް،" އޮފިޝަލް ބުނެފައި ވެއެވެ.\n"ލިބޭ" ގެ ވެބްސައިޓް ލޯންޗު ކުރިނަމަވެސް، އެ ވިޔަފާރީގެ ފޭސްބުކް ޕޭޖް އަދި ވިޔަފާރީގެ ހޮޓްލައިން، 9759452 އަށް ގުޅައިގެން އޯޑަރުކޮށް މަޢުލޫމާތު ސާފު ކުރުމުގެ ފުރުސަތު ކަސްޓަމަރުންނަށް އޮންނާނެއެވެ.\n"ލިބޭ-3"ގެ އުމްރާ ޕްރޮމޯޝަންގެ ނަސީބުވެރިޔާ ހޮވައިފި\nޖޫން 30, 2020 09:55\nވެބް އެޑްރެސްްއަކީ ކޮބާ\nޖޫން 30, 2020 11:56\nލިބޭ ލިބޭ ލިބޭ ލިބޭ. މީދެން .....


Dhiraaguge poastpeid smaat: enme gina hiley minet…\nދިރާގުގެ ޕޯސްޓްޕެއިޑް ސްމާޓް: އެންމެ ގިނަ ހިލޭ މިނެޓް…\nދިރާގުން ‘ޕޯސްޓްޕެއިޑް ސްމާޓް’ގެ ނަމުގައި ޕޯސްޓްޕެއިޑް ޕެކޭޖުތަކެއް ތަޢާރަފުކޮށްފި އެވެ.\nމޯބައިލް ޑޭޓާއާއި، ހިލޭ ގުޅޭ މިނެޓާއި، އެސް.އެމް.އެސް އަދި އައި.ޑީ.ޑީ ކޯލު ކުރެއްވުމަށް ޑިސްކައުންޓު ކަސްޓަމަރުނަށް ލިބޭނެގޮތަށް ތައްޔާރު ކޮށްފައިވާ މި ޕެކޭޖުތަކަކީ ދިރާގުން މުޅިން އަލަށް ތަޢާރަފްކުރި ޕެކޭޖުތަކެކެވެ. މި ޕެކޭޖްތަކުގެ ތެރޭގައި ހިމެނެނީ ސްމާޓް169، ސްމާޓް399، ސްމާޓް599، ސްމާޓް799 އަދި ސްމާޓް ޕްރިމިއަމް އެވެ.\nދިރާގުން މައުލޫމާތު ދޭގޮތުގައި ސްމާޓް169 ޕެކޭޖަކީ މިހާރު ރާއްޖެއިން އެންމެ އަގުހެޔޮކޮށް ލިބެންހުރި ޕޯސްޓްޕެއިޑް ޕެކޭޖެވެ. މި ޕެކޭޖް ނެގުމުން އެހެން ޕެކޭޖަކަށް ބަދަލު ކޮށްލެއްވުމުގެ ފުރުސަތުވެސް ހުޅުވާލެވިފައިވެއެވެ. އަދި މީގެ އިތުރުން ‘އެޑްއޯން’ވެސް މި ޕެކޭޖަށް އިތުރުކުރެވޭނެއެވެ.\nސްމާޓް ޕްރިމިއަމް ޕެކޭޖަކީ އެއް ޕެކޭޖަކުން އެންމެ ގިނަ ފައިދާތަށް ލިބޭ އެއް ޕެކޭޖެވެ. 6.5 ޖީބީ އާއި ހަމައަށް އެންމެ ބޮޑު ޑޭޓާ އެލަވެންސެއް ހިމެނޭ މި ޕެކޭޖުގައި އިތުރަށް ބޭނުން ކުރާ ކޮންމެ އެމް.ބީ އަކަށް ޗާޖު ކުރަނީ އެންމެ 10 ލާރީގެ ރޭޓުންނެވެ. މިއީ ޕްލޭންއެއްގެ ބޭރުން ޑޭޓާ ބޭނުންކުރެވޭނެ އެންމެ ހެޔޮ އަގެވެ. އަދި މީގެ އިތުރުން ރާއްޖޭގެ ކޮންމެ ނެޓްވޯކެއްގެ ނަންބަރަކަށްވެސް ގުޅުއްވުމަށް އެންމެ ގިނަ ހިލޭމިނިޓް ގެ ގޮތުގައި 5000 މިނެޓްވެސް މިޕެކޭޖްގައި ހިމެނެއެވެ.\nދިރާގުގެ ކޮންމެ ޕޯސްޓުޕެއިޑް ކަސްޓަމަރަކަށް ސްމާޓް ޕެކޭޖުތަކުގެ ގޮތުގައި މިއައި ބަދަލާއެކު %40 އައިޑީޑީ ޑިސްކައުންޓަކާއި ދިރާގު އައިޑީޑީ019 ގެ ޙިދުމަތްވެސް ލިބޭނެއެވެ.\nދިރާގު ޑިރެކްޓަރ މާކެޓިންގް އަހުމަދު މައުމޫން ވިދާޅުވީ، “ދިރާގު ޕޯސްޓްޕެއިޑް ހިދުމަތް ބޭނުންކުރަށްވާ 65000 އަށް ވުރެ ގިނަ ކަސްޓަމަރުން އެބަ ތިއްބެވެ. މިގެނެވުނު ބޮޑެތި ބަދަލުތަކުގެ ސަބަބުން މިހުރިހާ ކަސްޓަމަރުންނަށާއި އަލަށް ހިދުމަތް ހޯއްދަވާ ކަސްޓަމަރުނަށް ވަރަށް ބޮޑެތި ފައިދާތަކެއް ލިބިވަޑައިންނަވާނެއެވެ. އެގޮތުން މިހާރު ކޮންމެ ކަސްޓަމަރަކަށްވެސް މޯބައިލް ޑޭޓާއާއި، ހިލޭ ގުޅޭ މިނެޓާއި، އެސް.އެމް.އެސް އަދި އައި.ޑީ.ޑީ ކޯލު ޑިސްކައުންޓް ކޮންމެ ޕޯސްޓްޕެއިޑް ޕެކޭޖެއްމެދުވެރިކޮށް ލިބިވަޑައިންނަވާނެއެވެ.”


އެމްޑީޕީގެ ޗެއަރޕާސަން ކަމަށް މޫސަ އަދި ކާނަލް ކުރިމަތިލައްވައިފި – Maldivian Democratic Party\nއެމްޑީޕީގެ ޗެއަރޕާސަން ކަމަށް މޫސަ އަދި ކާނަލް ކުރިމަތިލައްވައިފި\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ) ގެ ޗެއަރޕާސަން ކަމުގެ މަގާމަށް މިހާރުވެސް އެ މަގާމް ވަގުތީ ގޮތުން ފުރުއްވަމުން ގެންދަވާ ހުޅުހެންވޭރު ދާއިރާގެ މެންބަރު ރީކޯ މޫސާ މަނިކާއި، ނޮޅިވަރަމް ދާއިރާގެ މެންބަރު މުޙަންމަދު ނަޝީދު (ކާނަލް) ކުރިމަތިލައްވައިފިއެވެ.\nއެމްޑީޕީން ހުސްވެފައިވާ ޗެއަރޕާސަން ނައިބު (އިދާރީ) ކަމަށް ކުރިމަތިލައްވާފައި ވަނީ ސ.މަރަދޫ ފޭދޫ އަލަނާސިގޭ އަލީ ޝިޔާމް އެވެ.\nމީގެ އިތުރުން ވެލިދޫ ދާއިރާގެ ރައީސް ކަމާއި، ވިލިނގިލި ދާއިރާގެ ރައީސް ކަމާއި، ފޮނަދޫ ދާއިރާގެ ރައީސް ކަމަށް ކުރިމަތިލުމުގެ ފުރުސަތު ވެސް މިއަދު ވަނީ ހަމަވެފައެވެ.\nވެލިދޫ ދާއިރާ އާއި ވިލިނގިލި ދާއިރާއަށް ކޮންމެ ދާއިރާއަކަށް2ބޭފުޅުން ކުރިމަތިލައްވާފައިވާއިރު، ފޮނަދޫ ދާއިރާގެ ރައީސް ކަމަށް4ބޭފުޅަކު ކުރިމަތިލައްވާފައި ވެއެވެ.\nވެލިދޫ ދާއިރާގެ ރައީސް ކަމަށް ކުރިމަތިލައްވާފައިވަނީ ނ. ވެލިދޫ އަމަން ޢަބްދުﷲ ޔާމީން އާއި، މާލެ ދަފްތަރު 6981 ޢަބްދުﷲ މުޙައްމަދު އެވެ.\nވިލިނގިލި ދާއިރާއަށް ކުރިމަތިލައްވާފައިވަނީ ގ.ފްލޮވީގޭ ސަމީރު އަހުމަދު އާއި، ގއ.ކޮލަމާފުށީ އޯކިޑްވިލާ ޢަބްދުﷲ ތަސްލީމް ޢަބްދުލް ޙަކީމް އެވެ.\nފޮނަދޫ ދާއިރާގެ ރައީސް ކަމަށް ކުރިމަތިލައްވާފައިވަނީ މުޙައްމަދު ޒާހިރު (އޯކޭ ޒާހިރު)، ގ.ދޫރެސް ވިލާ އާއި، ލ.މާމެންދޫ ފިތުރޯނުވިލާ މުޙައްމަދު ޝިޔާމް އާއި، ގ.ޗާންދަނީމާގޭ ޙަސަން ޝުޖާޢު އަދި މ.ސްނޯޑައުން މުޙަންމަދު ނަސީމް އިބްރާހީމް (ނަފާ ނަސީމް) އެވެ.\nއެމްޑީޕީގެ ޗެއަރޕާސަން ކަމަށް ކުރިމަތިލެއްވި2ބޭފުޅުންގެ ތެރެއިން ރީކޯ މޫސާ މަނިކު 900 އަށް ވުރެ ގިނަ ސައްޙަ ތާޢީދު ފޯމު ހުށަހެޅުއްވި ނަމަވެސް ކާނަލް ހުށަހަޅުއްވާފައި ވަނީ ސައްޙަ 97 ފޯމު ކަމަށް އެމްޑީޕީގެ އިންތިޚާބާއި ބެހޭ ކޮމިޓީގެ ބައްދަލުވުމުގައި މިއަދު ބައިވެރިވެވަޑައިގެންނެވި އެ ޕާޓީގެ އިސްތިއުނާފް ފަނޑިޔާރު މަޖިލީހުގެ މެންބަރު މުޙަންމަދު މާހިރު އީސާ ވިދާޅުވިއެވެ. އެހެން ނަމަވެސް އެމްޑީޕީގެ އިންތިޚާބު 2012 ގެ ގަވައިދު ބުނާ ގޮތުން ޗެއަރޕާސަން ކަމަށް ކުރިމަތިލާ ފަރާތްތަކުން 300 މެންބަރުންގެ ތާޢީދު ފޯމު ހުށަހަޅަން ޖެހެއެވެ. އެހެން ކަމުން ކާނަލް އެ އަދަދަށް ފޯމު ހުށަހަޅުއްވާފައި ނުވާތީ އެ މައްސަލައާ މެދު ގޮތެއް ނިންމެވުމަށްފަހު މި އިންތިޚާބުގެ ސައްޙަ ކެންޑިޑޭޓުންގެ ނަން3ދުވަހުގެ ތެރޭގައި އިއުލާން ކުރައްވާނޭ ކަމަށް މާހިރު ވިދާޅުވިއެވެ.\nއެމްޑީޕީގެ އަސާސީ ގަވައިދު ބުނާ ގޮތުން ޗެއަރޕާސަންގެ މަގާމަށް މީހަކު އައްޔަންކުރުމަށް ބާއްވާ އިންތިޚާބު ބާއްވަންޖެހޭނީ އިސްތިއުނާފް ފަނޑިޔާރުންގެ މަޖިލީހުގެ ބެލުމުގެ ދަށުންނެވެ.


Depression dhimaavumun dhiriulhumuge unmeedhu kendunu: Deepika\nދީޕިކާ އާއި އަމީތާބު "ކޭބީސީ" ސެޓުގައި\nއަމީތާބު ބައްޗަން ހޯސްޓްކުރާ ކުއިޒް ޝޯ "ކޯން ބަނޭގާ ކްރޯޅްޕަތީ"ގެ އެޕިސޯޑެއްގައި ދާދިފަހުން ކޯރިއޮގްރާފަރު ފަރާ ޚާން އާއެކު ދީޕިކާ ޕަދުކޯން ބައިވެރިވެފައި ވެއެވެ. މި ޝޯގައި ދީޕިކާ ވަނީ ޑިޕްރެޝަންގެ މައްސަލަތައް ދިމާވުމުން އޭނާ އަށް ކުރިމަތިވި އުނދަގޫތައް އަމީތާބަށް ކިޔައިދިފަ އެވެ.\nދީޕިކާ ބުނި ގޮތުގައި އޭނާގެ ޑިޕްރެޝަން ހުރިކަން އެނގުނީ 2014 ގައެވެ. އަދި މި މައްސަލަ ހުންނަ މީހުން އެ ވާޙަކަ ދައްކަން ފަސްޖެހޭތީ ވަރަށް ހައިރާންވާ ކަމަށް ދީޕިކާ ބުންޏެވެ.\n"އެ ދުވަސްވަރު އަހަންނަށް ބުނަން ނޭނގޭ ހުސްކަމެއް ހަޔާތުގައިވާކަން އިހްސާސްވި. އަދި އެއްވެސް މީހަކު އަހަރެން ދެކެ ލޯބި ނުވެޔޭ ހީވި،" ދީޕިކާ ބުންޏެވެ.\nދީޕިކާ ބުނި ގޮތުގައި އެ ދުވަސްވަރު ބޭރަށް ގޮސް އުޅޭކަށް ވެސް އޭނާ ބޭނުމެއް ނުވެ އެވެ. ފިލްމު ޝޫޓިންގްތަކަށް ދާހިތެއް ވެސް ނުވެ އެވެ.\n"މިއީ އަސްލު ބުނަން ރަނގަޅު އެއްޗެއްނޫންކަން ވެސް އެނގޭ. އެ ދުވަސްވަރު ބައެއް ފަހަރު ހިތަށް އެރި ދިރިއުޅުމުގެ ބޭނުމެއް ނެތޭ ވެސް. އަދި ދިރިއުޅުމުގެ އެއްވެސް މަގްސަދެއް ނެތް ކަމަށް ވެސް އިހްސާސް ކުރެވުނު،" އަމީތާބަށް މި ވާހަކަތައް ކިޔައިދެމުން ދީޕިކާ ބުންޏެވެ.\nއޭނާއަށް ދިމާވެގެން އުޅެނީ ޑިޕްރެޝަންގެ މައްސަލަތައް ކަން އެނގުނީ ކިހިނެއްތޯ އަމީތާބު ސުވާލުކުރުމުން ދީޕިކާ ބުނީ އެކަން ވެސް އެނގުނީ އެކްސިޑެންޓަކުން ކަމަށެވެ.\n"އަހަރެންގެ މައިންބަފައިން ދިރިއުޅެނީ ބެންގަލޫރޫގަ. އެމީހުން އެއް ފަހަރު އަހަރެން ކައިރިއަށް މުމްބައި އަށް އައިސް ތިބެފައި އެނބުރި ރަށަށް ދާން ފުރަން ނުކުންނަން ދިޔަ ވަގުތު އަހަރެންނަށް ކުއްލިއަކަށް ބޭއިޚްތިޔާރުގައި ވަރަށް ބާރަށް ރޯން ފެށުނީ. އެވަގުތު މަންމައަށް އިހްސާސްވި ކޮންމެވެސް ކަމެއް ގޯސްކަން. އަހަރެން ރުއި ގޮތުން މަންމައަށް ވިސްނުނު ހުރިހާ ކަމެއް ރަނގަޅުނޫންކަން. އަހަރެން ރޮނީ އެހީއަށް އެދިއޭ މަންމައަށް ހީވި. އެހެންވެ އަވަހަށް ސައިކޭޓްރިސްޓަކަށް ދައްކަން މަންމަ އެދުނު. މަންމަ ބުނި ގޮތަށް އަހަރެން ޑޮކްޓަރަށް ދެއްކުމުން އެނގުނީ ޑިޕްރެޝަންގެ މައްސަލައެއްކަން ދިމާވެގެން އުޅެނީ،" ދީޕިކާ ބުންޏެވެ.\nދީޕިކާ ބުނި ގޮތުގައި ޑޮކްޓަރުގެ ބޭސް ފަރުވާއިން އޭނާ ރަނގަޅުވާން އެތައް މަހެއް ނެގި އެވެ. އަދި ރަނގަޅުވިޔަސް ނަފްސާނީ މައްސަލަތަކަކީ ދުވަހަކުވެސް ހަނދާން ނައްތާ ނުލެވޭ މައްސަލަތަކެއް ކަމަށް އޭނާ ބުންޏެވެ.\nޑިޕްރެޝަން އިން ރަނގަޅުވުމާއެކު ދީޕިކާ ވަނީ އޭނާއަށް ދިމާވި ކަންކަން މުޅި ދުނިޔެއާ ހިއްސާ ކޮށްފަ އެވެ. އަދި ފައުންޑޭޝަނެއް ގާއިމްކޮށް އެފަދަ އެތައް ހާސް ބަޔަކަށް މިކަމުގެ ހޭލުންތެރިކަމުގެ ޕްރޮގްރާމްތައް ހިންގައިދިނުމުގެ އިތުރުން ބޭސް ފަރުވާއަށް ވެސް ދީޕިކާ އެހީތެރިކަން ފޯރުކޮށްދީފައި ވެއެވެ.\nފިލްމީ ރޮނގުން ބަލާއިރު ދީޕިކާ އަތުގައި ވަރަށް ރަނގަޅު ފިލްމުތަކެއް އެބަހުއްޓެވެ. އޭގެ ތެރެއިން އެއް ފިލްމަކީ ޝާހް ރުކް ޚާނާއެކު ކުޅޭ "ޕަތާން" އެވެ. އަދި ރިތިކް ރޯޝަން އާއެކު "ދަ ފައިޓާ"، އަމީތާބާއެކު "ދި އިންޓާން"، ޕްރަބާސް އާއެކު "ޕްރޮޖެކްޓް ކޭ"، ޑައިރެކްޓަރު ޝަކުން ބަޓްރާގެ އަދި ނަމެއް ހަމަނުޖެހޭ ފިލްމެއް އަނަންޔާ ޕާންޑޭ އާއި ސިދާންތު ޗަތުރަވޭދީ އާއެކު ދީޕިކާ ދަނީ ކުޅެމުންނެވެ.\nދިޕިކާ ޕަދުކޯން އަމީތާބު ޓީވީ ސީރީޒް


މަގުމަތިން އަަންްހެެނަަކާާ ފޮޮށުުނުު މީހެއް ސޯޯޝަލް މީޑިއާގަައިި ބޭޒާރުކޮށްލައިފި – Haftha\nމަގުމަތިން އަަންްހެެނަަކާާ ފޮޮށުުނުު މީހެއް ސޯޯޝަލް މީޑިއާގަައިި ބޭޒާރުކޮށްލައިފި\nމާލޭ މަގުމަތީން ހިނގާފައިދިޔަ ޒުވާން އަންހެނަކާ ފޮށި ޖިންސީ ފުރައްސާރަ ކުރާ މީހެއްގެ ވީޑިއޯ ޝޯޝަލް މީޑިއާގައި އާންމުކޮށް އެމީހާ ބޭޒާރުކޮށްލައިފި އެވެ.\nއެ މައްސަލަ އާންމުންގެ ސަމާލުކަމަށް ގެނެސް ފެންމަތި ކުރުވީ، ޖިންސި ފުރައްސާރައިގެ ޝިކާރައަކަށްވި އަންހެން ކުއްޖާއެވެ.\nއެ ފިރިހެން މީހާއަށް ފުރައްސާރަ ކުރިކަމުގެ ތުހުމަތުކޮށް ޓްވިޓާގައި އެ އަންހެން ކުއްޖާ ބުނެފައިވަނީ، އެ މުސްކުޅި މީހާ ވަނީ އޭޑީކޭއާ ހިސާބުން ފެށިގެން ޗާންދަނީމަގުގައި ހުންނަ ސްކޫޕް ރެސްޓޯރެންޓާ ހަމައަށް އޭނާގެ ފަހަތުން ސައިކަލުގައި ފޮށެމުން ހުތުރު ބަހުން ވާހަކަދައްކައިފައެވެ.\nވީޑިއޯއިން ފެންނަ ގޮތުގައި އެ ފިރިހެން މީހާގެ ވީޑިއޯ ކުރަން ފެށުމުން އޭނާވެސް އެއް އަތުން ފޯނު ނަގައިގެން މޫނު ފޮރުވަން މަސައްކަތް ކުރެއެވެ. އަދި ވީޑިއޯ ކުރަމުން ބޭބެ އަށް ކިތަށް އަހަރުތޯ ވެސް އެ ކުއްޖާ ސުވާލު ކޮށްލައެވެެ.\nޝޯޝަލް މީޑިއާގައި މި ވީޑިއޯ ދައުރުވެ ގިނަ ބަޔަކު ކަންބޮޑުވުން ފާޅުކުރަމުންދާއިރު، އޭނާގެ ވަނަވަރު ވެސް ސޯޝަލް މީޑިއާގައި ވަނީ އާންމުކޮށްފައެވެ. އަދި އާންމުންގެ ގިނަ ބައެއްގެ ސަމާލުކަން ލިބުމުން ފުލުހުން ވެސް އެ މައްސަލަ ބަލަމުން އަންނަ ކަމަށް ބުނެފައެވެ.


Supreme court ah Rauf ayyan kuraakah nufeney: JSC\nފަނޑިޔާރު ރައޫފް: ސުޕްރީމް ކޯޓަށް އައްޔަން ނުކުރަން ވަނީ ލަފާ ދީފަ\nސުޕްރީމް ކޯޓަށް ހައިކޯޓުގެ ފަނޑިޔާރު އަބްދުލްރައޫފް އިބްރާހިމް އައްޔަން ކުރުމަށް ނުފެންނަ ކަމަށް ރައީސް އިބްރާހިމް މުހައްމަދު ސޯލިހަށް، ޖުޑީޝަލް ސާވިސް ކޮމިޝަން (ޖޭއެސްސީ)އިން ލަފާ އަރުވައިފި އެވެ.\nސުޕްރީމް ކޯޓުގެ ފަނޑިޔާރު ކަމަށް އައްޔަން ކުރުމަށް ފަނޑިޔާރު ރައޫފްގެ ނަން ނޮމިނޭޓް ކުރެއްވީ ރައީސް ސޯލިހެވެ. އޭގެ ފަހުން އޭނާއާ ގުޅޭ ސުލޫކީ މައްސަލަތަކެއް ޖޭއެސްސީއަށް ހުށަހެޅުނެވެ. އެކަމާ ގުޅިގެން އޭނާ އައްޔަން ކުރުމުގެ މަސައްކަތް މަޑުޖައްސައި ސުލޫކީ މައްސަލާގެ ތަހުގީގު ޖޭއެސްސީއިން ފެށި އެވެ.\nމިއަދު ޖޭއެސްސީއިން ބުނީ ފަނޑިޔާރު ރައޫފް ސުޕްރީމް ކޯޓަށް އައްޔަން ކުރުމަކީ އެންމެ ރަނގަޅު ކަމެއް ކަމަށް ޖޭއެސްސީއަށް ނުފެންނަ ކަމަށެވެ.\nފަނޑިޔާރު ރައޫފްއާ ގުޅޭ ގޮތުން ހުށަހެޅުނު ޝަކުވާއަކީ ގާކޮށިން ފްލެޓް ހޯއްދެވި މައްސަލައެކެވެ. އެ ޝަކުވާގައި ބުނެފައިވަނީ އެ ފްލެޓް ހޯއްދެވީ ކުރީގެ ސަރުކާރުން ބޭނުންވި ގޮތަށް މައްސަލައެއް ނިންމުމަށްފަހު އޭރުގެ ހައުސިން މިނިސްޓަރު ޑރ. މުހައްމަދު މުއިއްޒުއާ ބައްދަލުކުރެއްވުމަށްފަހު ކަމަށެވެ.\nމި ތުހުމަތުތައް ފަނޑިޔާރު ރައޫފަށް އަމާޒުވެފައިވާއިރު، އޭނާގެ ނިޔަތާމެދު ސުވާލު އުފެދޭ ކަމަށް ބުނެ ރައީސް ސޯލިހަށް ވެސް އަމިއްލަ ފަރާތަކުން ސިޓީއެއް ފޮނުވާފައިވެ އެވެ.\nއެގޮތުން ސުޕްރީމް ކޯޓުގެ ފަނޑިޔާރުންގެ ސުލޫކީ މައްސަލަތައް ބެލުމުގައި ފަނޑިޔާރު ރައޫފް ބައިވެރިވެލައްވާފައިވާއިރު، އޭގައި ނުބައި ނިޔަތެއް އޮވެދާނެ ކަމާމެދު ކަންބޮޑުވުން ފާޅުކޮށް ރައީސްގެ ސަމާލު ކަމަށް އެކަން ގެނެސްފައިވެ އެވެ.


މިނިވަންދުވަހާއެކު ދިވެހި ސިފައިންނަށް ހުޅުވާލެވިފައިވާ ސިޓީއެއް!\nޖާއިޝް ތައުފީޤް 26 ޖުލައި 2020 11:44\nމިއަދަކީ ދިވެހި ޤައުމުގެ މިނިވަންކަމަށް 55 އަހަރު ފުރޭ މުނާސަބާ އިހުތިފާލުކުރާ ދުވަހެވެ. މިމުނާސަބާ ކުރިމަތިވެގެން އަންނައިރު، ތިލަވަމުން ފެންމަތިވަމުން އަންނަނީ ކަންބޮޑުވާންޖެހޭ ޚަބަރުތަކެވެ. ޤައުމުގެ މިނިވަންކަމާއި އިސްތިޤުލާލު ދިވެހިންގެ އަތްތަކުން ބީވެ، ދިވެހި ޤައުމުގެ ދާޚިލީ ސިޔާސަތާއި ޚާރިޖީ ގުޅުންތަކުގެ ލަގަން އެހެން ބައެއްގެ އަތްމައްޗަށް ދޫވެގެން ހިނގައިދާނެ ކަމުގެ ލިސާންތަކެވެ. ބިރުވެރި ނާމާން މުސްތަޤުބަލެއްގެ އަލާމާތްތަކެވެ. ދިވެހި ޤައުމަށް ކުރިމަތިވާ މިފަދަ އޮއިވަރުތަކުން ޤައުމު ސަލާމަތްކޮށްދިނުމަށް އަޅުގަނޑުމެން އުންމީދުކުރަނީ އެންމެ ބައެއްގެ ކިބައިންނެވެ. އަމިއްލަ އެދުމުން ތަތްތެޅި ޤައުމިއްޔަތާއި ޙުއްބުލް ވަޠަނުގެ ކުނޑިފުކެއްގެ މިންވަރެއްވެސް ހިތުގައި ނެތް ސިޔާސީ މީހުން ކިބައިންނެއް ނޫނެވެ. އަޅުގަނޑުމެން މިޤައުމަށް ކަމެއް ދަމެއް ބޮޑުވާއިރު އަޅުގަނޑުމެންގެ ހިމާޔަތުގައި މޭ އައްޑަނައަކަށް ދިއްކޮށް ހަށިގަނޑާއި ފުރާނައިން ޤުރުބާންވާ ލޮބުވެތި ދިވެހި ސިފައިންގެ ކިބައިންނެވެ.\nމިއަދު ކަންކަން ހިނގަމުންދަނީ ސިފައިން މިހިނގަމުންދާ ކަންކަމާމެދު ހޭވެރިވާންޖެހޭ ގޮތަަކަށެވެ. ޤައުމުގެ އެންމެ މަތީ ފަނޑިން އަންގަމުންދަނީ ޤައުމުގައި އުފެދިފައިވާ އިޖުތިމާޢީ މައްސަލަތަކުގެ ތެރެއިން ވަރަށް ގިނަ މައްސަލަތަކަކީ ހައްލުނުކުރެވޭނެ މައްސަލަތައް ކަމުގައެވެ. އެކަންކަމަކީ ދިވެހި ޤައުމުގެ ޤައުމީ ސަލާމަތާ ގުޅިފައިވާ ކަންކަން ކަމުގައެވެ. އެކަންކަން ރަނގަޅުކުރުމުގެ ލަޔާގަތާއި ގާބިލުކަން ދިވެހި ދައުލަތުގައި ނެތް ކަމަށް ދިވެހި ޤައުމުގެ އެންމެ މަތީ ވެރިން ވިދާޅުވުމަކީ އަޅުގަނޑުމެން ކަންބޮޑުވާން ޖެހޭ ކަމެކެވެ.\nއެއާއެކު ދިވެހިރާއްޖޭގައި ބޭރު ޤައުމެއްގެ އަސްކަރިއްޔާއިން ހަރަކާތްތެރިވާން ޖާގަދިނުމާއި، ބޭރުގެ އާބާދީއަކަށް ދިވެހިރާއްޖޭގައި ޤާއިމުވެގެން ތިބެވޭނެ ގޮތަށް ޤާނޫނުތައް ފަރުމާކުރުމާއި، ދިވެހިރާއްޖޭގައި ތިބި ލިޔެކިޔުން ނެތް ބިދޭސީންނަށް ރަށްވެހިކަން ދިނުމާއި، މިނޫންވެސް ގިނަ ކަންތައްތަކެއް ކުރެވުމުން، ކުރުމަށް ގޮވައިލަމުންދަނީ އިންތިޒާމީ ގޮތެއްގައި ރޭވިގެންނެވެ. މިއަދު އަޅުގަނޑުމެންނަށް މިއެނގުނީ އުތުރުގެ ބޮޑު ރަށެއްގައި ރެޒިޑެންސީ އައިލެންޑެއް ޤާއިމުކުރުމަށް 2011 ވަނަ އަހަރުގައި އެއްބަސްވި ވާހަކައެވެ. އަލުން ހަމަ އެތަނުގައި އެމަސައްކަތްކުރުމުގެ ވާހަކަ ސަރުކާރުގެ ބައެއް ވަޒީރުން އިހަކަށް ދުވަހު ދައްކަވައިފިއެވެ. ދިވެހިންނަށް، އަދި އަމުދުން ތިޔަ ލޮބުވެތި ސިފައިންނަށް ދެ ހެލިކޮޕްޓަރު ބަލަހައްޓައި މަރާމާތުކޮށް، ދުއްވަން ނޭނގޭނެ ކަމުގައި ބުނެ ދޮޅަހަކަށް އިންޑިޔާ ސިފައިން މިޤައުމުގައި ބައިތިއްބައިގެން އުޅޭ އުޅުމަކީވެސް އަޅުގަނޑުމެން ކަންބޮޑުވާ ކަމެކެވެ. ޑޯނިއާ ފުލައިޓަކާއެކު އިތުރު ސިފައިން ދިވެހިރާއްޖެއަށް ގެނައުމުގެ މަސައްކަތްކުރުމަކީ އެކަންބޮޑުވުން އިތުރުވާ ކަމެކެވެ.\nޤައުމަށް ދިމާވަމުން މިދާ ކަންކަމަށް ފުންކޮށް ނަޒަރު ހިންގަވައި ސަމާލުވެލައްވާށެވެ. ތުންތުން މަތިން ދެކެވޭ ވާހަކަތަކަށް ބަލާއިރު، ޢަސްކަރީ މަރުކަޒެއް ޤާއިމުކުރުމަކާ ނުލައި، ބޭރު ޤައުމަކުން ދިވެހި ފަސްގަނޑުގައި އެޤައުމުގެ އަސްކަރީ ނުފޫޒު ޤާއިމުކުރުމަށް ކުރަމުންދާ މަސައްކަތް ވަރަށް ބޮޑަށް މިހާރުވަނީ ކާމިޔާބުވެފައެވެ. އަދި ކުރިއަށް އޮތް ތަނުގައި މިމަސައްކަތުގައި އިތުރު ކާމިޔާބީތައް ހޯދަމުންދާނެ ކަމީ ފެންނަން އޮތް ހަގީގަތެކެވެ.\nޤައުމީ ޣީރަތް ހުރި ދިވެހި ދަރިއެެއްގެ ހައިސިއްޔަތުން އަޅުގަނޑު މިއަދު ދަންނަވަން ބޭނުންވަނީ ދެ ވާހަކައެކެވެ. ދިވެހި ޤައުމަށް މެދުވެރިވާން އަންނަ ބިޔަ ތޫފާނާމެދު ތިޔަ ލޮބުވެތި ސިފައިން ހޭވެރިވެވަޑައިގެން ސަމާލުވެވަޑައިގަތުމުގެ މުހިއްމު ކަމެވެ. ޤައުމުގެ ޚާރިޖީ ސިޔާސަތު މިހާރުވަނީ ބޭރު ޤައުމެއްގެ އަތް ދަށުގައި ކަމަށް އިތުބާރު ހިފޭ މަސްދަރުތަކުން މައުލޫމާތު ލިބެއެވެ. އެހީތެރިކަމާއި މަދަދު ހޯދުމުގައި، އެހީ ހޯދޭނީ ކޮން ޤައުމަކުން ކިހާ މިންވަރަކަށްކަން ކަނޑައަޅަނީ ބޭރު ޤައުމަކުން ކަމަށް މުއުތަބަރު ގޮތުގައި މައުލޫމާތު ލިބިފައިވެއެވެ.\nދާޚިލީ ސިޔާސަތަށް ބަލާއިރު ވަކި ޤައުމެއްގެ ވިޔަފާރިތަކަށް ފަހި ފުރުޞަތުތަކެއް ލިބިގެން އެކަމަކީ އިހުތިފާލުކުރަންޖެހޭ ކަމެއްގެ ގޮތުގައި އެޤައުމުގެ ޚާރިޖީވަޒީރު ވިދާޅުވުމުން ފެންނަނީ އަމިއްލަ ޤައުމުގެ އިޤުތިޞާދު އެހެން ބައެއްގެ އަތް މައްޗަށް ދޫކޮށްލާ ކޮށްލުމެވެ. ވޯރާ ވިޔަފާރިވެރިން ދިވެހިރާއްޖޭގައި ތިބުމަކީ ދިވެހިރާއްޖެއަށް ފައިދާ ބޮޑު ގޮތް ކަމުގައި ޤަބޫލުކުރައްވާ ލީޑަރެއްގެ ގިޔާދަތުގައި ހިނގާ ޕާޓީއެއްގެ ވެރިކަމުގައި މިހެން މިކަންވުމަކީ އަޅުގަނޑު އަންތަރީސްވާ ކަމެއް ނޫނެވެ. ނަމަވެސް މިއީ އަޅުގަނޑުމެން ސަމާލުވާންޖެހޭ ކަންކަމެވެ. ޚާއްޞަކޮށް ދިވެހި ޤައުމުގެ އަމާންކަމާއި، ޞުލްޙަވެރިކަމާއި، މިނިވަންކަން ދިފާޢުކުރުމުގެ ޒިންމާ ކޮނޑުއަޅުއްވައިގެން، އިސްތަށިފުޅަށް އުފުއްލަވައިގެން ތިއްބެވި ތިޔަ ލޮބުވެތި ދިވެހި ސިފައިން ވިސްނަވާންވާނެ ކަމެކެވެ.\nފަހަރުގައި މިލިޔުން ކިޔާ މީހަކަށް މިއީ ރައްޔިތުން ޤާއިމުކޮށްފައިވާ ސަރުކާރު މުލުން ލުހެލައި އަސްކަރީ ބަޣާވާތެއް ހިންގުމަށް ގޮވައިލާ ގޮވައިލުމެއް ކަމުގައި ސިފަވެދާނެއެވެ. ދެވަނަ ވާހަކައަކަށް ދަންނަވަމެވެ. އެއީ އަޅުގަނޑުމެން އެދޭ ކަމެއް އަދި ތާއީދުކުރާނެ ކަމެއްވެސް ނޫނެވެ. ޤައުމީ އެންމެ މަތިވެރި އަމާނަތާ ހަވާލުވެވަޑައިގެން ތިއްބެވި، އަދި އެބޭފުޅުންތަކަކަށް އަޅުގަނޑުމެން އެންމެ ބޮޑު އިތުބާރު އޮތް ބޭފުޅުން އަރިހުގައި ޤައުމީ ކަންކަމާ ގުޅިގެން އަޅުގަނޑުމެންގެ ހުރި ކަންބޮޑުވުންތަކުގެ ވާހަކަ ދެންނެވުމަކީ ކުރަންޖެހޭ ކަމެކެވެ.\nލޮބުވެރި ސިފައިންނެވެ. މިޤައުމަށް ލިބިފައިވާ މިނިވަންކަމަކީ ބަޔަކު ތަބަކަކަށް ލާފައި ދިން ހަދިޔާއެއް ނޫނެވެ. މިއީ އަޅުގަނޑުމެންގެ ކާބަފައިން ލޭ އޮހޮރައިގެން، ފުރާނައިން ޤުރުބާންވެގެން، ޖާނާއި މާލު ފިދާކޮށްގެން ހޯދައިދިން މިނިވަންކަމެކެވެ. މިމިނިވަންކަން ދެމެހެއްޓެވީ ތިޔަ އަބްޠާލުންގެ މަތިވެރި ޖިހާދާއި ޤައުމަށް ޣީރަތްތެރިކަން ހުރި ދިވެހި ދަރިންގެ ނިޔަނެތި ޚިދުމަތުންނެވެ. އަޅުގަނޑުމެން މިއެދެނީ މިނިވަންކަން ދިފާޢުކޮށްދެއްވުމެވެ. ޤައުމަށް ކުރިމަތިވަމުން އަންނަ ކަންކަމާމެދު ސަމާލުވެވަޑައިގެން ފާރަވެރިވެވަޑައިގަތުމެވެ.\n12 % އުފާވި\n71 % ދެރަވި\n18 % މައުލޫމާތު މުއްސަނދިވި\nސިފައިން މިނިވަންކަން ޤައުމު\nކުރާނެ ކަމެއްނެތް. މިގަވްގމުގަ ބޮލުރޮދި ކެނޑިފައި ތިބި މީހުން ގިނަވީމާ ދެނންނުވެ ނުދާނެ ކަންތައްތައް މިފެންނަނީ.\nވަޠަނަށް ލޯބިކުރުމަކީ އީމާންކަމުގެ ތެރެއިން ވާ ކަމެއް ކަމަސް ވީހިނދު އަދި އިސްލާމީ ދައުލަތެއްގެ މައްޗަށް އޮންނަ މި ލޯބި މިއަށްވުރެންވެސް ގަދަ ވާންޖެހޭނެކަން ހަނދާން ކޮށްދެން.


America ah gavaidhaa hilaafah etherevaa meehunnah himaayai hoadhan...\nދުނިޔެ - އެމެރިކާއަށް ހިޖުރަކުރާ މީހުން\nއެމެރިކާއަށް ގަވައިދާ ހިލާފަށް އެތެރެވާ މީހުންނަށް ހިމާޔަތް ހޯދަން އެދެވޭނެ: ސުޕްރީމް ކޯޓު\nސުޕްރީމް ކޯޓުން ވަނީ ދަށު ކޯޓުތަކުން ކަނޑައެޅި ހުކުމްތައް ދަމަހައްޓާފައި\nނުރައްކާތެރި ގޮތް ގޮތަށް އެތެރެވާ މީހުން ހުއްޓުވުމަށް ހެދި ގާނޫނެއް ކަމަށް ސަރުކާރުން ވަނީ ކޯޓުގައި ބުނެފައި\nކ. މާލެ 22 ޑިސެންބަރު 2018 | ހޮނިހިރު 09:45 1,100\nއެމެރިކާގެ ބޯޑަރުން އެތެރެވާން މެކްސިކޯގެ ޓިހުއާނާއިން ބަޔަކު މަސައްކަތް ކުރަނީ - ބީބީސީ\nގަވައިދާ ހިލާފަށް އެމެރިކާއަށް އެތެރެވާ މީހުންނަށް ހިމާޔަތް ނުދޭ ގޮތަށް ހިޖުރަވެރިންގެ ސިޔާސަތު ބަދަލުކުރަން އެ ގައުމުގެ ރައީސް ޓްރަމްޕް ނިންމި ނިންމުން ގޯސް ކަމަށް އެމެރިކާގެ ސުޕްރީމް ކޯޓުން ނިންމައިފިއެވެ.\nސުޕްރީމް ކޯޓުގެ ނުވަ ގާޒީންގެ ބެންޗުން ވަނީ ހިޖުރަވެރިންގެ ސިޔާސަތަށް ގެނައީ އެމެރިކާގެ ހެދިފައިވާ ގާނޫނުތަކާއި ހިލާފު ނިންމުމެއް ކަމަށް ދަށު ކޯޓުތަކުން ކަނޑައެޅި ހުކުމްތައް ދަމަހައްޓާފައެވެ. ސުޕްރީމް ކޯޓު ބެންޗުގެ ވޯޓު ނިމުނީ 5-4ގެ ނަތީޖާއަކުންނެވެ.\nމި އަހަރުގެ ނޮވެމްބަރު މަހުގެ9ވަނަ ދުވަހު ޓްރަމްޕް އިއުލާން ކުރެއްވި ސިޔާސަތަށް ގެނައި ބަދަލަކީ އެމެރިކާއަށް ނުރައްކާތެރި ގޮތް ގޮތަށް އެތެރެވާ މީހުންނަށް ރައްދުކޮށް، އެ މީހުން ހުއްޓުވުމަށް ހެދި ގާނޫނެއް ކަމަށް އެ ގައުމުގެ ސަރުކާރުން ވަނީ ބުނެފައެވެ.\nމީގެ ކުރިން ދަށު ކޯޓުތަކުން ހުކުމް އިއްވިއިރު ބުނެފައި ވަނީ ރައީސްއަކަށް ގައުމުގައި ހެދިފައި ހުރި ގާނޫނުތަކާއި ފުށު އަރާ ސިޔާސަތުތަކެއް ނުހިންގޭނެ ކަމަށެވެ.\nޓްރަމްޕްގެ މި ސިޔާސަތަށް ތާއީދުކުރާ ފަރާތްތަކުން ބުނެފައިވަނީ ގަވައިދާ ހިލާފަށް އެތެރެވާ މީހުންނަށް ހިމާޔަތް ލިބޭ ގޮތަށް ސިޔާސަތުތަށް ބައްޓަންވެފައި އޮތުމަކީ ގަވައިދާ ހިލާފަށް އެތެރެވާ މީހުންނަށް ލިބޭ ހިތްވަރެއް ކަމަށެވެ.\nއެމެރިކާގެ ހޯމްލޭންޑް ސެކިއުރިޓީއިން ބުނެފައި ވަނީ ގަވައިދާ ހިލާފަށް އެތެރެވާ މީހުން ހިމާޔަތް ހޯދަން އެދިގެން ވެސް މަޑުކުރަން ޖެހޭނީ މެކްސިކޯގައި ކަމަށެވެ. މެކްސިކޯގެ ސަރުކާރުން ވަނީ އެހެން ދިމާވާ ފަރާތްތަކަށް މަސައްކަތުގެ ވިސާއާއި އެހެނިހެން އެހީތެރިކަން ފޯރުކޮށް ދޭން އެއްބަސްވެފައި ކަމަށް އެމެރިކާގެ ސްޓޭޓް ޑިޕާޓްމަންޓުން ވަނީ ހާމަކޮށްފައެވެ.\nއަންދާޒާ ކުރެވިފައިވާ ގޮތުގައި އެމެރިކާގައި 12 މިލިއަނަށް ވުރެ ގިނަ އަދަދަކަށް ގަވައިދާ ހިލާފަށް އެތެރެވެފައި ތިބި މީހުން ދިރިއުޅެމުން ދެއެވެ.


Murray furathama faharah China Open kaamiyaabu koffi | Mihaaru\nޗައިނާ އޯޕަން ކާމިޔާބު ކުރުމަށް ފަހު މަރޭ އުފާފާޅުކުރަނީ.-- ފޮޓޯ: އޭއެފްޕީ\n10 އޮކްޓޯބަރ 2016 - 08:56\nމިއީ މަރޭގެ ކެރިއަރުގައި އޭނާ ކާމިޔާބުކުރި 40 ވަނަ ސިންގަލްސް މުބާރާތެވެ. އޭގެ ތެރެއިން ފަސް ތަށި އޭނާ ކާމިޔާބުކުރީ މި އަހަރު އެވެ.\nއުމުރުން 29 އަހަރުގެ މަރޭ މި މުބާރާތް ކާމިޔާބުކުރިއިރު، މި މުބާރާތުގައި ކުޅުނު އެއްވެސް މެޗަކުން އޭނާ އަތުން ސެޓެއް ނުގެއްލެ އެވެ. ފައިނަލުގައި ޑިމިޓްރޯވްއާ ވާދަކޮށް މަރޭ ސެޓުތައް ގެންދިޔައީ 6-4 7-6 އިންނެވެ.\nމި އަހަރުގެ ވިމްބަލްޑަން ޓެނިސް މުބާރާތް ކާމިޔާބުކުރި ފަހުން މަރޭ ހުރީ ރަނގަޅު ފޯމެއްގަ އެވެ. އޭގެ ފަހުން އޭނާ ބަލިވެފައިވަނީ އެންމެ ތިން މެޗުންނެވެ.\n"އަަހަރެން އަބަދުވެސް ބުނަމުން މި އަންނަނީ މިއީ އަހަރެންގެ އެންމެ ކާމިޔާބު ސީޒަން ކަމަށް. ކޮންމެ މުބާރާތެއްގައި އަހަރެންނަށް ފައިނަލުގައި ކުޅެން ފުރުސަތު އެބަލިބޭ. ކޮންމެ މެޗެއް ވެސް މިހާރު އަހަންނަށް ވަރަށް ހާއްސަ،" ސްކޮޓްލެންޑަށް އުފަން މަރޭ ބުންޏެވެ.\nމަރޭ މިހާރު އަމާޒުހިފާފައިވަނީ ދުނިޔޭގެ ރޭންކިން އެއް ވަނަ އަށް އެރުމަށެވެ. އަނިޔާގެ ސަބަބުން ދުނިޔޭގެ އެއް ވަނަ ކުޅުންތެރިއާ ނޮވަކް ޖޮކޮވިޗް މި ފަަހަރު ޗައިނާ އޯޕަންގައި ނުކުޅެ އެވެ.\nމިއަހަރުގެ ފްރެންޗް އޯޕަން ފައިނަލުގައި މަރޭ އަތުން ޖޮކޮވިޗް މޮޅުވި ނަމަވެސް އޭގެ ފަހުން ކުޅުނު އެއްވެސް މުބާރާތެއްގައި އޭނާ އަށް ރަނގަޅު ކުޅުމެއް ނުދެއްކެ އެވެ. އެހެން ނަމަވެސް ފްރެންޗް އޯޕަން އަށް ފަހު މަރޭ އައީ ކުޅުން ރަނގަޅު ކުރަމުންނެވެ. މަރޭ ވަނީ އޭގެ ފަހުން ވިމްބަލްޑަން އާއި އޮލިމްޕިކްސް ކާމިޔާބު ކޮށްފަ އެވެ.\nދުނިޔޭގެ ރޭންކިން އެއް ވަނައިގައި ޖޮކޮވިޗް މި ވަގުތު އޮތީ 13,540 ޕޮއިންޓާ އެކު އެވެ. ޗައިނާ އޯޕަން އިން ލިބުނު 500 ޕޮއިންޓާ އެކު މަރޭ ދެ ވަނައިގައި އޮތީ 9,845 ޕޮއިންޓް ހޯދައިގެންނެވެ. ކުރިއަށް އޮތް ހަ މަސް ދުވަހުގެ ތެރޭގައި ކުޅޭ އަށް މުބާރާތުން ޖޮކޮވިޗަށް ވުރެން މަރޭގެ ނަތީޖާ ރަނގަޅުވެއްޖެނަމަ ރޭންކިން އެއް ވަނަ އަށް އެރުމުގެ ފުރުސަތު އޭނާ އަށް އެބައޮތެވެ.\nޗައިނާ އޯޕަން އަންހެން ބައިގެ ޗެމްޕިއަންކަން އިނގިރޭސިވިލާތުގެ ޖޮހާނާ ކޮންޓާ ބަލިކުރުމަށް ފަހު ހޯދީ ޕޮލެންޑްގެ އަގްނިއެސްކާ ރަޑްވަންސްކާ އެވެ.\nއިތުރު ލިޔުންތައް އޭންޑީ މުރޭ ޓެނިސް


Nuclear Ballastic Missile Eh India In Test Kohffi - Vaguthu\nނިއުކިލިއާ ބެލެސްޓިކް މިސައިލެއް އިންޑިއާއިން ޓެސްޓުކޮށްފި\nއަވައްޓެރި އިންޑިއާއިން ނިއުކްލިއާ ގާބިލުކަން ލިބިފައިވާ ދުރު ރާސްތާ ބެލިސްޓިކް މިސައިލެއް ކާމިޔާބު ކަމާއެކު ޓެސްޓުކޮށްފިއެވެ.\nއިންޑިއާ އިން މިސައިލް ޓެސްޓްކޮށްފައި މި ވަނީ ކަޝްމީރުގެ މައްސަލާގައި ޕާކިސްތާނާ އެކު މަޝްރަހު ހޫނުވެފައި ވަނިކޮށެވެ.\nމި މިސައިލު ޓެސްޓުކޮށްފައިވަނީ ބޭ އޮފް ބެންގާލް ކައިރީ ގައި އޮންނަ އިންޑިއާގެ ސްޓޭޓެއް ކަމުގައިވާ އޮޑިޝާގައެވެ. އަގްނި-5 ގެ ނަމުން ނަން ދެވިފައިވާ މިސައިލަކީ 5000 ކިލޯމީޓަރަށް ދަތުރު ކުރުމުގެ ގާބިލުކަން ލިބިފައިވާ މިސައިލެކަމަށް ރިޕޯތްތައް ބުނެއެވެ.\nއެ މިސައިލު ޓެސްޓުކޮށްފައިވަނީ އެކަމަށްޓަކައި ތައްޔާރުކޮށްފައިވާ މޯބައިލް ލޯންޗާއެއް ބޭނުންކޮށްގެންނެވެ.\nއިންޑިއާގެ ޑިފެންސް މިނިސްޓްރީން ބުނީ މިއީ އަގްނި-5 ގެ ހަވަނަ ޓެސްޓު ކަމަށާއި އެ ޓެސްޓުގައި މިސައިލްގެ ފުރިހަމަ ރާސްތާއަށް ދަތުރުކޮށްފައިވާ ކަމަށެވެ.\nމި މިސައިލްއަކީ ޒަމާނީ ޓެކްނޮލޮޖީ ބޭނުންކޮށްގެން ތަރައްގީކޮށްފައިވާ މިސައިލެކެވެ. އަގްނި ސީރީޒްގެ ހަތަރު މިސައިލް އިންޑިއާއިން ވަނީ ތަރައްގީކޮށްފައެވެ. އެ މިސައިލްތަކަކީ ކުރު އަދި މެދު ރާސްތާގެ މިސައިލުތަކެއް ކަމަށް އިންޑިއާއިން ބުނެއެވެ.\nއަގްނީ-5 ސީރީޒްގެ ފުރަތަމަ މިސައިލް އިންޑިއާ އިން ފުރަތަމަ ޓެސްޓްކޮށްފައި ވަނީ 2012 ވަނަ އަހަރު އެވެ. ދެ ވަނަ މިސައިލް 2013 ވަނަ އަހަރު އަދި ހަތަރު ވަނަ މިސައިލް ޓެސްޓްކޮށްފައި ވަނީ 2015 ވަނަ އަހަރު ކަމަށް ޕްރެސް ޓްރަސްޓް އޮފް އިންޑިއާ އިން ބުނެ އެވެ.\nއަގްނީ (އަލިފާން) ސީރީޒްގެ މިސައިލްތަކަކީ އެންމެ ކުރިއަރާފައިވާ ހަތިޔާރުގެ އެއް ބާވަތެވެ.\nފާޑުކިޔުންތަކާއެކު އދ. އަށް ކަނޑައަޅާފައި ހުންނަ އިންޑިއާ މަންދޫބު ރަތަށް\nއިންޑިއާގެ "ޗަންދްރަޔާން" ދުނިޔެ ދޫކޮށް ހަނދަށް ހިނގައްޖެ\nޖޫން 4, 2018 19:22\nމީ ހުއްދަ އޮންނަ ބައެއްދޯ!\nޖޫން 4, 2018 22:02\nނ.ކޮރެއާއި އިރާން ނޫން އެހެން ހުރިހާ ގައުމަކަށް ތިކަން ކުރެވޭނެ.\nޖޫން 5, 2018 18:27\nޖޫން 5, 2018 20:44\nތީގެ މިސައިލެއް ވަގުޔާމީނު ބޮލަށް އަޅަންވީ\nޖޫން 6, 2018 00:30\nމީތި ރާއްޖެއައް އަންނާނެތަ؟


50 Meylah Vai Gadhavaane Kamah Lafaakoh Hudhu Samaal Nerefi - Vaguthu\n50 މޭލަށް ވައި ގަދަވާނެ ކަމަށް ލަފާކޮށް ބޮޑު ސަރަހައްދަކަށް ރީނދޫ ސަމާލު\nމިއަދު ވެސް ރާއްޖޭގެ ބޮޑު ސަރަހައްދަކަށް ވިއްސާރަކޮށް 50 މޭލަށް ވައި ގަދަވާނެ ކަމަށް ލަފާކޮށް މޫސުމާއި ބެހޭ ގައުމީ އިދާރާ އިން ރީނދޫ ސަމާލު (ޔެލޯ އެލާޓް) ނެރެފިއެވެ.\nމިއަދު ރީނދޫ ސަމާލު ނެރެފައި ވަނީ ހއ.އަތޮޅުން ފެށިގެން ލ.އަތޮޅާއި ހަމައަށެވެ. ރީނދޫ ސަމާލު ނެރެފައިވާ ސަރަހައްދުތަކަށް ބޯކޮށް ވާރޭ ވެހި ގަޑިއަކު 25 މޭލާއި 30 މޭލާއި ދެމެދުގައި ވައި ޖެހޭނެ ކަމަށް ލަފާކުރެވެއެވެ. އަދި ކޮޅިގަނޑުގައި 50 މޭލަށް ވައި ގަދަވާނެ ކަމަށް ވެސް ލަފާކުރެވެއެވެ.\nމީގެ އިތުރުން ރީނދޫ ސަމާލު ނެރެފައިވާ ސަރަހައްދުތަކަށް ކަނޑު ގަދަވެ ބައެއް ރަށްތަކަށް އުދަ އެރުން ވެސް އެކަށީގެންވާ ކަމަށް މޫސުމާއި ބެހޭ ގައުމީ އިދާރާ އިން ވިދާޅުވެއެވެ.\nރީނދޫ ސަމާލު ނެރެފައި ވަނީ މިއަދު ހެނދުނު 11:30 އާއި ހަމައަށެވެ.\nކުރިއަށް އޮތް 24 ގަޑިއިރު ވެސް ރާއްޖޭގެ ބޮޑު ސަރަހައްދަކަށް ވިއްސާރަ ކުރާނެ ކަމަށް ލަފާކުރެވެއެވެ. ރާއްޖެ އަށް މިހާރު ކުރަމުންދާ ވިއްސާރަ އަލިވާނީ ލަފާކުރެވޭ ގޮތުގައި ހަފްތާއެއްހައި ދުވަސް ފަހުންނެވެ.\nސެޕްޓެމްބަރު 26, 2021 10:24\n50 މޭލަށް ވައިގަދަވެ ހެސްކިޔާފަ ވިއްސާރަވީމަ ނެރޭ އެއްޗެއްނު ތިޔަ އެލާޓަކީ. ކުރިއަށް ލަފާކޮށް ބުނާކަށް ނޭނގޭ ހަމައެކައްޗެއްވެސް. އަހަރެމެން މިގެންގުޅޭ ފޯނު އެޕްތަކުންވެސް ތިޔައްވުރެ މާ ސާފުކޮށް ދުރާލާ މޫސުން އެބަބެލޭ. ކީއްކުރާ މެޓެއްތީ؟؟


England Aai Dhekolhah Rodriguez Kulhun Ekasheegen Vey - Vaguthu\nއިންގްލޭންޑާއި ދެކޮޅަށް ރޮޑްރިގޭޒް ކުޅުން އެކަށީގެންވޭ\nވޯލްޑް ކަޕްގެ ދެވަނަ ބުރުގައި މިރޭ އިންގްލޭންޑާއި ދެކޮޅަށް ކުޅޭ މެޗުގައި މި ވަގުތު އަނިޔާގައި ހުރި ކޮލަމްބިޔާގެ ހުނަރުވެރި މިޑްފީލްޑަރު ހަމޭސް ރޮޑްރިގޭޒް ކުޅުމަކީ އެކަށީގެންވާ ކަމެއް ކަމަށް އެޓީމުގެ ކޯޗު ހޯޒޭ ޕެކަމެން ބުނެފިއެވެ.\nރޮޑްރިގޭޒްގެ ފައިގެ ފަލަމަސްގަނޑަށް އަނިޔާވީ ގްރޫޕް ސްޓޭޖުގެ ފަހު މެޗުގައި ސެނެގާލް އަތުން 0-1 އިން ކޮލަމްބިޔާ މޮޅުވި މެޗުގައެވެ. އެ މެޗުގައި ލިބުނު އަނިޔާއަށްފަހު ކޮލަމްބިޔާ އިން އެންމެފަހުން ބޭއްވި ފަރިތަކުރުންތަކުގައި ރޮޑްރިގޭޒް ބައިވެރިވެފައެއް ނުވެއެވެ.\nމިރޭގެ މެޗުގެކުރިން ނޫސްވެރިންނާއި ވާހަކަދައްކަމުން ޕެކަމެން ބުނީ ރޮޑްރިގޭޒް އަށް ލިބުނު އަނިޔާއާ ގުޅިގެން ހެދި ޓެސްޓުތަކުން އެއީ ސީރިއަސް އަނިޔާއެއް ނޫންކަން ހާމަވެގެން ގޮސްފައިވާ ކަމަށާއި ފާއިތުވި ދުވަސްތަކުގައި ރޮޑްރިގޭޒްގެ ފަރާތުން ކުރިއެރުންތަަކެއް ފެނިގެން ގޮސްފައިވާ ކަމަށެވެ. އަދި އުއްމީދަކީ މިރޭގެ މެޗުގައި ރޮޑްރިގޭޒް އަށް ކުޅެވުމުން ކަމަށްވެސް ޕެކަމަން ބުންޏެވެ.\n"ރޮޑްރިގޭޒް އަށް ލިބުނީ ސީރިއަސް އަނިޔާއެއް ނޫން. މުބާރާތުގައި ކުރިއަށް މި ހުރި މެޗުތަކުގައި އޭނާ އަށް ކުޅެވޭނެ ކަމަށް އަހަރުމެން އުއްމީދު މިކުރަނީ" ޕެކަމަން ބުންޏެވެ.\nއެންމެފަހުން ބޭއްވި ވޯލްޑް ކަޕްގެ "ރަން ބޫޓު" ހޯދި ރޮޑްރިގޭޒް އަށް މިރޭގެ މެޗުގައި ނުކުޅެވޭނަމަ އޭނާގެ ބަދަލުގައި އަރާނެ ކަމަށް ބޮޑަށް ބެލެވެނީ ސެވިއްޔާ އަށް ކުޅެމުން އަންނަ ފޯވާޑް ލުއިސް މުރިއެލްއެވެ.\n"މުރިއެލް އަކީ އަހަރުމެންނަށް އޮތް އޮޕްޝަނެއް. އެންމެފަހުން ސެނެގާލްއާ ދެކޮޅަށް ކުޅުނު މެޗުގައި ވެސް މުރިއެލް ވަރަށް ރަނގަޅަށް ކުޅުނު. އޭނާ އަކީ ހަލުވި އަދި ޓީމާއެކު ވަރަށް ރަނގަޅަށް މަސައްކަތް ކުރަން ދަންނަ ކުޅުންތެރިއެއް" ޕެކަމަން ބުންޏެވެ.\nކޮލަމްބިޔާ ޓީމުގައި އަނިޔާގެ މައްސަލަތަކެއް ހުރި ނަމަވެސް މިރޭގެ މެޗަށް ނިކުންނައިރު އިންގްލޭންޑް ޓީމުގައި އެފަދަ އެއްވެސް މައްސަލައެއް ނެތެވެ.\nއިންގްލޭންޑާއި ކޮލަމްބިޔާ ބައްދަލުކުރާ މެޗު ފަށާނީ މިރޭ ރާއްޖެގަޑިން 11 ޖަހާއިރުއެވެ.


ތަލަވެފައިވާކަން ސިއްރު ކުރުމުން ފިރިމީހާ ގޮވައިގެން ފުލުހަށް! – Dhen.mv\nކޮވިޑް-19: އިތުރު މީހަކު ރާއްޖެއިން މިބަލީގައި ނިޔާވެއްޖެ"\nތަލަވެފައިވާކަން ސިއްރު ކުރުމުން ފިރިމީހާ ގޮވައިގެން ފުލުހަށް!\nޢާލިމް އަބްދުއްލަތީފް November 1, 2020 - 4:09 pm\nއިންޑިއާގެ 27 އަހަރުގެ އަންހެނަކަށް އޭނާގެ ފިރިމީހާ ތަލަ ވެފައިވާކަން ސިއްރު ކުރުމުން އެ މައްސަލަ ފުލުހަށް ހުށަހަޅައިފިއެވެ. މި ދެމީހުން ކައިވެނި ކުރީ ވެސް ވަރަށް ފަހުގެ ތާރީހެއްގައި ކަމަށް ރިޕޯޓްތައް ބުނެއެވެ. މިކަން ހިނގާފައިވަނީ އިންޑިއާގެ މުންބާއީގައެވެ.\nމި މައްސަލަ ރައްދުވާ ފަރާތަކީ އޭނާގެ 29 އަހަރުގެ ފިރިމީހާއެވެ. އޭނާ މަސައްކަތް ކުރަނީ އަމިއްލަ ކުންފުންޏެއްގައި ކަމަށާއި އޭނާ ކޯޓަށް ހާޒިރުކޮށް ސުލްހައިގައި ފުލުހުންގެ ހައްޔަރަށް ދިއުމަށް ކޯޓުން އިރުޝާދު ދީފައިވާ ކަމަށް ރިޕޯޓްތައް ބުނެއެވެ.\nމި ފިރިހެން މީހާ އަނބިމީހާއަށް އޭނާ ތަލަވެފައިވާކަން ސިއްރު ކުރީ ފޭކު އިސްތަށިގަނޑެއް (ވިގެއް) ބޭނުން ކޮށްގެންނެވެ. އަދި ކައިވެނި ކުރުމުގެ ކުރިން ފިރިހެން މީހާ އަކީ ތަލަ ވެފައިވާ މީހެއްކަން އޭނާއަށް ނޭނގޭކަމަށް ރިޕޯޓްތައް ބުނެއެވެ.\nފިރިހެން މީހާ އަކީ ތަލަވެފައިވާ މީހެއްކަން ކައިވެނީގެ ކުރިން އެނގުނު ނަމަ ކައިވެނި ނުވެސް ކުރާނެ ކަމުގައި އެ އަންހެން މީހާ ބުނެއެވެ. ނަމަވެސް ފިރިހެން މީހާގެ އާއިލާއިން ބުނެފައި ވަނީ އެއީ އެވަރުގެ ކަމެއް ނޫން ކަމަށެވެ.\nމިއީ އާންމުކޮށް ހިނގާ ބާވަތުގެ ކަމެއް ނޫނެވެ. އަދި މި މައްސަލަ އިންޑިއާގެ ފުލުހުން މިހާރު އަންނަނީ ތަހުގީގު ކުރަމުންނެވެ.\nޓެކްނިކަލް މައްސަލައަކާއި ގުޅިގެން ބީއެމްއެލްގެ ބައެއް ޚިދުމަތްތަކަށް ބުރޫ އަރައިފި\nކޮވިޑް-19: އިތުރު މީހަކު ރާއްޖެއިން މިބަލީގައި ނިޔާވެއްޖެ\nއެޑްވާންސްޑް ކޭޝް: އައިކިއު އޮޕްޝަން އިން ޓްރޭޑް ކުރާ ފަރާތްތަކަށް "މަރެއް"\nފުލުހުންގެ ބެލުމުގެ ދަށަށް ގެންގޮސްފައިވާ ދެ ބައިސްކަލަކާއި ކީހެއްގެ ވެރިފަރާތް ހޯދަނީ\nމަސްތުވާތަކެތި ބޭނުންކުރި ކަމަށް ބާރްތީ އާއި އޭނަގެ ފިރިމީހާ އެއްބަސްވެއްޖެ


MTCC Ge Kureege CEO Ziyath Ge Mahchah Dhauvaa Kuran Fonuvaifi - Vaguthu\nއެމްޓީސީސީގެ ކުރީ ސީއީއޯގެ މައްޗަށް ދައުވާކުރަން ފޮނުވައިފި\n1 މަސް ކުރިން ( އޮކްޓޯބަރ 13, 2021 )\nއެމްޓީސީސީގެ ކުރީގެ ސީއީއޯ އިބްރާހިމް ޒިޔާތު - ފޮޓޯ: މިހާރު\nއެމްޓީސީސީ އަށް ބިދޭސީން ރެކްރޫޓްކުރުމުގެ މަސައްކަތް ހަވާލުކުރި ގޮތާއި ގުޅޭ މައްސަލާގައި އެ ކުންފުނީގެ ކުރީގެ ސީއީއޯ އިބްރާހިމް ޒިޔާތުގެ މައްޗަށް ދައުވާކުރުމަށް އެންޓި ކޮރަޕްޝަން ކޮމިޝަން (އޭސީސީ)ން ޕްރޮސިކިއުޓާ ޖެނަރަލް (ޕީޖީ) އޮފީހަށް ފޮނުވައިފިއެވެ.\nއޭސީސީން މިރޭ ހާމަކުރި ގޮތުގައި އެ މައްސަލާގައި ޒިޔާތުގެ މައްޗަށް އުފުލުމަށް އެދިފައިވަނީ ކޮރަޕްޝަންގެ އަމަލެއް ހިންގާފައިވާ ކަމުގެ ކުށުގެ ދައުވާއެވެ.\nއޭސީސީން އެ މައްސަލައިގެ ތަފްސީލް ހާމަކުރަމުން ވިދާޅުވީ އެމްޓީސީސީގެ ސައިޓްތަކުގައި މަސައްކަތް ކުރުމަށް ބިދޭސީން ރެކްރޫޓް ކުރުމަށްޓަކައި، 20 ޖުލައި 2017 ގައި ބިދޭސީ މުވައްޒަފުން ރެކްރޫޓްކުރާ 15 އެޖެންސީއަކާއެކު އެކުންފުނިން އެއްބަސްވުން ހަދާފައިވާ ކަމަށެވެ.\nނަމަވެސް، އެ ރެކްރޫޓްމަންޓް އެޖެންސީތަކާއެކު ވެފައިވާ އެއްބަސްވުމުގައި އެމްޓީސީސީން އަމަލުކުރުމަށް ކަނޑައަޅާފައިވާ އުސޫލާ ހިލާފަށް، ބިދޭސީން ރެކްރޫޓްކުރުމަށް ހާއްސަ ޖޮބް އޯޑަރެއް ތައްޔާރުކޮށް، އެއްބަސްވުން ހަދާފައިވާ ކުންފުނިތަކުގެ ތެރެއިން ހަމައެކަނި ދެ ކުންުފުންޏަކަށް ފޮނުވާފައިވާ ކަމަށް އޭސީސީން ވިދާޅުވެފައިވެއެވެ.\nއަދި އެ ޖޮބް އޯޑަރ އަށް ހުއްދަ ދީފައިވަނީ ޒިޔާތު ކަމަށް ބަޔާންކޮށްފައި ވެއެވެ.\nއަދި އެ ޖޮބް އޯޑަރ އަކީ، 15 އެޖެންސީއަކާއެކު އެއްބަސްވުން ގާއިމްކުރުމަށްފަހު، އެމްޓީސީސީން ތައްޔާރު ކޮށްފައިވާ ފުރަތަމަ އޯޑަރާ ގުޅިގެން ރެކްރޫޓްމަންޓް އެޖެންސީތަކުން ޝަކުވާ ހުށަހެޅުމާގުޅިގެން، އެ އޯޑަރ ކެންސަލް ކޮށް، ތައްޔާރުކޮށްފައިވާ ދެވަނަ އޯޑަރ ކަމަށް އޭސީސީން ވިދާޅުވެފައި ވެެއެވެ. އަދި އެއީ ރެކްރޫޓްމަންޓް އެޖެންސީތަކާއެކު އެމްޓީސީސީން ވެފައިވާ އެއްބަސްވުމާ ހިލާފަށް، އެ ދެ ކުންފުނިން ބިދޭސީ މުވައްޒަފުން ގެނައުމަށް ހަދާފައިވާ ހާއްސަ އޯޑަރއެއްކަން ފާހަގަކުރެވޭ ކަމަށާއި، އެ ދެ އެޖެންސީ ފިޔަވައި އެހެން ރެކްރޫޓްމަންޓް އެޖެންސީތަކަށް އެ ޖޮބް އޯޑަރ ފޮނުވާފައިނުވާ ކަމަށް ވިދާޅުވެފައި ވެއެވެ.\nފުރަތަމަ ޖޮބް އޯޑަރަށް ބަލާއިރު، އެއްބަސްވުން ހަދާފައިވާ ހުރިހާ ރެކްރޫޓްމަންޓް އެޖެންސީތަކަށް އެމްޓީސީސީން ފުރަތަމަ އޯޑަރ އީމެއިލްކޮށްފައިވީ ނަމަވެސް، ރެކްރޫޓްމަންޓް އެޖެންސީތަކުން ފޮނުވާފައިވާ ބިދޭސީންގެ މައުލޫމާތުތަކަށް ބިނާކޮށް އެމްޓީސީސީން ބިދޭސީންގެ ލިސްޓު ތައްޔާރުކޮށްފައިވަނީ، ރެކްރޫޓްމަންޓް އެޖެންސީތަކާއެކު ވެފައިވާ އެއްބަސްވުމާ ހިލާފަށް ދެ ކުންފުންޏަކަށް ނާޖާއިޒު ފައިދާ ލިބޭގޮތަށް ކަމަށް ވިދާޅުވެފައިވެއެވެ.\nއެގޮތުން ދެވަނަ އޯޑަރަށް ބަލާއިރު، މޯލްޑިވްސް އިމިގްރޭޝަނުން ބިދޭސީން ގެނައުމުގެ އުސޫލަށް ގެނެސްފައިވާ ބަދަލަކާ ގުޅިގެން އެމްޓީސީސީއާއެކު އެއްބަސްވުން ހަދާފައިވާ ބައެއް ރެކްރޫޓްމަންޓް އެޖެންސީތަކަށް ގިނަ އަދަދެއްގެ ބަންގްލަދޭޝް ރައްޔިތުން ނުގެނެވޭނެކަމަށާއި، ނަމަވެސް، އެ ދެ ކުންފުންޏަށް އިމިގްރޭޝަނުން ހާއްސަ ހުއްދައެއް ދީފައިވާކަމަށް އެ އޯޑަރއާގުޅޭ ހުއްދައިގެ ލިޔުމުގައި، ބަޔާންކޮށްފައިވާ ކަމަށް ވިދާޅުވެފައިވެެއެވެ. ނަމަވެސް، އޭސީސީން ބެލިބެލުމުން، އިމިގްރޭޝަނުން ބިދޭސީން ރެކްރޫޓްކުރާ އެޖެންސީތަކުގެ ތެރެއިން އެއްވެސް އެޖެންސީއަކަށް ބިދޭސީން ގެނައުމުގައި ހާއްސަ ލުއިފަސޭހައެއް ދީފައި ނުވާކަން އެނގެއެވެ.\nއަދި އެ ދެ ކުންފުނިން 33 ބިދޭސީން ރާއްޖެއަށް ގެނެސްފައިވާކަން ތަހުގީގުން އެނގޭ ކަމަށް އޭސީސީން ވިދާޅުވެފައިވެއެވެ.\nއެހެންކަމުން ހަމައެކަނި ދެ ކުންފުންޏެް މެދުވެރިކޮށް އެމްޓީސީސީއަށް ބިދޭސީން ގެނައުމަށް ނިންމާފައިވާ ޖޮބް އޯޑަރއަކީ އެކުންފުނީގެ ޒިޔާތުގެ މަގާމުގެ ނުފޫޒު ބޭނުންކޮށްގެން އެ ދެ ކުންފުންޏަކަށް ނާޖާއިޒު ފައިދާއެއް ހޯދައިދިނުމަށް ކޮށްފައިވާ ކަމެއްކަމާއި، އެކަމުގެ ސަބަބުން އެ ދެ ކުންފުންޏަށް ނާޖާއިޒު ފައިދާ ހޯދައިދީފައިވާކަން ތަހުގީގަށް ލިބިފައިވާ މައުލޫމާތާއި ލިޔެކިޔުންތަކުން އެނގޭ ކަމަށް އޭސީސީން ވިދާޅުވެފައި ވެއެވެ.\nނިމާލް މިއަދު އޭސީސީއަށް ހާޒިރު ކުރަނީ\nބުރުނީ ގޮނޑުދޮށް ހިމާޔަތް ކުރުމުގެ މަޝްރޫއު ފެށިގެން ކުރިއަށް\nއޮކްޓޯބަރ 13, 2021 20:45\nމައުމޫންގެ ވެރިކަމުގެ ރިސްވަތު އާއްމުވުމުގެ ނަތީޖާ ......!!!!!!އެއްވެސް މީހަކު ނުހުންނާނެ މިނުބަެއި އަމަލުން ސަލާމަތްވާނެ.\nއޮކްޓޯބަރ 13, 2021 21:57\nއޮކްޓޯބަރ 24, 2021 15:25\nހަމައެކަނި ވައްކަމަކަށް ނުވަނީ ކަޅުޑޮލަރުދަބަސް އުފުލުން އެހެން ނޫންތޯ؟؟؟


މާލޭ ފަޅުތެރޭން ފަޅުވެރިންގެ ލޮކްޑައުން\n1 ޖޫން 2021 - 17:41 0\nކޮވިޑްގެ ހާލަތު ގޯސްވެފައިވާ މާލޭގެ ތޮއްޓަށް ކައިރިކުރާ ކޮންމެ ބޯޓެއްގެ ފަޅުވެރިން ވެސް ތިބެނީ ދަތުރުގައި އެނބުރި ރަށަށް ދެވެންދެން އޭގެން ނުފައިބަ އެވެ. ލޮކްޑައުންގައި އޮތް މާލެއަށް ފޭބުމުގެ ހުއްދަ ނެތްއިރު، މިއީ ފަޅުވެރިން ކުރަމުންދާ ތަފާތު ތަޖުރިބާއެކެވެ.\nކޮވިޑްގެ ހާލަތު ގޯސްވެފައިވާ މާލޭގެ ތޮއްޓަށް ކައިރިކުރާ ކޮންމެ ބޯޓެއްގެ ފަޅުވެރިން ވެސް ތިބެނީ ދަތުރުގައި އެނބުރި ރަށަށް ދެވެންދެން އޭގެން ނުފައިބަ އެވެ. ލޮކްޑައުންގައި އޮތް މާލެއަށް ފޭބުމުގެ ހުއްދަ ނެތްއިރު، މިއީ ފަޅުވެރިން ކުރަމުންދާ ތަފާތު ތަޖުރިބާއެކެވެ... ފޮޓޯ: ހުސައިން ޝަޔާޙް / އަދަދު


Adam Shareef Nasheed ah: Bai alhaigen mas beheema keyolhu goaheh nuvaane - Hama.mv\n20 އޮކްޓޯބަރ 2020 | 23:30\nމަޑުއްވަރި ދާއިރާގެ މެމްބަރު އާދަމް ޝަރީފު އުމަރު\nއަންގާރަ , 20 އޮކްޓޯބަރ 2020 | 23:30\nކާފަ އަށް، ކާފަ ދަރިއަށް، ކާފަ ދޮންފުތަށް ބައި އަޅައިގެން މަސް ބެހީމައި ކެޔޮޅު ގޯސް ނުވާނެ ކަމަށް ވިދާޅުވެ ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފު މަޖިލިސް ރައީސް މުހައްމަދު ނަޝީދަށް ރައްދު ދެއްވައިފި އެވެ.\nއާދަމް ޝަރީފު މިފަދައިން ވިދާޅުވީ ހެލްތު މިނިސްޓަރު އަބްދުﷲ އަމީންގެ އިތުބާރު ނެތްކަމުގެ މައްސަލަ މަޖިލީހަށް ހުށަހަޅަން ނުފެންނަކަމަށް އެމްޑީޕީ ޕީޖީން މިއަދު ފާސްކޮށްފައިވަނިކޮށް ވިޕްލައިނާ ހިލާފަށްވެސް އަމީން މަގާމުން ވަކިކުރަން ހުށަހަޅުއްވާނެ ކަމަށް ނަޝީދު ވިދާޅުވުމުންނެވެ.\nއިދިކޮޅުން ތުހުމަތު ކުރައްވާ ގޮތުގައި ވެންޓިލޭޓަރު މައްސަލައިގައި ހެލްތު މިނިސްޓްރީން ހިންގި ކޮރަޕްޝަންގައި މުޅި ސަރުކާރުން ބައިވެރިވެ އެވެ. އޭގައި ރައީސް އިބްރާހިމް މުހައްމަދު ޞާލިހުވެސް އިސްތިސްނާ ނުވާކަމަށް އިދިކޮޅުން ތަކުރާރުކޮށް ދަނީ ބުނަމުންނެވެ.\nމިކަމާއި ގުޅިގެން އާދަމް ޝަރީފު ވިދާޅުވީ މިހާރު ތިޔަ ފަދަ ކަންކަން ވާނެހެން (އަމީންގެ އިތުބާރު ނެތްކަމަށް ފާސްވާނެހެން) ހީ ނުވާކަމަށެވެ. އަމީން ވަކި ނުކުރެވޭނީ ކީއްވެކަން ރައީސް ނަޝީދަށް އެނގިވަޑައިނުގަންނަވައިފާނެ ކަމަށް އާދަމް ޝަރީފު ވިދާޅުވި އެވެ.\nއޮޑިން ފައިބަން ޖެހޭނީ ކުސްތަޅާ ފަޅުވެރިންކަމަށް ވިދާޅުވަމުން އާދަމް ޝަރީފު ވަނީ އެމްޑީޕީގައި އޮތް ނަޝީދުގެ ފެކްޝަން ބަލިވެފައިވާކަމަށް ނުސީދާކޮށް ވިދާޅުވެފަ އެވެ.\nއެމްޑީޕީގެ ޕީޖީއަށް މިއަދު ކުއްލި ގޮތަކަށް އަމީންގެ އިތުބާރު ނެތްކަމަށް ހުށަހެޅި ނަމަވެސް އެގޮތަށް ފާހެއް ނުވި އެވެ. މައްސަލަ ހޫނުވެ ނަޝީދު ވިދާޅުވީ ވިޕްލައިނުން ބޭރުންވެސް އެކަން ކުރައްވާނެ ކަމަށެވެ.\nއެމްޑީޕީގެ 24 މެމްބަރުންގެ ސޮޔާއިއެކު މަޖިލީހަށް މިހާރު ވަނީ އަމީންގެ އިތުބާރު ނެތްކަމުގެ މައްސަލަ ހުށަހަޅައިފަ އެވެ.\nރައީސް މުހައްމަދު ނަޝީދު ކޮރަޕްޝަން އަބްދުﷲ އަމީން، ހެލްތު މިނިސްޓަރ އާދަމް ޝަރީފު އުމަރު އިދިކޮޅު އެމްޑީޕީ ވެންޓިލޭޓަރު ސަރުކާރު\nޔާމީނަށް ކުރާ އާ ދެ ދައުވާއާއި ގުޅިގެން ތައްޔާރުވުމަށް އިތުރު ފުރުސަތު ދީފި


Majileehu Ge Hudhdha Aa Eku Idhikolhu3Member Aku Maavashu Gai! - Vaguthu\nރައްޔިތުންގެ މަޖިލީހުގެ މެންބަރުން ދާއިރާގެ ރައްޔިތުންގެ ކައިރިއަށް ވަޑައިގަތުމަށާއި ސިޔާސީ ހަރަކާތްތައް ހިންގެވުމަށް ދަތުރު ކުރެއްވުމަށް މަޖިލީހުގެ އިދާރާއިން ދޭ ހުއްދައިގެ ދަށުން އިދިކޮޅު ޕީޕީއެމްއާއި ޕީއެންސީގެ ތިން މެންބަރަކު މަޖިލީހުގެ ޖަލްސާތަކުގައި ބައިވެރިވަޑައިނުގެން ލ.މާވަށަށް ވަޑައިގެންފިއެވެ.\nމަޖިލީހުގެ މިއަދުގެ ޖަލްސާ ފަށްޓަވަމުން މަޖިލީހުގެ ރައީސް އަދި ކުރީގެ ރައީސް މުޙައްމަދު ނަޝީދު ވިދާޅުވި ގޮތުގައި މާވަށަށް ވަޑައިގެންފައިވާ އެއް މެންބަރަކީ މާވަށު ދާއިރާގެ މެންބަރު، ޕީއެންސީގެ ނައިބު ރައީސް މުޙައްމަދު ސައީދެވެ. ދެން ވަޑައިގަތީ ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަޙްމަދު ޝިޔާމްއާއި، ފަރެސްމާތޮޑާ ދާއިރާގެ މެންބަރު ޙުސައިން މުޙައްމަދު ލަޠީފްއެވެ.\nތިން މެންބަރުން މާވަށަށް ވަޑައިގެންނެވީ ކައުންސިލް އިންތިހާބުގައި މާވަށު ކައުންސިލް ރައީސްގެ ވޯޓް އެއްވަރުވުމުން އެއްވޯޓް ފޮއްޓެއްގެ ވޯޓް އަންނަ ހޮނިހިރު ދުވަހު އަލުން ނަގަން ހަމަޖެހިފައި އޮތުމުންނެވެ.\nރައްޔިތުންގެ މަޖިލީހުގެ ގަވާއިދު މިހާރު ބައްޓަން ކުރެވިފައި އޮންނަ ގޮތުން، އިންތިޚާބުތަކުގެ ކެމްޕޭނަށާއި ދާއިރާގެ ރައްޔިތުންނާއި ބައްދަލު ކުރުމަށާއި އެހެނިހެން ސިޔާސީ ހަރަކާތްތައް ވެސް ހިންގެވުމަށް ދަތުރު ކުރުމަށް މަޖިލީހުގެ އިދާރާއިން ހުއްދަ ދޫކުރާނެއެވެ. އެދަތުރުތައް ކުރުމަށް މަޖިލީހުގެ މެންބަރުން ސަލާން ވިދާޅުވާން ނުޖެހޭ ގޮތަށެވެ.\nނަވާރަވަނަ ރައްޔިތުންގެ މަޖިލީހުގައި އެކުލަވާލި މަޖިލީހުގެ އާ ގަވާއިދުގައި އޮންނަ ގޮތުން މަޖިލީހުގެ މެންބަރުން ބައިވެރިވަޑައިނުގަންނަވާ ޖަލްސާތަކަށް އެ މެންބަރުންގެ މުސާރައިން އުނިކުރެވޭނެއެވެ. އެއީ ސަލާން ވިދާޅުނުވެ ބައިވެރިވެވަޑައިނުގަންނަވާ ޖަލްސާތަކަށެވެ. އެހެންވެ، ސަލާން ވިދާޅުވެ ބައެއް މެންބަރުން ގިނަ ޖަލްސާތަކަކަށް ވަޑައިނުގަންނަވައެވެ. ސަލާން ވިދާޅުނުވެ ވެސް ޖަލްސާތަކަށް ވަޑައިނުގަންނަވާ މެންބަރުން ވެސް އެބަ ތިއްބެވިއެވެ.\nރައްޔަތުންގެ މަޖްލީސް ގެރިޔާސަތުން އިތުރު ފުޅުހައްދަވައިފި ؟؟ މިހާރު ޖަލުސާގާތިބީ މެންބަރުންގެ ފޮޓޯތޯ؟؟ އެއީ މާވަށު ފަރެސް މާތޮޑާ ނައިފަރު ދާއިރާ؟؟ މީދެންބޮޑުވަރު ހާދަބިރެއްގަނޭ ބޮޑުވަޒީރު؟؟ރައްޔަތުންގެ ތަމުސީލުކުރާމީހުންވެރިންގެ އިހްލާސްތެރިކަން ކޮބައިދެންއިންސާ؟ދޮގުވެސް މިހާރުވަނީ އުފަލަކަން؟؟\nއޭޕްރީލް 28, 2021 14:01\nވަގުތު ނޫސްވެރިކަން ހާދަ ޖެހެލުންވޭމިސަރުކާރުދެކެ ހަމަބިރުގަންނަނީ ނުކެރޭ ކޮލަމްގައި ޖަހަންނުކެނީތަ؟؟


11 މަސް2ހަފްތާ ކުރިން - 12 މެއި 2017 0\nމިޒަމާނުގެ ޢިލްމުތަކާއި ފަންނުތަކުގެ ތާރީޚު ލިޔުމުގައި އޮންނަނީ ހުޅަނގުގެ ނުފޫޒެވެ. އެހެންކަމުން ޢާއްމު ގޮތެއްގައި ކޮންމެ ޢިލްމެއްގެވެސް ނުވަތަ ފަންނެއްގެވެސް ފެށުން އެބައިމީހުން ގެންދަނީ ދުއިސައްތަ ނުވަތަ ދުއިސައްތަ ފަންސާސް އަހަރު ކުރިޔަށެވެ. ނުވަތަ ސަތޭކަ ވަރަކަށް އަހަރު ކުރިޔަށެވެ. ކޮންމެ ކަމެއްވެސް ފެށި މީހަކަށް ނުވަތަ އެކަމެއްގެ ބާނީ (Pioneer) އަކަށް ހަދަނީ ވިލާތުގެ ކޮންމެވެސް ފިރިހެނެކެވެ. ނުވަތަ އަންހެނެކެވެ. މިގޮތުން ނަރުސްކަން ނުވަތަ ބަލިމީހުންނަށް ހޭހަންކުރުމުގެ ފެށުމުގެ ޝަރަފު ދެނީ ނައިޓިންގޭލް (Florence Nightingale 1820-1910) އެވެ ކިޔުނު އިނގިރޭސި ބޭކަނބަލަކަށެވެ. އެކަމަނާ އަކީ އިނގިރޭސިންގެ އަޝްރާފުންގެ ތެރޭގާއި ހިމެނިވަޑައިގަންނަވާ ބޭކަނބަލެކެވެ. އެކަމަނާ ނަރުސްކަމުގެ ޚިދުމަތް ޚިޔާރުކުރައްވައި އެފަންނަކީ ޙުރުމަތްތެރި އަދި ޝަރަފުވެރި ކަމަކަށް ހެއްދެވިކަމަށް ހުޅަނގުން ދަޢުވާކުރެއެވެ. ނަމަވެސް މިއީވެސް ހުޅަނގުން ކުރާ މިބާވަތުގެ ދޮގު އެހެނިހެން ދަޢުވާތައްވެސް ފަދައިން ފުލެއް ބިތެއް މައްޗެއް ނެތް ދަޢުވާއެކެވެ. ހަޤީޤަތުގައި މިފަންނުގެ ފެށުމުގެ ޝަރަފު އަރުވަން ޖެހެނީ އިސްލާމްދީނުގެ ނަބިއްޔާ ޞައްލަﷲ ޢަލައިހި ވަސައްލަމަގެ ދަރަޖަ މަތިވެރި ޞަޙާބިއްޔާއިންނަށެވެ. އެބޭކަނލުން އެޚިދުމަތް ކުރެއްވީ ފުރިހަމަ ހުނަރުވެރިކަމާއި އެހައިމެ ކުލުނުވެރިކަމާއެކުގައެވެ.\nޝައްކެއްނެތެވެ. ނަބަވީ ދައުރުގައި ޢަރަބިކަރައިގައި ބޭސްވެރިކަން އޮތީ މިޒަމާނުގެ ފަންނީ މިންގަނޑު ތަކަށް ބަރާބަރަށް ފެތިފައެއް ނޫނެވެ. އެދުވަސްވަރު ޢަރަބިންނާއި ދުނިޔޭގެ އެހެނިހެން ޤައުމުތަކާ މާބޮޑަކަށް ދެނެފަރިތައެއް ނޫނެވެ. އެހެންކަމުން ބޭރުޤައުމުތަކުގައި ދިރެމުންދިޔަ ބައެއް ފަންނުތަކަށާއި ޢިލްމުތަކަށް ޢަރަބީން ތަންކޮޅެއް ބީރައްޓެއްސެވެ.\nއެދުވަސްވަރު ޔޫރަޕު އޮތީ ޖަހާލަތުގެ ކަނުއަނދިރީގެ ތެރޭގައެވެ. ޣާފިލުކަމުގައި ނިދައިފައެވެ. ޢިލްމާއި މަދަނިއްޔަތު އޮތީ އިރުމަތީގައެވެ. އެޒަމާނުގައި ބޭސްވެރިކަމުގެ ފަންނުގައި އެންމެ ބޮޑަށް މަޝްހޫރުވެފައި އޮތީ ދެމަރުކަޒެކެވެ. އެއް މަރުކަޒަކީ އީރާނުގެ ރަށެއްކަމުގައިވާ ޖަންދީޝާޕޫރުގައި ހުރި މަރުކަޒެކެވެ. ދެވަނަ މަރުކަޒަކީ މިސުރުގެ އިސްކަންދަރިއްޔާގައި ހުރި މަރުކަޒެކެވެ. އެދެތާނގައިވެސް ޤާބިލް އުސްތާޛުންގެ ޓީމުތަކެއް މަސައްކަތްކުރައްވަމުން ގެންދެވިއެވެ. ވަރަށް ގިނަ ދަރިވަރުން އެބޭކަލުންގެ ބެއްލެވުމުގެ ދަށުން ބަލިމީހުންނަށް ފަރުވާ ދެމުން ގެންދިޔައެވެ. އެޒަމާނުގެ ނިސްބަތުން އާ ހޯދުންތައްވެސް ހޯދަމުން ގެންދިޔައެވެ. އެދެތާނގެ ދަރިވަރުންގެ ތެރޭގައި ޢަރަބީންގެ ދަރިވަރުންވެސް ހިމެނުނެވެ.\nކައުސާހިބާ ޞައްލަﷲ ޢަލައިހި ވަސައްލަމަގެ ޒަމާނުގައި މިގޮތުން ފާހަގަކުރެވޭ ބޭސްވެރިންކުރެ އެކަކީ ޙާރިޘު ބުނު ކިލްދާއެވެ. އޭނާ ދަސްވެނިވެލެއްވީ ޖަންދީޝާޕޫރުގެ " މެޑިކަލް ކޮލެޖުން"ނެވެ. އޭނާ ދިރިއުޅުއްވީ ޠާއިފުގައެވެ. އެނާއަކީ މިޒަމާނުގެ އިސްތިލާޙުގައި ބުނެވޭފަދަ "ގަދަރުހުހި މެޑިކަލް ކޮލެޖެއްގެ ގްރެޖުއޭޓެކެވެ." ދުރުދުރަށް ނަންހިނގައިފައިވާ ޑޮކްޓަރެކެވެ.\nމެދުގައި އެވަނީ ހަށިގަނޑުގައި ލޭ ދައުރު ކުރާ ގޮތް ---\nސުނަނު އަބީދާއޫދުގެ ރިވާޔަތެއްގައިވާ ގޮތުން ކައުސާހިބާ ޞައްލަﷲ ޢަލައިހި ވަސައްލަމަގެ ދަރަޖަމަތިވެރި ޞަޙާބީންގެ ތެރެއިން ސަޢުދު ބުނު އަބީވައްޤާޞު ރަޟިޔަﷲ ޢަންހުއަށް އެއްފަހަރަކު ވަރަށް ބޮޑު އާލަސްކަންފުޅެއް ޖެހިވަޑައިގެންނެވިއެވެ. ކައުސާހިބާ ޞައްލަﷲ ޢަލައިހި ވަސައްލަމަ ސަޢުދުގެފާނުގެ ޙާލުކޮޅު ބައްލަވަން ވަޑައިގެންފައި އެކަލޭގެފާނަށް ލަފާދެއްވިއެވެ. " ކަލޭގެފާނު ޙާރިޘު ބުނު ކިލްދާގެ ގާތަށް ވަޑައިގަންނަވާށެވެ. އޭނާއަކީ ރަނގަޅަށް ފަރުވާ ކުރާ ބޭސްވެރިއެކެވެ." (އަބޫ ދާއޫދު ކިތާބުއްޠިއްބި ، 3875)\nއިތުރު ސާހިބާ ޞައްލަﷲ ޢަލައިހި ވަސައްލަމަގެ ޒަމާނުގައި އަރަބިކަރައިގައި ޤަބީލީ ބޭސްވެރިކަމުގެ މަޢުލޫމާތުތައް ޙިއްސާކުރެވުމުން އުނގެނެމުން ގެންދިޔައެވެ. ތަޖްރިބާ ބަދަލުކުރެވެމުން ދިޔައެވެ. ޢަރަބި ޤަބީލާތަކުގެ ގުޅުމުގެ ތެރެއިންނެވެ. ބަލިމީހުނަށް ފަރުވާދޭނެ ގޮތާއި ބޭސްތައްވެސް ދަސްވެ އެއްޤަބީލާއެއްގެ މަޢުލޫމާތާއި ތަޖްރިބާ އަނެއް ޤަބީލާއަކާ ޙިއްސާ ކުރެވެމުންދިޔައެވެ. ކޮންމެއަކަސް އެޒަމާނާ ގުޅޭ އަދި އެޒަމާނުގެ ފެންވަރާ ކުފޫހަމަވާ ގޮތަށް ޢަރަބީންގެ ތެރޭގައިވެސް ބޭސްވެރިކަން އޮތެވެ. އެޒަމާނުގެ ބޭސްވެރިކަމުގައި ޞަޙާބިއްޔާއިންގެ ޙިއްސާ ޞަޙާބީންނަށްވުރެ ބޮޑުކަމުގައިވެސް ދަންނަވާންޖެހެއެވެ. ޢާއްމު ބޭސްވެރިކާމާއި، ކަނޑިފާރުބޭހުގެ ތެރެއަށް ވަދެވަޑައިގެން ތިއްބަވައި ، ކުޅަދާނަފުޅުކަމާއެކު ބަލިމީހުނަށް ފަރުވާކުރައްވައި ހޭހަން ކުރެއްވުމުގެ ގޮތުން ފާހަގަކޮށްލެވޭ ޞަޙާބިއްޔާއިންގެ ތެރޭގައި ތިރީގައި މިދަންނަވާ ދަރަޖަމަތިވެރި ބޭބޭކަނބަލުން ހިމެނިވަޑައިގެންނެވިއެވެ.\nއުއްމުލް މުއުމިނީން އައްސައްޔިދާ ޢާއިޝާ ޞިއްދީޤާ ރަޟިޔަﷲ ޢަންހާ\nއުއްމުލް މުއުމިނީން އައްސައްޔިދާ އުއްމުސަލަމާ ރަޟިޔަﷲ ޢަންހާ\nއައްސައްޔިދާ ނުސައިބާ ބިންތި ކަޢުބު މާޒިނިއްޔާ ރަޟިޔަﷲ ޢަންހާ\nއައްސައްޔިދާ އުއްމު އައިމަން ރަޟިޔަﷲ ޢަންހާ\nއައްސައްޔިދާ ކުޢައިބާ ބިންތި ސަޢުދު ރަޟިޔަﷲ ޢަންހާ\nއައްސައްޔިދާ ޝައްފާއު ބިންތި ޢަބްދުﷲ ރަޟިޔަﷲ ޢަންހާ\nއައްސައްޔިދާ އުއްމު ޒިޔާދު އަޝްޖަޢިއްޔާ ރަޟިޔަﷲ ޢަންހާ\nއައްސައްޔިދާ އުއްމު މުޠާޢު ރަޟިޔަﷲ ޢަންހާ\nއައްސައްޔިދާ އުއްމު ޢަޠިއްޔާ ރަޟިޔަﷲ ޢަންހާ\nއައްސައްޔިދާ ރުބައްޔަޢު ބިންތި މުޢައްވިޛު ރަޟިޔަﷲ ޢަންހާ\nއައްސައްޔިދާ ޙަމްނާ ބިންތި ޖަޙުޝު ރަޟިޔަﷲ ޢަންހާ\nއައްސައްޔިދާ މުޢާޛާ އަލްޣިފާރިއްޔާ ރަޟިޔަﷲ ޢަންހާ\nއައްސައްޔިދާ އުއްމު ސުލައިމު ރަޟިޔަﷲ ޢަންހާ\nއައްސައްޔިދާ އުއްމު ކަބްޝާ އަލްޤުޟާޢިއްޔާ ރަޟިޔަﷲ ޢަންހާ\nއައްސައްޔިދާ އުއްމު ސިނާނު އަސްލަމިއްޔާ ރަޟިޔަﷲ ޢަންހާ\nއައްސައްޔިދާ އުމައިމާ (ނުވަތަ އުމައްޔާ، ނުވަތަ އަމީނާ) ބިންތި ޤައިސު އަލްޣިފާރިއްޔާ ރަޟިޔަﷲ ޢަންހާ\nއައްސައްޔިދާ ރުފައިދާ އަސްލަމިއްޔާ ރަޟިޔަﷲ ޢަންހާ\nއައްސައްޔިދާ ލައިލާ އަލްޣިފާރިއްޔާ ރަޟިޔަﷲ ޢަންހާ\nކައުސާހިބާ ޞައްލަﷲ ޢަލައިހި ވަސައްލަމަގެ ދަރަޖަމަތިވެރި ޞަޙާބިއްޔާއިންގެ ބޭސްފަރުވާގެ\nޚިދުމަތަށް ތިން ދިމާޔަކުން އަޅުގަނޑުމެންނަށް އަލިއަޅުވައިލެވިދާނެއެވެ.\nހަނގުރާމައިގައި މައިދާނުގައި ޒަޚަމީންނަށް އަވަސްފަރުވާ (first aid) ދެއްވުން\nޖާހިލިއްޔަޒަމާނުގައިވެސް، އިސްލާމީ ދައުރުގެ ކުރީކޮޅުގައިވެސް ޢާއްމުކޮށް ހަނގުރާމަ ކުރެވުނީ ކަނޑިއާއި ލޮންސި އާއި ތީރުންނެވެ. ޖާހިލިއްޔަޒަމާނުގެ އަސްކަރީ ކުރިމަތިލުންތަކުގައި އަންހެނުންގެ ބޭނުންކުރެވުނީ ސިފައިންގެ ހިތްވަރާއި ސާބިތުކަން ދެމެހެއްޓުމަށެވެ. ސިފައިންގެ ފިރިހެންވަންތަކަމުގެ ޖަޒަބާތު ދިރުވަން ބާރުއެޅުވުމަށްޓަކައެވެ. އަންހެންކުދީންގެ ނެށުމާއި،ލަވަކިޔުމާއި،ސިފައިންނަށް ހިތްވަރު ދިނުމުގެ ތެރެއިންނެވެ.\nނަމަވެސް އިސްލާމީ ދައުރުގައި އިސްލާމީ ލަޝްކަރުތަކުގައި އެފަދަ ޙުރުމަތެއްނެތް ގޮތްގޮތަކަށް އަންހެނުންގެ ބޭނުމެއް ނުކުރެއެވެ. މުސްލިމުންގެ އަސްކަރީ މައުރިކާތަކުގައި ޞަޙާބިއްޔާއިންގެ ދައުރަކީ މުޖާހިދުންނަށް ފެންދެއްވުމެވެ. މައިދާނަށް ވެރިފައި ހުންނަ ހަތިޔާރު އެއްކުރައްވައި މުޖާހިދުންނަށް ރައްދުކުރެއްވުމެވެ. ޚާއްޞަކޮށް ނަރުހުންގެ ގޮތުގައްޔާއި ކަނޑިފާރުބޭސްވެރީންގެ ހައިޘިއްޔަތުން މުޖާހިދުންނަށް ޚިދުމަތްކުރެއްވުމެވެ. އެބޭކަނބަލުން ޝަހީދުންގެ ހަށިކޮޅުތައް މައިދާނުން ނަންގަވައި ޚާއްސަ ދިމަދިމާޔަށް ގެންދަވައެވެ. ޒަޚަމީން ރައްކާތެރި ތަންތަނަށް ގެންގޮސްދެއްވައެވެ. ބޭސް އަޅުއްވައިދެއްވައެވެ. ބަލިމީހުންނަށް ފަރުވާދެއްވައި ހޭހަންކުރައްވައެވެ. މިދެންނެވި ހައިޘިއްޔަތުން އަވަސްފަރުވާ (first aid) ދެއްވައި އިންތިހާ ދަރަޖައިގެ ކުޅަދާނަފުޅުކަމާއެކު ނުހަނު މޮޅަށް ކަނޑިފާރުބޭސް ކުރެއްވި އެތައް ޞާޙާބިއްޔާއިންނެއްގެ ނަންފުޅު އިސްލާމީ ތާރީޚުގެ ފޮތްތަކުގައި ވަނީ ރެކޯޑްކުރެވިފައެވެ.\nއައްސައްޔިދާ ރުބައްޔަޢު ބިންތި މުޢައްވިޛު ރަޟިޔަﷲ ޢަންހާ ވިދާޅުވެފައިވެއެވެ.\n" އަހަރެމެން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުގައި ހަނގުރާމަތަކަށް ގޮސް އުޅުނީމުއެވެ. ސިފައިންނަށް ފެންދީ އުޅުނީމުއެވެ. ޝަހީދުންނާއި ޒަޚަމީން މަދީނާއަށް ގެނައުމުގެ މަސައްކަތްކޮށް އުޅުނީމުއެވެ. (ޞަޙީޙު ބުޚާރީ، ކިތާބުއްޠިއްބު : 5679، ކިތާބުލްޖިހާދު : 2883)\nދެވަނަ ރިވާޔަތުގައި ޞަރީޙުކޮށް ބަޔާންކުރެއްވިފައިވާ ގޮތުގައި އެބޭކަނބަލުން ބަލިމީހުނަށް ފަރުވާދެއްވައި ހޭހަންކުރައްވައި އުޅުއްވިއެވެ. އާދެ، އައްސައްޔިދާ ރުބައްޔަޢު އާބެހޭ ގޮތުން ރިވާވެފައިވެއެވެ.\n" ކައުސާހިބާ ޞައްލަﷲ ޢަލައިހި ވަސައްލަމަގެ އަރިހުގައި އެކަމަނާ ވަރަށްގިނަ ފަހަރަށް ހަނގުރާމަތަކުގައި ބައިވެރިވެވަޑައިގެން އުޅުއްވިއެވެ. ޝަހީދުންގެ ހަށިކޮޅުތަކަށް ފަރުވާދެއްވައި އުޅުއްވިއެވެ. ޝަހީދުން ހަށިކޮޅުތައް މަދީނާއާށް ގެންނަވާން މަސައްކަތް ކުރެއްވިއެވެ." (އުސުދުލް ޣާބާފީމަޢުރިފަތިއްޞަޙާބާ " (107/4\nއައްސައްޔިދާ އުއްމު ޢަޠިއްޔާ އަންޞާރިއްޔާ ރަޟިޔަﷲ ޢަންހާއާ ބެހޭގޮތުން މުއައްރިޚުން ލިޔުއްވައިފައިވެއެވެ. "އެކަމަނާއަކީ ޖާހިލިއްޔަޒަމާނުގައިވެސް އިސްލާމީ ދައުރުގައިވެސް ޢާއްމުބަލިތަކާއި އޮޕަރޭޝަންތަކުގެ މަޝްހޫރު މާހިރާއިންގެ ތެރެއިން ހިމެނިވަޑައިގަންނަވާ ބޭކަނބަލެކެވެ. (ތާރީޚުއްޠިއްބު އަހުމަދު ޝައުކަތު އައްޟާޠީ ،ޞަފުޙާ 130)\nޚުދު އުއްމުޢަޠިއްޔާގެ އަރިހުން ރިވާވެފައިވެއެވެ. " އަހަރެން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުގައި ހަނގުރާމަތަކުގައި ބައިވެރިވަމެވެ. އަހަރެން ސިފައިންނަށް ކައްކައިދެމެވެ. ސިފައިން ކޭމްޕާ ދުރުގައި ތިބޭ އިރު ކޭމްޕް ބަލަހައްޓައިދެމެވެ. ޒަޚަމީންނަށް ފަރުވާދީ ބަލިމީހުންނަށް ބޭސްކޮށްދެމެވެ." (ޠަބަޤާތުލް ކުބުރާ،އިބްނު ސަޢުދު" (307/6\nފާހަގަކުރެވޭ އެކިއެކި ހަނގުރާމަތަކުގައި ޒަޚަމީންގެ ގައިކޮޅުގައި ބޭސްއަޅުއްވައި ދެއްވައި ޢާއްމުބަލިތަކަށް ފަރުވާދެއްވި ބޭބޭކަނބަލުންގެ ވާހަކަވެސް އިސްލާމީ ތާރީޚުގައި ޞަރީޙުކޮށް ބަޔާންކުރެވިފައިވެއެވެ. އެގޮތުން ނުސައިބާ ބިންތި ކަޢުބު އަލްމާޒިނިއްޔާ އަލް އަންޞާރިއްޔާއާ ބެހޭގޮތުން ތާރީޚު ފޮތްތަކުގައިވެއެވެ. އެކަމަނާ މަޝްހޫރުވެވަޑައިގެންފައި ވަނީ އުއްމު ޢައްމާރާގެ ނަންފުޅުންނެވެ. އެކަމަނާ ބަދުރު ހަނގުރާމާގައި ޒަޚަމީ ޞަޙާބީންގެ ގައިކޮޅުގައި ބޭސްއަޅުއްވައި ޞިއްޙީ ފަރުވާދެއްވައި އުޅުއްވިއެވެ. (އައްޠިއްބު އިންދަލް ޢަރަބު، އަޙްމަދު ޝައުކަތު އައްޝަޠީ، ސަފުޙާ :56)\nދީން ސިއްހަތު ދީނާއި ދުނިޔެ ރޯދައާއި ސިއްޙަތު 2017


May 11, 2019 10:45:29\nޒަކާތް ދިނުމަކީ ވާޖިބެކެވެ. އެހެންމެ އެއީ ނަމާދަށް ފަހުގައި އިސްލާމްދީނުގައި ކަނޑައަޅާފައިވާ އެންމެ މުހިންމު ރުކުނެވެ. މުސްލިމް މުޖުތަމަޢެއްގައި އުޅޭ މީހަކު ޒަކާތުގެ ވާޖިބު ކަމާ މެދު ދެކޮޅުހަދައި އިންކާރު ކޮށްފިނަމަ އޭނަ ކާފިރުވާނެއެވެ.\nއެފަދަ މީހަކު ޒަކާތް ދިނަސް އަދި ނުދިންކަމުގައި ވިޔަސް އިންކާރު އެކުރަނީ އިސްލާމް ދީނުގެ އަސްލު މަސްދަރު ތަކުގެ ތެރެއިން ޤުރުއާނާއި ނަބިއްޔާ ޞައްލައްﷲ ޢަލައި ވަސައްލަމް އާއި އުއްމަތުގެ ޢިލްމުވެރިންގެ އިޖުމާޢުގެ މައްޗަށެވެ.\nއަދި ޒަކާތުގެ ވާޖިބު ކަމާ މެދު އެއްބަސްވާ ޙާލު ޒަކާތް ދިނުމަށް ފަރުވާ ކުޑަކޮށް މުދަލުގެ ދަހިވެތި ކަމުގައި ޒަކާތް ނުދޭ މީހާ ކާފިރު ވުމާމެދު ޢިލްމުވެރިންގެ މެދުގައި ޚިޔާލު ތަފާތެވެ. މި ތަފާތުވުމުގެ ބުރަވެވޭ ރަނގަޅު ގޮތަކީ އޭނަ އަކީ ކާފިރެއް ކަމުގައި ނުވުމެވެ. ނަމަވެސް އެހިސާބުން އޭނާ ވެގެންދަނީ ފާސިޤަކަށެވެ.\nޒަކާތް ދިނުމަށް ވާޖިބުވާ މުދާ:\n* ރަން ރިހި\n* ގެރި ބަކަރި އަދި ޖަމަލު\n* ވިޔަފާރި މުދާ\n* ބިމުން ނެރެވޭ ގޮވާމުގެ ބާވަތްތައް ( ހަނޑޫ، ގޮދަން ފުށް ފަދަ އެއްޗެހި)\nމުދަލު ޒަކާތް ވާޖިބުވުމުގެ ޝަރުތު\n* މުސްލިމަކު ކަމުގައިވުން\n* މުދާ ފުރިހަމައަށް މިލްކުވެގެންވުން\n* މިނިވަނަކު ކަމުގައިވުން\nގޮވާމާއި މޭވާއިން ޒަކާތް ވާޖިބުވުމުގެ ޝަރުތު\n* ގޮވާން ކޮށްގެން ހައްދާފައިވާ ތަކެތި ކަމުގައިވުން\n* އޮއްޓަރު ހަރުވުން\n* ރައްކާކޮށްފައި ބެހެއްޓޭ ފަދަ އެއްޗަކަށްވުން\n* ނިޞާބު ހަމަވުން\n* ދޮންވެ ފައްކާވެފައި ހުރުން\n* ޒަކާތް ދޭ މީހާ ކިބައިގައި ދީލަތިވުމުގެ ސިފަ އަށަގަނެފައި ހުރުން.\n* އޭނާއާއި މުޖުތަމައުގެ ފަރުދުންނާއި މެދު އޮންނަ ގުޅުން ބަދަހިކުރުން.\n* މުޖުތަމައުގެ ފަރުދުންގެ މެދުގައި ތަފާތުކުރުންތައް ނައްތާލެވުން.


Hulhumale gai bidheyseenthakeh muzaaharaakoh, fuluhunnaa kurimathi...\nހުޅުމާލޭގައި، ބިދޭސީންތަކެއް މުޒާހަރާކޮށް، ފުލުހުންނާ ކުރިމަތިލައިފި\nމުޒާހަރާ ކުރީ އައިލެންޑް އެކްސްޕާޓް ކުންފުނީގެ ބިދޭސީންތަކެއް\nއެމީހުން މުޒާހަރާ ކުރީ މުސާރަ ނުދީގެން\nބައެއް ފުލުހުންނަށް އަނިޔާވެ، ފުލުހުންގެ ވެހިކަލަކަށް ގެއްލުންދީފައިވޭ\nކ. މާލެ | 13 ޖުލައި 2020 | ހޯމަ 11:21 | 5,329\nމުޒާހަރާ ކުރަމުންދިޔަ އައިލޭންޑް އެކްސްޕާޓްގެ ބިދޭސީންނާ ފުލުހުން ވާހަކަ ދައްކަނީ- - ހުސެއިން މަޚްތޫމް\nއައިލެންޑް އެކްޕާޓް ޕްރައިވެޓް ލިމިޑެޓް ކުންފުނީގައި މަސައްކަތް ކުރާ ބިދޭސީ މުވައްޒަފުންތަކެއް މުޒާހަރާކޮށް، ފުލުހުންނާ ކުރިމަތިލައި، ހަމަނުޖެހުންތަކެއް ހިންގައިފި އެވެ.\nމީގެއިތުރުން ފުލުހުން ބުނީ، ހަމަނުޖެހުން މިހާރު ކޮންޓްރޯލް ކޮށްފައި ކަމަށާއި، މުޒާހަރާ ކުރަމުންދާ ބިދޭސީން މިވަގުތު ތިބީ އައިލެންޑް އެކްސްޕާޓްގެ ލޭބަރ ކުއާޓާގައި ކަމަށެވެ.\nމުޒާހަރާކުރި ބިދޭސީން ފުލުހުންގެ ވެހިކަލަށް ހަމަލާދީފައި\nމައުލޫމާތު ލިބޭގޮތުގައި، މުޒާހަރާ ކުރާ ބިދޭސީން ލޭބާ ކުއާޓަރގެ ތެރެއަށް ވެއްދުމުން، އަޑު ގަދަކުރުން ފިޔަވާ އިތުރު ހަމަނުޖެހުމެއް ނުހިންގައެވެ. އެ ސަރަހައްދާއި ލޭބަރ ކުއާޓަރގެ ތެރޭގައި ވެސް ފުލުހުން ދަނީ ހަރަކާތްތެރި ވަމުން ނެވެ. އަދި އެމީހުންނާ ފުލުހުން ދަނީ ވާހަކަ ދައްކަމުންނެވެ.\nގާތްގަނޑަކަށް2ލައްކައެއްހާ ބިދޭސީން ރާއްޖޭގައި އުޅެމުންދާއިރު، ގަވާއިދާ ހިލާފަށް ވެސް ލައްކައެއްހާ ބިދޭސީން ރާއްޖޭގައި އުޅޭކަމަށް ވެއެވެ.


ރިޔާސީ އިންތިޚާބު 2018 (6) : ޢަދާލަތުގެ މައުޤިފަށް ފާޑުކިޔުމަކީ ކުށެއްތަ؟ – Shafeeu Abdullah\nރިޔާސީ އިންތިޚާބު 2018 (6) : ޢަދާލަތުގެ މައުޤިފަށް ފާޑުކިޔުމަކީ ކުށެއްތަ؟\nAugust 6, 2018 ޝަފީޢު ޢަބްދުﷲ\nبسم الله والحمد لله والصلاة والسلام على رسول الله ، وبعد؛\nކުރީ ޢަދަދުގައި ދެކެވިފައިވަނީ މައިގަނޑުގޮތެއްގައި، ޢަދާލަތު ޕާޓީ ވުޖޫދުވެގެން އައި މާތް މަޤްޞަދާ ބެހޭގޮތުންނެވެ.\nއަޅުގަނޑު ފާޅުކުރާ ޚިޔާލުތަކާމެދު ބައެއް އަޚުންގެ ކަންބޮޑުވުން އިންތިހާއަށް ދެއެވެ. ބައެއްމީހުން އެއީ ޢިލްމުވެރިން، ޢިލްމުވެރިންނާ ދިމާލަށް އެއްޗެހި ގޮވަނީކަމަށް ސިފަކުރެއެވެ. އަނެއްބައިމީހުން އެެއީ ޢިލްމުވެރިންގެ އަގުވައްޓާލަން އަޅުގަނޑު ކުރާ ކަމެއްގެ ގޮތުގައި ސިފަކުރެއެވެ. ދެންތިބި ބަޔަކު، އަޅުގަނޑުގެ ނިޔަތާއި، ކިޔެވި ތަނާއި، ކިޔެވި އެއްޗަކަމާމެދުވެސް ސުވާލުކޮށް، އިއްތިހާމު ކުރެއެވެ. މިއިން ކޮންމެ ކަމެއްވެސް ދިމާވަނީ، އެކުގައި މަސައްކަތްކުރަން ތިބި ދީނީ ދަޢުވަތުގެ މައިދާނުގައި ތިބި ބައެއް އަޚުންގެ ފަރާތުންނެވެ. އަނެއްކާ، މިހެން ބުނެގެން، އެ އަޚުންނަށް ބަދުބަސްތަކެއް އަޅުގަނޑުގެ ބުނެފިކަމުގައި އިލްޒާމު ނާޅުވާނެކަމަށް އުއްމީދުކުރަމެވެ.\nމި ކަންކަމުން އަޅުގަނޑަށް ދޭހަވީ، ބިނާކުރަނިވި ނަޤްދަށް (ފާޑުކިޔުމަށް) އަޅުގަނޑުމެން ހޭނިފައިނެތް މިންވަރެވެ. ޢިލްމީ އަދި މަންޠިޤީ ހަމައިން ފާޑުކިޔުމަކީ ކޮބައިކަން ނޭނގޭކަމެވެ. އިސްލާމްދީނުގައި ޢިލްމީ އަދި މަންޠީޤީ ހަމަތަކުގެ މަތިން ކަންކަމަށް ފާޑުކިޔުމަކީ މައްސަލައެއްނޫނެވެ. ބައެއްފަހަރު، އެއީ ތަރުހީބުދެވިގެންވާކަމެކެވެ. މިކަން ދޭހަކޮށްދެނީ، އިމާމުވެރި ޢިލްމުވެރިންގެ ޒަމާންތަކަށް ނަޒަރު ހިންގާލުމުންނެވެ. އެބޭކަލުންގެ ފޮތްތަކަށް ނަޒަރު ހިންގާލުމުންނެވެ. އިސްލާމީ ޙަޟާރަތުގައި އެކިއެކި ޢުލޫމުތަކާއި ޢިލްމުވެރިންގެ ފިކުރިއްޔާތާއި ޢިލްމީ އިޟާފާތު ތަނަވަސްވެގެން ގޮޮސްފައިވަނީ، ޢިލްމީ ނަޤުދުގެ މަތިވެރި ހަމަތަކާއި މަންޠިޤީ ހަމަތަކުން އެއްބޭކަލަކު އަނެއްބޭކަލަކަށް ދެއްވާފައިވާ ރައްދުތަކާއި، ބިނާކުރަނިވި ފާޑުކިޔުންތަކާއި، މުނާޤަޝާތާއި، ޢިލްމީ ޖަދަލުގެ މައްޗަށެވެ. އެބޭކަލުންނަށް އެއީ ވަރަށް ފަސޭހަކަމެކެވެ. އެއީ ބަލައިގަނެވޭ ކަންކަމެވެ. ތަރުހީބުދެވޭ ކަންކަމެވެ. އެއީ އިސްލާމްދީނަށް ބަދުބަސް ބުނުންކަމުގައި އެބޭކަލުން ނުބައްލަވައެވެ. އެއީ ޢިލްމުވެރިންނަށް ބަދުބަސް ބުނުން ކަމުގައިވެސް އެބޭކަލުން ނުބައްލަވައެވެ. މިދައްކަނީ، ދީނީ ފޮތްތަކާއި ރިސާލާތުތަކާއި ޢިލްމީ ބަރުބުރަ މަސައްކަތްތަކަށް ދެއްވާފައިވާ ނަޤުދުގެ ވާހަކައެވެ. އެއްވެސް ޙާލެއްގައި ދުނިޔެވީ، އަދި ސިޔާސީ މައުޤިފު އެއްބޭކަލަކު އަނެއްބޭކަލެއްގެ ތަފާތުވެގެން ކުރައްވާފައިވާ ނަޤުދުގެ ވާހަކައެއް ނޫނެވެ. ދުނިޔެވީ ކަމެއްގައި އެބޭކަލުން އެކަންކަން ޤަބޫލުކުރެއްވުން އަދި މާ ފަސޭހަވެފައި، މާބޮޑަށް ތަރުހީބުދެވިގެންވާނެ ނޫންތޯއެވެ. އެހެނީ، އެބޭކަލުންނަށް އެބޭކަލުންނަކީ އިންސާނުންކަން އޮޅިފައެއް ނުވެއެވެ. އެބޭކަލުންނަކީ މުޤައްދަސް މައުޞޫމުބައެއް ނޫންކަން ނިކަން ރަނގަޅަށް ދަނެތިއްބެވެ. ކިތަންމެ އިޖުތިހާދެއް ކުރެއްވިޔަސް، ބައެއް އިޖުތިހާދުތަކުގައި ގޯސްހެއްދެވި، އަނެއްބައި އިޖްތިހާދުތައް ރަނގަޅުވާނެކަން ދަންނާތީއެވެ. އަދި ބައެއްފަހަރު، ރާޖިޙު މަޖްރޫޙަކީ ނިސްބީ އެއްޗެއްކަން އެބޭކަލުންނަށް ވިސްނިވަޑައިގަންނަވާތީއެވެ. އެހެންކަމުން، ބައެއްބޭކަލުން ވިދާޅުވެފައިވެއެވެ. ” ތިމަންކަލޭގެފާނު ރަނގަޅު ކަމަށް ދެކޭގޮތް ފަހަރުގައި ގޯސްވެދާނެއެވެ. އަދި ގޯސްކަމަށް ދެކޭކޮޅު ރަނގަޅުވެސް ވެދާނެއެވެ.” އަދިވެސް މިފަދަ އެތައް މަތިވެރި ޚުލުޤާއި އާދާބު އެބޭކަލުންގެ ކިބައިން ފެނިފައިވެއެވެ. ޢިލްމީގޮތުން އެޒަމާންތައް އުހަށް އަރައިގެން ދިޔައީ މިފަދަ ތަރުހީބާއި ތަފާތު އިޖުތިހާދުތަކަށް ހުޅުވާލެވިފައިވާތީއެވެ.\nނަމަވެސް، މިއަދު ވެގެން މިއުޅެނީ އެހެނެއްނޫނެވެ. ޢަދާލަތު ޕާޓީގެ މައުޤިފަށް، އަޅުގަނޑުގެ އިސްވެދިޔަ ޢަދަދާއި އަޅުގަނޑުގެ ބައެއް އެހެން މީސްމީޑިއާ ލިޔުންތަކުގައި ފާޑު ކިޔާފައިވާތީ، އަޅުގަނޑު މިހިނގަނީ “ސަލާމަތް ނުވެވިގެންނެވެ.” މެސެޖްތަކާއި، ކޮމެންޓުތަކާއި، އެހެނިހެން ތަޢުލީޤުތަކުން އަޅުގަނޑު “ހަމަ ކޮށައި ކުދިކުދިކޮށްލައިފިއެވެ.” ޒާތީގޮތުންނާއި، އެހެނިހެން ގޮތްގޮތުން، އަޅުގަނޑުގެ އެއްވެސް އަބުރެއް ނެތް ކަމަށްވެއްޖެއެވެ. ޢިލްމުވެރިންނަށް އެއްޗެހި ނުކިޔާށޭ ބުނެ، މިފަދަ އަޚުން މިކުރީ ކީއްބާއޭއެވެ، އަޅުގަނޑު ހިތަށް އެރިއެވެ. އެހެނަސް، އެއީ އަޅުގަނޑަށް މާބޮޑު ކަމެއް ނޫނެވެ. އެއްވެސް މަޚްލޫޤަކަށް ބިރުނުގަނެ، “ބިރުފަހަނައަޅައި” މާތް ﷲ ގެ ވަޖުހުފުޅު އަދައިގެން އަޅުގަނޑު ޤަބޫލުކުރާ ރައުޔުވާނީ ހާމަކޮށްފައެވެ. އެ ރައުޔު ހާމަކޮށްފައިވާނީ، އިސްލާމީ އުޞޫލުތަކުގެ މައްޗަށް ބިނާކޮށެވެ. ފާޑުކިޔާފައިވާނީ އަޚްލާޤީ މިންގަނޑު ހިފެހެއްޓުމާއެކީގައެވެ. އެއްވެސް ޢިލްމުވެރިއަކަށް ބަދުބަސް ކީއްތޯއެވެ، ޢިލްމުވެރިއެއްގެ ނަންވެސް ހިމަނާފައިނުވާނެއެވެ. އެހެނަސް، ނަން ހިމަނަންޖެހޭ ތަންތަނުގައި ނަން ހިމެނުމަކީ ގޯސް ކަމެއްކަމުގައިވެސް އަޅުގަނޑު ނުދެކެމެވެ. އަޚްލާޤީ، ޢިލްމީ މިންގަނޑު އޭގައި ހިފެހެއްޓިފައިވާނަމަ، ނަން ހިމެނުމަކީ މައްސަލައެއްނޫނެވެ. އަޅުގަނޑުގެ މަންހަޖަކީ އެއީކަމުގައި ވީއިރުވެސް، ނަން ނުހިމަނައި، ލިޔެވޭތޯ މިބަލަނީ، މިކަންކަން މަފްހޫމުކުރަން ގިނަމީހުންނަށް އުދަނގޫވެދާނެތީއެވެ. މިހާރުވެސް ވެފައި މިއޮތީ އެހެންނެވެ.\nކޮންމެއަކަސް، ޢިލްމުވެރިންތަކެއް، ނުވަތަ ދީނީ ސިޔާސީ ޕާޓީއެއް ނަންގަވާ މައުޤިފަކަށް އެންމެން އެއްބަސް ނުވުމަކީ މައްސަލައެއް ނޫނެވެ. އަދި އެމައުޤިފު ކަމުނުދާކަމަށް ފެންނަކަމަށްވަންޏާމު، ޢިލްމީ އަދި މަންޠީޤީ ހަމަތަކުން އެއަށް ނަޤުދުކުރުމަކީ މައްސަލައެއް ނޫނެވެ. އެއީ އެޕާޓީއަށް ބަދުބަސް ބުނުމެއް ނޫނެވެ. އަދި އެ ޢިލްމުވެރިންނަށް ބަދުބަސް ބުނުމެއްވެސް ނޫނެވެ. އެއާޚިލާފަށް، އިޚްލާޞްތެރިންގެ ގޮތަކީ އެފަދަ ނަޤުދަކަށް ތަރުހީބު ދިނުމެވެ. ފަހަރެއްގައި އެ ނަޤުދުގައިވާ ހުރިހާ ކަމަކަށް އެބަޔަކު އެއްބަސްނުވެދާނެއެވެ. ނުވަތަ މުޅި ނަޤުދަށްވެސް އެއްބަސް ނުވެދާނެއެވެ. ނަމަވެސް، އެއީ އެބައެއްގެ ރުޅިވެރިކަން އެނަޤުދުކުރާ މީހަކަށް ރައްދުވާންޖެހޭ ސަބަބެއްނޫނެވެ. ރުޅިވެރިކަމެއް، ހިތްނުތަވަސްކަމެއް ކުރިމަތިވާނީ، ޒާތީގޮތުން، ޢިލްމީ އަދި މަންޠިޤީ ހަމައިން ބޭރުވެ، އެއްވެސް ތާކުންތާކު ނުޖެހޭ ގޮތަަށް އެބައެއްގެ އަގުވައްޓާލުމުގެ ގޮތުން ކުރެވޭ ކަމަކަށެވެ. އެއީ ބުއްދީގެ އަހުލުވެރިންވެސް ބަލައިގަންނާނެކަމެއް ނޫނެވެ.\nޢަދާލަތު ޕާޓީއާ އަޅުގަނޑާ ދިމާވެގެން މިއުޅެނީ ސިޔާސީ މައުޤިފުގެ ތަފާތެވެ. އެއީ އެއްވެސް ޙާލެއްގައި ޢަދާލަތާ ޒާތީގޮތުން އަޅުގަނޑާ ކަމެއްގައި ޚިޔާލުތަފާތުވެގެން އުޅެނީއެއް ނޫނެވެ. ޢަދާލަތު ޕާޓީގައި ތިއްބެވީވެސް އަޅުގަނޑުގެ އެންމެ ގާތް ބޭފުޅުންނެވެ. ޢަދާލަތު ޕާޓީއަކީ އެޕާޓީއަކަށް އަޅުގަނޑު “އުޅެ ބޮޑުވި” ޕާޓީއޭ ދެންނެވިޔަސް ދޮގަކަށް ނުވާނެއެވެ. ކިޔަވަން ބޭރުގައި ހުންނަން ޖެހުމުގެ ސަބަބުން ޢަދާލަތު ޕާޓީއަށް މާބޮޑު ޚިދުމަތްތަކެއް ޢަމަލީ މައިދާނުގައި އަޅުގަނޑަށް ކުރެވިފައި ނުވިޔަސް، ލިޔުންތެރިއެއްގެ ގޮތުން، ޢަދާލަތު ޕާޓީގެ ފިކުރަށް، އެންމެ ބޮޑަށް ޚިދުމަތްކުރި އެކަކަށް އަޅުގަނޑުވާނެއެވެ. ނޫސްމަޖައްލާތައް ބަލައިއުޅޭ މީހަކަށް އެކަން ކަށަވަރުވާނެއެވެ. މިއީ ކަލަގޮވުމުގެ ގޮތުން ދައްކާ ވާހަކައެއް ނޫނެވެ. ނުވަތަ އަމިއްލަ ނަފްސަށް ތަޒްކިޔާ ދެނީކީވެސް ނޫނެވެ. ޢަދާލަތު ފިކުރަށް އަޅުގަނޑު ޚިދުމަތްކުރީ އެއީ ވާޖިބެއްގެ ގޮތުގައި ދެކިގެންނެވެ. އެކަމުގެ އަޖުރަށް އެދެނީ މާތް ﷲ ގެ ޙަޟްރަތުންނެވެ.\nކޮންމެއަކަސް، ޢަދާލަތު ފިކުރަށް ޚިދުމަތްކުރުމުގެ އިތުރުން، ނުވަތަ އެއަށްވުރެވެސް ބޮޑަށް އަޅުގަނޑު ކޮށްއުޅުނު ކަމެއް، ނުވަތަ އަދިވެސް ކުރަމުންދާކަމެއް އެބައޮތެވެ. އެއީ ޢަލްމާނިއްޔަތާ ދެކޮޅަށް އަޅުގަނޑަށް ކުރެވުނު މަސައްކަތެއްކުރުމެވެ. ޢަލްމާނިއްޔަތާ ބެހޭގޮތުން ތަފާތު އެތަކެއް ލިޔުންތަކެއް ލިޔެފައިވާނެއެވެ. ޢަދާލަތުން -ކުރިން- ފާހަނގަކޮށް އުޅުނު ދިވެހިރާއްޖެއަށް އޮތް އެންމެ ބޮޑު ނުރައްކަލަކީ އެއީ ކަމަށްވާތީއެވެ. އަދި ދީނަށް އޮތް އެންމެ ބޮޑު ގޮންޖެހުމަކީވެސް ޢަލްމާނީ ފިކުރުގެ މީހުންގެ ކިބައިންކަމަށްވާތީއެވެ. މިއީ އިއްޔެ އިހަކަށްދުވަހާ ހަމައަށް ޢަދާލަތުން އެފިކުރަކާ ދެކޮޅަށް ވަކާލާތުކުރަމުން، ސަމާލުވެތިބުމަށް ރައްޔިތުންނަށް އަންގައި އިންޒާރުކުރަމުން އައި ފިކުރެވެ. މިއަދު ޢަދާލަތުގެ ފަރާތުން އެއަޑު މަޑުވެފައިވީ ނަމަވެސް ޙަޤީޤަތަކީ މިއީއެވެ. މިހާރުވެސް އެބޭފުޅުންގެ ކައިރީގައި އެންމެ ބޮޑު ނުރައްކަލަކީ ޢަލްމާނިއްޔަތު ކަމާމެދު އަޅުގަނޑު ޝައްކެއް ނުކުރަމެވެ. އަދި އެންމެ ބޮޑު ނުބައަކީ އެމްޑީޕީކަމާމެދުވެސް ޝައްކެއްނުކުރަމެވެ. ޝައްކުނުކުރަން ޖެހޭ ވަރަށް ގިނަ ސަބަބުތައް އެބަހުއްޓެވެ. ނަމަވެސް އެވާހަކަ އެހެން ފުރުޞަތެއްގައި ދެއްކޭތޯ ބަލާނަމެވެ.\nމާތް ﷲ ގެ ދީނަށް އިޚްލާޞްތެރިކަމާއެކު ނަޞްރުދޭ ބަޔަކުކަމުގައި އަޅުގަނޑުމެން ލެއްވުމަށް އެދި ދުޢާކުރަމުން މިޢަދަދު ނިންމާލާނަމެވެ. والحمد لله رب العالمين!